জাদুঘরের শহর ঢাকা\n/ ফিচার / জাদুঘরের শহর ঢাকা\nজাদুঘর ঐতিহ্য সংরক্ষণের স্থান, এক পলকে যেখানে একই বা বিভিন্ন বিষয়ের অনেক নিদর্শন দেখা সম্ভব। আভিধানিক অর্থে আমরা জাদুঘর বা মিউজিয়াম বলতে বুঝি আজব ঘর বা অদ্ভুত জিনিসপত্রের সংগ্রহশালা। যদ্দূর জানা যায়, আলেকজান্দ্রিয়াতেই গড়ে তোলা হয় প্রথম জাদুঘর। আধুনিক জাদুঘর ব্রিটিশ মিউজিয়াম স্থাপিত হয় ১৭৫৩ সালে। ব্রিটিশ মিউজিয়ামই পৃথিবীতে জাদুঘর সম্পর্কিত একটি ব্যাপক ধারণা প্রতিষ্ঠিত করে। যার মানে হচ্ছে এটি এমন একটি স্থান, যেখানে কী না থাকতে পারে! পরবর্তী সময়ে বিভিন্ন বিষয়ের ওপর বিষয়ভিত্তিক জাদুঘর গড়ে উঠেছে বিভিন্ন দেশে। জাদুঘর এখন প্রতিটি দেশেরই একটি পরিচয়ের বাহক। জাদুঘরের একটা প্রধান কাজ সাংস্কৃতিক ঐতিহ্যের সংরক্ষণ এবং জাতিকে আত্মপরিচয়দানের সূত্র জানানো। সে লক্ষ্যে এই বাংলাদেশে প্রথম জাদুঘরটি প্রতিষ্ঠিত হয় ১৯১৩ সালে। সেটি বাংলাদেশের জাতীয় জাদুঘর। ১৯৮৩ সালে এটিকে জাতীয় জাদুঘরের মর্যাদা দেওয়া হয়। বাংলাদেশে শতাধিক জাদুঘর প্রতিষ্ঠিত হয়েছে। বিভিন্ন বিষয়, ঐতিহ্য, ইতিহাসের ওপর নির্ভর করে জাদুঘরগুলো পরিচালিত হচ্ছে। এই রাজধানী ঢাকা শহরেই আছে ৩০টির মতো জাদুঘর। মুক্তিযুদ্ধ, ভাষা, ঐতিহ্য, বিজ্ঞান, লোকসংস্কৃতি, বিশেষ ব্যক্তি, সামরিক বাহিনীর ইতিহাস, পুরাকীর্তি, টাকা, ডাক, সবকিছু মিলিয়ে এ জাদুঘরগুলো সম্মিলিতভাবে আমাদের জাতিসত্তার ইতিহাসকে ধারণ করে আছে। নিজেদের ইতিহাস-ঐতিহ্য-সংস্কৃতিকে বোঝার জন্যই আমাদের জাদুঘরে যেতে হবে। ঢাকার উল্লেখযোগ্য বিশেষ পরিচিত কয়েকটি জাদুঘর নিয়ে আমাদের আয়োজন। গ্রন্থনা ও সম্পাদনা করেছেন কামরুল আহসান\nশাহবাগ গেলে যে বড় দালানটি দেখা যায়, ছাদের কাছে পাখির ঘরের মতো খোপ খোপ, বড় বড় চোখের মতো চেয়ে আছে- সেটিই হচ্ছে বাংলাদেশের জাতীয় জাদুঘর। এর পাশেই বঙ্গবন্ধু শেখ মুজিব মেডিকেল বিশ্ববিদ্যালয় ও জাতীয় গ্রন্থাগার। এ জাদুঘরটির বয়স একশ’ বছরেরও কিছুটা বেশি। ১৯১৩ সালে স্থাপিত হয় এটি। বাংলাদেশ জাতীয় জাদুঘর স্থাপনার নকশা করেছেন দেশের প্রখ্যাত স্থপতি সৈয়দ মাইনুল হোসেন। এখানে প্রায় এক লাখ রকমের সংগৃহীত নিদর্শন আছে। কী নেই এখানে! বলতে গেলে সারা দেশটাই এখানে খুঁজে পাবেন। বাঙালির যত গৌরব, ইতিহাস, ঐতিহ্য সবই এখানে ফুটে আছে স্বমহিমায়। মূল জাদুঘরটি শুরু হয়েছে দোতলা থেকে। নিচ তলায় গ্যালারি, হলরুম, লাইব্রেরি, অফিস। দ্বিতীয় তলায় ঢুকতেই মুখোমুখি হতে হবে বিশাল এক মানচিত্রের। ভূপৃষ্ঠের মতো সমতলে ছড়িয়ে আছে সারা বাংলাদেশ। আপনার বাড়ি কোন জেলায় চাইলে সুইচ টিপে দেখতে পারবেন। তারপর একে একে চোখের সামনে উন্মোচিত হতে থাকে বাংলাদেশের একেকটি রূপ-বৈচিত্র্য। সুন্দরবন, সুন্দরবনের হাতি-বাঘ-বানর, হরেক রকমের পাখি। তারপর জমিদারদের ব্যবহূত বড় বড় খাট-পালঙ্ক। দেখলেই মনে হবে, আহা একবার যদি এ খাটে শুয়ে একটু ঘুমাতে পারতাম। এমন একেকটি ঘরে ছড়িয়ে রয়েছে বাংলাদেশের একেকটি ইতিহাস-ঐতিহ্য। আরেক দিকে গিয়ে দেখতে পাবেন গ্রামীণ সব দৃশ্য, জেলে মাছ ধরছে জাল দিয়ে, কৃষক ধান কাটছে, গৃহিণীরা ঢেঁকিতে ধান ভানছে, যেন সব জীবন্ত দৃশ্য চোখের সামনে ঝলমলিয়ে উঠছে। শুধু স্মরণকালের ইতিহাস নয়, জাতীয় জাদুঘরে আছে প্রাচীন বাংলার অনেক নিদর্শনও। প্রাচীন মুদ্রা, প্রাচীন শিলালিপি, প্রাচীন ভাস্কর্য, মূর্তি। একদিকে আছে মুক্তিযুদ্ধের ইতিহাস, বঙ্গবন্ধুর বড় বড় কিছু ছবি, ব্যবহূত কিছু জিনিসপত্র। আরো আছে বিশ্বকবি রবীন্দ্রনাথ ঠাকুর ও বাংলাদেশের জাতীয় কবি কাজী নজরুল ইসলামের হাতের লেখা চিঠিপত্র। একপাশে আছে ঊনসত্তরের গণঅভ্যুত্থানে শহীদ আসাদের রক্তমাখা শার্ট। মুক্তিযুদ্ধ গ্যালারিতে গেলে আপনার মনটাই খারাপ হয়ে যাবে। সেখানে ধারাবাহিকভাবে দেখানো হয় মুক্তিযুদ্ধের তথ্যচিত্র। পাকিস্তানি হানাদারদের বর্বরতা দেখলে আপনার চোখ ভিজে যাবে।\nজাতীয় জাদুঘরে প্রতিদিন দুই থেকে আড়াই হাজার দর্শনার্থীর আগমন ঘটে। অনেক বিদেশি দর্শনার্থীও আসেন। দর্শনীর পরিমাণ প্রাপ্তবয়স্কদের জন্য ২০ টাকা এবং অপ্রাপ্তবয়স্কদের জন্য ১০ টাকা। বিদেশিদের জন্য ১০০ টাকা। তবে সার্কভুক্ত দেশের দর্শনার্থীদের জন্য ২০ টাকাই। ঢাকায় বেড়াতে এলে জাতীয় জাদুঘর দেখতে যাওয়া একটা প্রচলিত রেওয়াজ ছিল একসময়। জীবনে একবারও যদি কেউ জাতীয় জাদুঘর প্রদর্শন না করে, তাহলে তার শিক্ষা সম্পন্ন হয়েছে বলা যায় না। জাতীয় জাদুঘর শুধু সৌন্দর্য দর্শন বা অবসর কাটানোজনিত ঘোরাঘুরির জন্য নয়, এটি একটি জাতির ইতিহাস-ঐতিহ্যকে এক মুহূর্তে চোখের সামনে নিয়ে আসে। তাই প্রত্যেক নাগরিকেরই উচিত জীবনে একবার হলেও জাতীয় জাদুঘরটি ঘুরে দেখা।\nধানমন্ডি ৩২ নম্বরে ১০ নম্বর বাড়িটি ছিল জাতির জনক বঙ্গবন্ধু শেখ মুজিবুর রহমানের শেষ জীবনের আবাসস্থল। বাড়িটিতে তিনি পরিবার নিয়ে বাস করতেন ১৯৬১ সাল থেকে। এখানে বসেই তিনি রাজনীতির দিকনির্দেশনা ঠিক করতেন। স্বাধীনতার পর ধরতে গেলে এ বাড়িতে বসেই রাষ্ট্র পরিচালনা করতেন এবং শেষ পর্যন্ত এখানেই তিনি সপরিবারে শহীদ হন ১৯৭৫ সালের ১৫ আগস্ট।\nজাতির জনকের স্মৃতিবিজড়িত এ বাড়িটি জাদুঘর হিসেবে রূপান্তর করা হয় ১৯৯৪ সালে। এ বাড়ির প্রতিটি কোনায় ছড়িয়ে আছে বঙ্গবন্ধু আর তার পরিবারের স্মৃতি। এক তলার সিঁড়ি দিয়ে উপরে ওঠার সময়েই চোখে পড়বে সেই কালরাতের বীভৎস তাণ্ডবলীলার নিদর্শন। নিচ তলার প্রথম কক্ষে আছে বঙ্গবন্ধুর সঙ্গে বিভিন্ন রাষ্ট্রনায়কের ছবি। দোতলায় তার বাসকক্ষ। তার ব্যবহূত খাট, বিছানা, পাঞ্জাবি, আলমারি, চেয়ার, টেবিল, চশমা, পাইপ সাজিয়ে রাখা হয়েছে। অন্য একটি ঘরে শেখ রাসেলের খেলার জিনিস- ব্যাট, বল, হকিস্টিক। দমবন্ধ করা অনুভূতির মধ্য দিয়ে একটি পরিবারের সব স্মৃতিচিহ্ন চোখের সামনে ঝলমলিয়ে ওঠে। তিনতলা ভবনটির এক তলায় অফিস কক্ষ এবং একটি ক্ষুদ্র বিক্রয় কেন্দ্র আছে। এই বিক্রয় কেন্দ্রে বঙ্গবন্ধুকে নিয়ে লেখা বিভিন্ন বই এবং ম্যাগাজিন বিক্রি হয়। বঙ্গবন্ধু জাদুঘরে হাঁটা মানে এ দেশের ইতিহাসের ভেতর দিয়ে পরিভ্রমণ। এ জাতির শ্রেষ্ঠ সন্তান, হাজার বছরের শ্রেষ্ঠ বাঙালি, যিনি একটি জাতিকে স্বাধীনতা এনে দিলেন, পরিবারের বেশিরভাগ সদস্যকে নিয়ে এ বাড়িতেই তিনি একরাতে কিছু পথভ্রষ্ট সৈনিকের হাতে খুন হলেন। তারই রক্তমাখা স্মৃতি লেগে আছে এ বাড়ির প্রতিটি দেয়ালে। জাদুঘরটি বুধবার ছাড়া সপ্তাহের বাকি ছয় দিন সকাল ১০টা থেকে সন্ধ্যা ৬টা পর্যন্ত খোলা থাকে। টিকেট মাত্র ৫ টাকা।\nমুক্তিযুদ্ধ জাদুঘরে গেলে আপনার চোখের পানি ধরে রাখাই অনেক কষ্টকর হবে। কী পরিমাণ বর্বরতা পাকিস্তানি হানাদাররা আমাদের ওপর চালিয়েছে তার সব নজির আপনি দেখতে পাবেন। শুধু মৃত মানুষের হাড়ের স্তূপ দেখেই তো আপনার বুক হু হু করে উঠবে। আস্ত এক বধ্যভূমি যেন। মিরপুর জল্লাদখানা বধ্যভূমির স্মৃতিসহ এখানে বাংলাদেশের সব বধ্যভূমির স্মৃতিপীঠ গড়ে তোলা হয়েছে। আরো আছে মুক্তিযুদ্ধের অসংখ্য স্মারক। প্রায় ১৫ হাজার স্মারক এ জাদুঘরে স্থান পেয়েছে। এ জাদুঘর গড়ে তোলার উদ্দেশ্যই হচ্ছে দেশের ভবিষ্যৎ প্রজন্মকে মুক্তিযুদ্ধের গৌরবের ইতিহাস জানানো। ১৯৯৬ সালে এটি গড়ে তোলা হয় বেসরকারি উদ্যোগে। তখন এটি ছিল ঢাকার সেগুনবাগিচায়। ছোট্ট একটি পুরনো বাড়ি ভাড়া নিয়ে জাদুঘরটি তৈরি করা হয়েছিল। তার জন্য সাংস্কৃতিক অনুষ্ঠান করে জনসাধারণের কাছ থেকে অর্থ সাহায্য নেওয়া হয়েছে। পরে কার্যক্রম বেড়ে যাওয়ায় জাদুঘরটি ঢাকার আগারগাঁওয়ে নিয়ে যাওয়া হয়। প্রায় দুই বিঘা জায়গার ওপর নির্মাণ করা হয় ১ লাখ ৮৫ হাজার বর্গফুটের বিশাল অত্যাধুনিক বিল্ডিং। রয়েছে চারটি বিশাল গ্যালারি। এর উদ্বোধন করেন প্রধানমন্ত্রী শেখ হাসিনা। এ জাদুঘরে মুক্তিযুুদ্ধবিষয়ক বিভিন্ন তথ্যচিত্র প্রদর্শিত হয়। হাজার বছরের বাঙালি জাতির ইতিহাসও এখানে তুলে ধরা হয়েছে। মুক্তিযুদ্ধ জাদুঘরটি ভ্রাম্যমাণ আকারেও প্রদর্শিত হয়। বড় আকারের বাসের অভ্যন্তরে প্রদর্শনী সাজিয়ে একে পরিণত করা হয়েছে খুদে জাদুঘরে। বাংলাদেশ জুড়ে পরিভ্রমণ দ্বারা বাসটি জেলা-উপজেলার প্রত্যন্ত অঞ্চলে প্রদর্শনীর আয়োজন করে থাকে। সাপ্তাহিক বন্ধ রোববার, টিকেটের মূল্য ২০ টাকা।\nবিজয়কেতন মুক্তিযুদ্ধ জাদুঘর\nযখন বিজয়কেতন মুক্তিযুদ্ধ জাদুঘরে যাই, তখন সেখানে দর্শক ছিলাম একমাত্র আমি। এর আগে ২০০২ সালে যখন প্রথম সেখানে যাই, তখনো আমিই ছিলাম একমাত্র দর্শক। এর কারণ হলো, সাধারণ নাগরিকরা জানে না ক্যান্টনমেন্টের ভেতরে একটি মুক্তিযুদ্ধ জাদুঘর আছে এবং সেখানে সর্বসাধারণের প্রবেশাধিকারও আছে। জাদুঘরটি উদ্বোধন করা হয়েছে ২০০০ সালে, কিন্তু কেন এর দর্শনার্থী এত কম জানতে চাইলে দায়িত্বরত সৈনিকরা জানালেন, সিভিলিয়ানদের জন্য ক্যান্টনমেন্টে প্রবেশ করাই তো একটু কঠিন। তার ওপর কোনো কাজ না থাকলে এদিকে কেউ আসে না। তবু নাকি গড়ে দুই-আড়াইশ’ দর্শক আসে প্রতিদিন। বিকালের দিকে একটু বেশি দর্শক হয়। সম্মিলিত সামরিক হাসপাতালের (সিএমএইচ) কাছেই এ জাদুঘরটির অবস্থান। ফলে সিএমএইচে আসা অনেক রোগীর আত্মীয়রাই এর দর্শনার্থী। তা ছাড়া বিশেষ দিনগুলোতে স্কুল-কলেজের শিক্ষার্থীরাও আসে শিক্ষাসফরে। এ জাদুঘরটি বাইরে থেকেই অপূর্ব দৃষ্টিনন্দন। সামনের চত্বরে শিল্পী হামিদুজ্জমান নির্মিত বিরাট একটি ভাস্কর্য, বিজয়কেতন। এ জাদুঘরে প্রবেশ করতে টিকেট কাটতে হয় না। এ জাদুঘরের সবচেয়ে আকর্ষণীয় বিষয়- আগরতলা ষড়যন্ত্র মামলার পুরো ট্রায়াল রুমটি এখানে সংরক্ষণ করা হয়েছে। তা ছাড়া আছে মুক্তিযুদ্ধ সময়কালীন অত্যন্ত গুরুত্বপূর্ণ সব দলিলপত্রের ফটোকপি, মুক্তিযুদ্ধের সময়ের ১১টি সেক্টরের বর্ণনাসহ স্থিরচিত্র। মুক্তিযুদ্ধে ব্যবহূত অনেক কামান, বন্দুকসহ পুরো মুক্তিযুদ্ধের প্রেক্ষাপটই এখানে ফুটিয়ে তোলা হয়েছে সুন্দরভাবে। এখানে একদিন ভ্রমণে যে কেউ মুক্তিযুদ্ধ সম্পর্কে খুব সংক্ষেপে একটা স্বচ্ছ ধারণা পাবে। কর্তব্যরত সৈনিকরাও খুব বন্ধুত্বপূর্ণ। যেকোনো প্রয়োজনে তারা নিজেরাই গাইড হিসেবে এগিয়ে আসে, সাধারণ দর্শনার্থীদের ব্যাখ্যা করে বুঝিয়ে দেয় যা যা প্রয়োজন।\nঢাকার বিজয় সরণিতে অবস্থিত এ জাদুঘরটি বাংলাদেশ সেনাবাহিনী কর্তৃক নিয়ন্ত্রিত। এখানে তুলে ধরা হয়েছে বাংলাদেশ সেনাবাহিনীর ইতিহাস ঐতিহ্য। সংরক্ষিত আছে মুক্তিযুদ্ধে ব্যবহূত অস্ত্রশস্ত্রসহ সামরিক কর্মকর্তাদের ব্যবহূত নানা জিনিসপত্র। সেনাবাহিনীর ক্ষমতা, সাহস ও ত্যাগের পরিচয় বহন করছে এ জাদুঘরটি। ১৯৮৭ সালে এ জাদুঘরটি প্রথম স্থাপিত হয়েছিল ঢাকা মিরপুর সেনানিবাসের প্রবেশদ্বারে।\nপরে ১৯৯৯ সালে এটি নগরের কেন্দ্রস্থল বিজয় সরণিতে নিয়ে আসা হয়। ২০০৪ সালে এটি জনসাধারণের জন্য উন্মুক্ত করে দেওয়া হয়। প্রতিদিনই অসংখ্য দর্শক এটি পরিদর্শনে যায়। বিশাল এলাকা জুড়ে এ জাদুঘরটিতে অসংখ্য সামরিক সরঞ্জাম প্রদর্শিত হচ্ছে। ঢুকতেই সম্মুখের চত্বরে আছে বিশাল দুটো জাহাজ। এ ছাড়া আছে সাঁজোয়া যান, ট্যাঙ্ক, কামান। ১৯৭১ সালে মুক্তিযুদ্ধের সময় সেনাবাহিনীর কমান্ডারদের ব্যাজ, পোশাক, অস্ত্র, গোলাবারুদ, ক্যানন, এন্টি এয়ারক্রাফ্ট গান এবং যোগাযোগের জন্য ব্যবহূত বিভিন্ন যানবাহন জাদুঘরটিতে রক্ষিত রয়েছে। মুক্তিযুদ্ধের পর তৎকালীন পাকিস্তান সেনাবাহিনীর কাছ থেকে উদ্ধার হওয়া বিভিন্ন যানবাহন এবং অস্ত্রও এখানে সংরক্ষিত রয়েছে। বাংলাদেশ সশস্ত্রবাহিনীর সর্বাধিনায়ক জেনারেল এমএজি ওসমানী যে জিপে চড়ে বিভিন্ন যুদ্ধ এলাকা পরিদর্শনে যেতেন সেটিও সংরক্ষিত আছে এখানে। সবার জন্য উন্মুক্ত এই জাদুঘর ঘুরে দেখতে কোনো প্রবেশমূল্য লাগে না।\nসপ্তাহের বুধবার ছাড়া প্রতিদিন সকাল ১০টা থেকে সন্ধ্যা ৬টা পর্যন্ত খোলা থাকে। শুক্রবার বেলা ৩টা থেকে ৬টা পর্যন্ত খোলা থাকে। এ ছাড়া ১৬ ডিসেম্বর এবং ২৬ মার্চ ছাড়া অন্যান্য সরকারি ছুটির দিনে বাংলাদেশ সামরিক জাদুঘর বন্ধ থাকে।\nবাংলাদেশ বিমানবাহিনী জাদুঘর\nবিমানবাহিনী জাদুঘরে যাবেন, বিমানে উঠবেন। যারা বিমান শুধু আকাশেই উড়তে দেখেছেন, কাছ থেকে দেখার বা চড়ার সুযোগ হয়নি, তাদের জন্য এ এক অনন্য সুযোগ। মাত্র ৩০ টাকার বিনিময়েই আপনি বিমানের ভেতর দেখে আসতে পারবেন। এ জাদুঘরটি ঢাকার আগারগাঁওয়ে অবস্থিত, ঠিক আইডিবি ভবনের উল্টো দিকে পুরনো বিমানবন্দরে। এর উত্তর দিকে রয়েছে সুদৃশ্য লেক আর দক্ষিণ দিকে সবুজ বনানী। চারদিক মনোরম পরিবেশ। বিশাল এলাকায় জাদুঘরটি গড়ে উঠেছে। শুধু আকাশের যান্ত্রিক পাখি নয়, চারদিকের নিসর্গ দেখেও আপনি মুগ্ধ হবেন। ২০১৪ সালে এ জাদুঘরটি জনসাধারণের জন্য উন্মুক্ত করা হয়। প্রতিদিনই প্রচুর ভিড় হয়। অসংখ্য দর্শনার্থী আসেন ঢাকার আশপাশের এলাকা থেকে। বাংলাদেশ বিমানবাহিনীর গৌরবময় ইতিহাস, ঐতিহ্য, সাফল্য ও উন্নয়নের ক্রমবিকাশকে সংরক্ষণ এবং নতুন প্রজন্মের কাছে তুলে ধরার প্রয়াসেই এ জাদুঘরটি নির্মাণ করা হয়। বিভিন্ন সময়ের হেলিকপ্টার ও বিমান দিয়ে জাদুঘরটি সাজানো হয়েছে। বাংলাদেশে আসা প্রথম দিকের বিমানগুলো সংরক্ষণ করা হয়েছে। আছে বাংলাদেশের প্রথম যাত্রীবাহী বিমান বলাকা, যেটি ১৯৫৮ সালে রাশিয়া থেকে আনা হয়েছিল। ১৯৭১ সালে মুক্তিযুদ্ধে ব্যবহূত এয়ারটেক কানাডিয়ান বোমারু বিমানটি সংরক্ষিত আছে। জাদুঘরের প্রবেশপথের পাশেই ‘নীলাদ্রি’ দোকানে পাওয়া যাবে বিমানবাহিনীর স্মারক।\nমুক্তিযুদ্ধে বিমানবাহিনীর শহীদদের স্মরণ করতে তৈরি করা হয়েছে শহীদ কর্নার। এছাড়া বাচ্চাদের খেলাধুলার জন্য ছোট একটি পার্ক তৈরি করা হয়েছে। জাদুঘরে প্রবেশমূল্য ২০ টাকা। সাপ্তাহিক বন্ধ রোববার।\nআহসান মঞ্জিল ঢাকার নবাব বাড়ি। এই মনোরম বাড়িটি পুরনো ঢাকার ইসলামপুরে বুড়িগঙ্গা নদীর একেবারে তীর ঘেঁষেই অবস্থিত। আহসান মঞ্জিলের পূর্বনাম ছিল রংমহল। অষ্টাদশ শতাব্দীর মাঝামাঝি সময় জালালপুর পরগনার জমিদার শেখ ইনায়েতউল্লাহ রংমহল নামে একটি প্রমোদভবন তৈরি করেন। পরবর্তী সময়ে তার পুত্র রংমহলটি এক ফরাসি বণিকের নিকট বিক্রি করে দেন। বাণিজ্য কুটির হিসেবে এটি দীর্ঘদিন পরিচিত ছিল। এরপর ১৮৩৫ সালে বেগমবাজারে বসবাসকারী নওয়াব আবদুল গণির পিতা খাজা আলীমুল্লাহ এটি ক্রয় করে বসবাস শুরু করেন। নওয়াব আবদুল গণি ১৮৭২ সালে প্রাসাদটি নতুন করে নির্মাণ করান। নতুন ভবন নির্মাণের পরে তিনি তার প্রিয় পুত্র খাজা আহসান উল্লাহর নামানুসারে এর নামকরণ করেন আহসান মঞ্জিল। আহসান মঞ্জিল জাদুঘরের নাম ঢাকা মহানগর জাদুঘর। এটি জাতীয় জাদুঘরের একটি শাখা। ১৯৯২ সালে আহসান মঞ্জিলকে জাদুঘরে রূপান্তরিত করা হয়। ঢাকা, বাংলাদেশ এবং ভারতবর্ষের ইতিহাসের সঙ্গে এই বাড়িটির অনেক স্মৃতি জড়িত। ১৯০৬ সালে এ বাড়িতে বসেই মুসলিম লীগ গঠনের সিদ্ধান্ত হয়। ঢাকা বিশ্ববিদ্যালয়সহ ঢাকা নগর গড়ে তুলতে নবাব পরিবারের অনেক ভূমিকাও এ বাড়ি থেকে পরিচালিত হয়।\nসাংস্কৃতিক দিক দিয়েও বাড়িটি উজ্জ্বল। নবাব পরিবারের ব্যবহূত জিনিসপত্র, জীবনযাপন পদ্ধতি দেখাই এ বাড়িটির প্রধান আকর্ষণ। পুরো বাড়িটিকে কয়েকটি গ্যালারিতে ভাগ করে সে সময়ের দৃশ্যাবলি খুব সুন্দরভাবে ফুটিয়ে তোলা হয়েছে। গ্রীষ্মকালে এটি সকাল ১০ থেকে বিকাল সাড়ে ৫টা পর্যন্ত খোলা থাকে। সাপ্তাহিক বন্ধ বৃহস্পতিবার। টিকেট মূল্য বিশ টাকা।\nপুরনো ঢাকার আজিমপুর গেলে আপনি লালবাগের কেল্লা দেখতে পাবেন। এটি একটি দুর্গ এবং মুঘল আমলের স্থাপত্যকীর্তির নিদর্শন। এর নির্মাণকাজ শুরু করেছিলেন সম্রাট আওরঙ্গজেবের তৃতীয় পুত্র আজম শাহ। ১৬৭৮ সালে আজম শাহ বুড়িগঙ্গার তীরে লালবাগ দুর্গের নির্মাণকাজ শুরু করেন। কিন্তু তিনি কাজ শেষ করতে পারেননি। এর আগেই দিল্লি থেকে পিতা আওরঙ্গজেব ডাক পাঠালেন। তিনি কাজ ফেলে চলে গেলেন। এর মধ্যেই এখানে একটি সুরম্য মসজিদ ও দরবার হল তৈরি হয়েছিল। সুবাদার শায়েস্তা খাঁ ১৬৮০ সালে ঢাকায় এসে পুনরায় দুর্গের নির্মাণকাজ শুরু করেন।\n১৬৮৪ সালে এখানে শায়েস্তা খাঁর কন্যা ইরান দুখত রাহমাত বানুর (পরী বিবি) মৃত্যু ঘটে। এখানেই পরী বিবিকে সমাহিত করা হয় এবং নির্মাণ করা হয় পরী বিবির মাজার। লালবাগ কেল্লার বর্তমান প্রধান আকর্ষণ এই পরী বিবির মাজার। এ ছাড়া আছে ছোট একটি সংগ্রহশালা, যেখানে সংগৃহীত আছে মুঘল আমলের মুদ্রা, অস্ত্রশস্ত্র, তৈজসপত্র, মৃৎশিল্প, সে সময়ের হাতে লেখা কোরআন শরীফ। আর আছে সুন্দর একটি পুকুর। মুঘল আমলের জীবনধারা সম্পর্কে আরো আলোকপাত করার জন্য প্রত্নতত্ত্ব অধিদফতর লালবাগ দুর্গে জাদুঘর নির্মাণ করে। দরবার হলের দোতলা জুড়ে জাদুঘরটির অবস্থান। প্রতিদিনই এখানে অসংখ্য দর্শনার্থীর সমাগম হয়। কেল্লার দেয়ালের পাশ ধরে হাঁটতে হাঁটতে আপনি এখনো সেই প্রাচীন গন্ধ পাবেন। হয়তো এ দেয়াল ধরে একদিন হেঁটে গেছে পরী বিবি। কেল্লায় প্রবেশমূল্য ২০ টাকা। রোববার সাপ্তাহিক বন্ধ।\nআরো কিছু জাদুঘর\nডাক জাদুঘর : এখন আর িডাকপিয়ন এসে হাঁক দেয় না- এই চিঠি এসেছে, চিঠি। চিঠির সঙ্গে জড়িত আমাদের অনেক স্মৃতি। চিঠি আমাদের সংস্কৃতিরই একটা অংশ। বাংলাদেশ ডাক জাদুঘর সেই স্মৃতি ও সংস্কৃতি ধরে রেখেছে জেনারেল পোস্ট অফিসের (জিপিও) দোতলায়। এ জাদুঘরটি শুরু হয় ১৯৬৬ সালে। এখানে সংগৃহীত আছে বিভিন্ন সময়ের ডাক কার্যক্রমের জিনিসপত্র।\nউর্দি পরিহিত লণ্ঠন হাতে রানারের এক অবয়ব আছে। আছে রানি ভিক্টোরিয়া আমলের বিশালাকৃতির একটি ডাক বাক্স। বায়তুল মোকাররম মসজিদের গহনা মার্কেটের দিক দিয়ে ডাক ভবনে ঢুকলে এ জাদুঘর পাওয়া যাবে। শুক্র, শনি বন্ধ। প্রবেশমূল্য নেই।\nটাকা জাদুঘর : কেমন ছিল টাকার বিবর্তন! কত যুগ পার হয়ে কুষাণ মুদ্রা, হরিকেল মুদ্রা, দিল্লি ও বাংলার সুলতানদের মুদ্রা, মুঘল ও ব্রিটিশ শাসকদের মুদ্রা পার হয়ে আজকের আধুনিক টাকার আবির্ভাব। সেসব দেখতে চাইলে ঘুরে আসুন ঢাকার মিরপুরে বাংলাদেশ ব্যাংকের ট্রেনিং একাডেমিতে। এখানে গেলে দেখতে পাবেন মুদ্রা সংরক্ষণের কাঠের ও লোহার নির্মিত প্রাচীন সিন্দুকও। গ্যালারিতে প্রাচীন থেকে শুরু করে আধুনিককাল পর্যন্ত বাংলাদেশের অর্থনৈতিক বিবর্তনের ধারাও বর্ণিত হয়েছে। বিনা টাকাতেই আপনি টাকার জাদুঘরে প্রবেশ করতে পারবেন।\nভাষা আন্দোলন জাদুঘর : বাংলা একাডেমির বর্ধমান হাউজের দোতলায় গড়ে তোলা হয়েছে ‘ভাষা আন্দোলন জাদুঘর’। এই জাদুঘরে রয়েছে ভাষা আন্দোলনের ঐতিহাসিক আলোকচিত্র, সংবাদপত্র, স্মারকপত্র, ব্যঙ্গচিত্র, চিঠি, প্রচারপত্র, পাণ্ডুলিপি, বইয়ের প্রচ্ছদ এবং ভাষাশহীদদের স্মারকচিহ্ন। চার কক্ষবিশিষ্ট এই জাদুঘরের দেয়ালে দেয়ালে ঝোলানো এসব আলোকচিত্র, দর্শককে ভাষা আন্দোলনের উত্তাল সময়ের কথা স্মরণ করিয়ে দেয়। ২০১০ সালে এটি চালু করা হয়। ছুটির দিন ব্যতীত প্রতিদিন সকাল ১০টা থেকে বিকাল ৫টা পর্যন্ত খোলা থাকে।\nনগর জাদুঘর : কীভাবে গড়ে উঠল এই ঢাকা শহর, কী ছিল এই নগরে? সেই ইতিহাসকে ধারণ করার জন্যই নগর ভবনের ছয়তলায় গড়ে তোলা হয়েছে নগর জাদুঘর। জাদুঘরটি প্রতিষ্ঠা করা হয় ১৯৮৭ সালে। এখানে সংরক্ষিত আছে ঢাকা নগরীর স্মৃতি সংক্রান্ত জানা-অজানা নানা বিষয়। ১০০ বছর আগের ঢাকার একটি মানচিত্র, মুঘল আমলে আগে থেকে বাংলাদেশ আমল পর্যন্ত ঢাকার সীমানার ধারাবাহিক বৃদ্ধির নকশা, ঢাকার ইতিহাস সংবলিত ১০১টি দুর্লভ আলোকচিত্র এই নগর জাদুঘরে। ঢাকার ইতিহাসটি সম্পূর্ণভাবেই ধরে রেখেছে এই জাদুঘর। ছুটির দিন বন্ধ থাকে। প্রবেশমূল্য ২ টাকা হলেও সারা দিনে তেমন দর্শনার্থী এখানে আসে না। না আসার কারণ অনেকেই জানে না বিশাল এই নগর ভবনে একটি জাদুঘর আছে।\nবিজ্ঞান ও প্রযুক্তি জাদুঘর : জনসাধারণের মধ্যে বিজ্ঞান অনুরাগ ও বিজ্ঞান সচেতনতা সৃষ্টি করাই এর প্রধান লক্ষ্য। এখানে মোট সাতটি গ্যালারি আছে। গ্যালারিতে রাখা প্রকৃতির স্থির ও সচল প্রদর্শনী সামগ্রী, চার্ট, ডায়াগ্রাম, পোস্টার ইত্যাদির মাধ্যমে দর্শনার্থীদের বিজ্ঞান শিক্ষা দেওয়া হয়ে থাকে। প্রদর্শনী সামগ্রীগুলো বিদ্যুৎ, তাপ, আলো, চুম্বকশক্তি, শব্দ, যোগাযোগ, গতিশক্তি ও জ্বালানির মতো ক্ষেত্রে পরীক্ষা-নিরীক্ষা ও আবিষ্কারের তথ্য সরবরাহ করে। এখানে প্রতিসরণকারী দূরবীণের মাধ্যমে গ্রহ, নক্ষত্র, সৌরজগৎ ও চন্দ্রগ্রহণ দেখার নিয়মিত কর্মসূচি রয়েছে। বৃহস্পতি ও শুক্রবার সাপ্তাহিক ছুটি। প্রবেশমূল্য মাত্র ১০ টাকা।\nস্বাধীনতা জাদুঘর : সোহরাওয়ার্দী উদ্যানের ভেতর দিয়ে হেঁটে গেলেও অনেকেই জানে না এই উদ্যানের ভেতরেই সুন্দর এক বিশাল জাদুঘর আছে। না জানার কারণ জাদুঘরটি মাটির নিচে। শিখা চিরন্তন ধরে সোজা এগিয়ে গেলে জলাধারের নিচেই এটি অবস্থিত। তার উপরে কাচের নির্মিত স্বাধীনতা স্তম্ভ। ১৯৭১ সালের ৭ মার্চের ঐতিহাসন ভাষণ, গণসভা থেকে শুরু করে ১৬ ডিসেম্বরের বিজয় দিবস পর্যন্ত ইতিহাস তুলে ধরাই এ জাদুঘর তৈরির মূল উদ্দেশ্য। বাংলাদেশের মুক্তিযুদ্ধের ইতিহাস সংরক্ষিত হলেও মুঘল আমল থেকে বাঙালি জাতির সমস্ত সংগ্রামের ইতিহাস এখানে তুলে ধরা হয়েছে ধারাবাহিকভাবে। এ জাদুঘরে পরিদর্শনে প্রবেশ মূল্য লাগে না।


নারীবাদীরা কি আসলেই তাদের ব্রা পুড়িয়েছিলেন? -\nপঞ্চাশ বছর আগে যুক্তরাষ্ট্রের নিউ জার্সিতে ‘মিস আমেরিকা’ সুন্দরী প্রতিযোগিতার বিরুদ্ধে আন্দোলনে নামলেন একদল নারী। ব্রা খুলে হাতে নিয়ে মিছিলে শরিক হয়েছিলেন তারা। নারীবাদীরা তাদের ব্রা পুড়িয়ে প্রতিবাদে নেমেছেন বলে এরপর যে কাহিনী দিকে দিকে পড়েছিল, তার শুরু এখান থেকেই।\nএকদল নারী সেদিন প্রতিবাদের অংশ হিসেবে অনেক কিছুই ছুঁড়ে ফেলেছিলেন- ঘর মোছার মপ, লিপস্টিক, হাই হীল জুতা। তাদের কাছে এসব ছিল নারীর পরাধীনতার প্রতীক। একটি ‘ফ্রিডম ট্র্যাশ ক্যান’ বা ‘স্বাধীন ময়লার ঝুড়ি’তে তারা এসব ছুঁড়ে ছুঁড়ে মারছিলেন।\n“আমার মনে আছে এক তরুণী তার ব্রা খুলে ফেললো। শার্টের নীচ থেকে সে তার ব্রা খুলে বের করে আনলো তারপর সবার উল্লসিত চিৎকারের মধ্যে সেটি ছুঁড়ে ফেললো।”\nসারা বিশ্বে সংবাদ শিরোণাম হলো সেই ঘটনা। নারীবাদীদের সেই প্রতিবাদ হয়ে গেল ইতিহাসের অংশ।এই বিক্ষোভে যারা যোগ দিয়েছিলেন, তারা এর আগেও নানা আন্দোলনে অংশ নিয়েছেন।\nবিশেষ করে আমেরিকার বর্ণবাদ বিরোধী আন্দোলন কিংবা ভিয়েতনাম যুদ্ধ বিরোধী আন্দোলন। কিন্তু নারীর অধিকারের জন্য রাস্তায় নামা অনেকের জন্য ছিল সেই প্রথম।\n“তখন আমরা তরুণ বিপ্লবী। মাত্র নারীবাদকে আবিস্কার করছি”, বলছেন রবিন মর্গান। তারা বুঝতে পারছিলেন এটা এমন এক যুদ্ধ, যেটা তাদের নিজেদেরই করতে হবে।\n“আমরা জানতাম যে ডানপন্থী পুরুষরা আমাদের মিত্র নয়। আর বামপন্থী পুরুষদের আমরা নিজেদের ভাই বলে গণ্য করলেও পরে যখন নিজেদের অধিকারের কথা বলতে শুরু করলাম তখন দেখলাম আসলে তা নয়। ”\n“এটা শুনতে বেশ ভালো লাগলেও আসলে তা নয়। তারও আগে ন্যাশনাল অর্গেইজেশন ফর উইমেনের মতো নারীবাদী সংস্থা তার আগে থেকেই ছিল”, বলছেন রবিন মর্গান।\nকিন্তু সেদিনের প্রতিবাদের যে ছবিটা জনমানসে গেঁথে গিয়েছিল, তা হচ্ছে নারীবাদীরা তাদের ব্রা পুড়িয়ে ফেলছে! যেটি আসলে বাস্তবে ঘটেইনি।রবিন মর্গান বলছেন, কিছু মহিলা তাদের অন্তর্বাস খুলে ‘ফ্রিডম ট্র্যাশ ক্যানে’ ছুঁড়ে ফেলেছিলেন সেটা সত্যি। কিন্তু তারা সেগুলো পোড়াননি।\n“পুরুষরা তাদের ড্রাফট কার্ড পোড়াচ্ছে, এরপর কী? মেয়েরা কি তাদের ব্রা পোড়াবে”, এই ছিল রিপোর্টের লাইন।\n“এটা একটা কল্পকাহিনী। আমরা বহু বছর ধরে এটিকে খন্ডনের চেষ্টা করছি।১৯৬৮ সালে ‘মিস আমেরিকা’ সুন্দরী প্রতিযোগিতায় কেবল বিশেষ ধরণের নারীর সৌন্দর্যকেই বিবেচনায় নেয়া হতো।\n“১৯২১ সালে এই প্রতিযোগিতা শুরু হওয়ার পর একজন কৃষ্ণাঙ্গও কোনদিন এর ফাইন্যালে পৌঁছায়নি”, ট্র্যাশ ক্যান বিক্ষোভের একটি প্রেস রিলিজে এভাবেই এই আন্দোলনের কথা তুলে ধরা হয়েছিল। “কখনো কোন পুয়ের্তোরিকান, আলাস্কান, হাওয়াইয়ান বা মেক্সিকান আমেরিকান এতে জেতেনি। এমনকি একজন সত্যিকারের মিস আমেরিকান, অর্থাৎ ইন্ডিয়ান আমেরিকানও নয়।”সুন্দরী প্রতিযোগিতার বিরুদ্ধে বিক্ষোভকারীরা যে দশটি আপত্তি তুলে ধরেছিলেন, বর্ণবাদ ছিল তার একটি।\n৫০ বছর পর যুক্তরাষ্ট্রে নারী অধিকার আন্দোলন এখন আবারও খবরের শিরোণামে। নারীদের মিছিল এবং ‘মি-টু’ আন্দোলন আবারও উদ্দীপনা সৃষ্টি করেছে নারীবাদী আন্দোলনে। ৫০টি রাজ্যের নির্বাচনে এবার রেকর্ড সংখ্যাক নারী নির্বাচনে দাঁড়িয়েছে।রবিন মর্গান অভিভূত এই জাগরণ দেখে।\n“এদের মধ্যে গৃহিনী আছেন, শিক্ষক আছেন, ক্যাশিয়ার আছেন। তারা সিদ্ধান্ত নিয়েছেন, অনেক হয়েছে, এবার ঘুরে দাঁড়ানোর সময়।”\nআজকে যদি আবার ‘ফ্রিডম ট্র্যাশ ক্যান’ আন্দোলন হয়, তাতে কি ছুঁড়ে ফেলবেন তারা?\n“সব প্রধান ধর্মের সব প্রতীক। কারণ তারা এত বেশি পুরুষতান্ত্রিক।”\n“আমি ভেতরে ভেতরে আসলে একজন কবি। প্রতীক এবং উপমা- এসব আমার কাছে খুবই গুরুত্বপূর্ণ। এসব যে কত শক্তিশালী তা আমি জানি। ‘ফ্রিডম ট্র্যাশ ক্যান’ কত শক্তিশালী তা আমি বুঝি।”\nযমজ বাচ্চা কেন হয়, সব জবাব নারীর শরীরেই\n‘শরীর দেখাতে আমার আপত্তি ছিল না’


স্বপ্নভ্রমণ - ২ জেরুসালেম : অন্য দিগন্ত\nস্বপ্নভ্রমণ - ২ জেরুসালেম\nJun 09, 2016 09:32 am\nবু ল বু ল স র ও য়া র\nনবী সোলেমান তার পবিত্র ইবাদতখানা গড়া শুরু করেছিলেন সর্বশক্তি দিয়ে। যারা ইতিহাসের হাঁড়িতে দু-চার লোকমা খানা খেয়েছেন, তারা জানেন : এই সর্বশক্তি মানে মানুষ, জিন, অদৃশ্য শক্তি, পশু-পাখি-পতঙ্গ এবং মাছ পর্যন্ত। কাকে কী কাজে লাগানো হয়েছিল, তার হদিস বিশ্বাসযোগ্য না হলেও এটি ঠিকই বোঝা যায় যে, নির্মাণটি হয়েছিল বিশ্বসেরা। পৃথিবীর মধ্যাঞ্চল তো বটেই, দূর-দূরান্তের পর্যটকরাও তার প্রশংসায় ছিলেন পঞ্চমুখ। এমনকি আমাদের হিন্দুস্তানের অতি প্রাচীন গাথায়ও সেই উপাসনালয়ের বর্ণনা আছে!\nইহুদিদের মধ্যে যারা বর্বরবাদী নন তারা সেই ইবাদতগৃহকে এমনকি ‘মন্দির’ বলতেও নারাজ। রাতে আমি এ নিয়ে বেশ কিছুক্ষণ তর্ক করেছি। কি নাম দেয়া যায় এই ডোম-অব-রককে? পাহাড়, গম্বুজ, নাকি উপাসনালয়? খ্রিষ্টানদের কিছু উদাসীনতাও আমাকে ব্যথিত করেছে; কারণ তারা রোম-মস্কোর পাপাল-দ্বন্দ্ব নিয়ে এত ব্যস্ত যে, জেরুসালেমকে আমলেই নেয় না। অথচ ভাবলে অবাক লাগে রোমের সাথে খ্রিষ্টধর্মের যোগাযোগ প্রায় শূন্য। ড্যান ব্রাউন যে অবাস্তবতাকে প্রায় অসার প্রমাণ করে দিয়েছেন তার ফ্যান্টাসি-ট্রিলজি অ্যাঞ্জেলস অ্যান্ড ডেমন্স; দ্য দ্য-ভিঞ্চি কোড এবং দ্য লস্ট সিম্বল লিখে। সন্দেহবাদ, সিম্বলিজম, স্পাই-মেনিয়া মিশেলের তুমুল হঠকারী-জগাখিচুরিকে তিনি উত্তম পরিবেশনায় গেলাতে পেরেছেন; যদিও শেষ পর্যন্ত যার সব কিছুকেই ভাঁওতা মনে হয়। অথচ কনস্টান্টিনোপল্স-এ ঘটানো মিথ্যাকে সামান্য পুনর্বিবেচনা করে যদি বৈজ্ঞানিক সত্যটুকুও গ্রহণ করার সদিচ্ছা হতো আমার দৃঢ় বিশ্বাস যিশুর মানবিক-সংশ্লিষ্টতা এক দিকে যেমন ঐতিহাসিক বিশ্বাসযোগ্যতা পেত; অন্য দিকে উজ্জ্বল হয়ে উঠত জেরুসালেম!\nঝলসে যাওয়া চোখ ধাতস্ত হওয়ার পর আমি এসে দাঁড়ালাম কুব্বাত-ই-সাখরার মূল গেটে। এই সাখরা বা ডোম-অব-রক আসলেই অনেক বড়। এর যে কত নাম-উপনাম, আল্লাহই ভালো জানেন। মসজিদ নামে পরিচিত না হলেও মুসলমানরা একে সুলেমান-মসজিদেরই মর্যাদা দেয়। খ্রিষ্টানরাও একে মান্য করে যিশু-মেরীর স্মৃতিবিজড়িত বলে এবং ইহুদিরা তো একে আদি ও একমাত্র কেবলা বলেই সম্মান করে; উপরন্তু তক্কে তক্কে থাকে, এখানেই তৃতীয়-টেম্পল বানানো যায় কি না!\nতো সে যা-ই হোক, আমি হাঁটছি আর দেখছি নবী সোলেমানের স্থাপনা। ডোম-অব-রকের মূল ইমারতের দরোজা চারটি। তবে প্রধান দরোজা উত্তর-পশ্চিমে। এর বাইরের যে দেয়াল, তা প্রতি পাশে ৬৭ ফুট লম্বা এবং ৩৬ ফুট চওড়া। সিলিংয়ের নিচে প্রতিটি দেয়াল দু’ভাগে বিভক্ত। নিচের অংশে ৭টি করে গবাক্ষ এবং প্রাচীন পাথরের ফ্যাকাসে-সাদা দেয়ালের গায়ে আঁকা ধূসর-কালো চিকন-নকশায় সজ্জিত। ওপরের অংশ উজ্জ্বল-নীল ইজনিক-টাইল্স আবৃত। নানা নীলের নকশাকৃত মোজাইকের মধ্যেই জানালা ও দরোজার ভাব প্রকাশিত। ওপরের অলিন্দগুলোকে পার্থক্য করা হয়েছে কমলা-হলুদ এবং সাদা টাইলসের বর্ডার দিয়ে।\nজানালাগুলোর ওপরেই টানা সিলিং পুরো পাশ জুড়ে। সিলিংয়ের ওপরের অংশেও নীল টাইলসের নকশায় ফুল এবং আলপনা। এবং তিন সারি ক্যালিগ্রাফিতে অসাধারণ কৌশলে কুরআনের সেই বাণী খচিত যার মর্মার্থ এরকম : ‘পবিত্র সেই সত্তা, যিনি তার বান্দাকে ভ্রমণ করিয়েছেন মসজিদুল হারাম থেকে দূরতম মসজিদ (আকসা) পর্যন্ত যার চার পাশকে আমি সুশোভিত করেছি যাতে আমার নিদর্শনাবলি তাকে দেখাতে পারি। আমিই সর্বজ্ঞ ও সর্বদ্রষ্টা’ (১৭:১)।\nকী করে এই অষ্টভুজ সুলতান আবদুল মালেক তৈরি করিয়েছিলেন এবং কেন তার জবাব কেউ কোনোদিন দেয়নি। যখন পর্যন্ত উল্লেখযোগ্য কোনো মসজিদই দুনিয়ায় বানানো হয়নি, এমনকি কাবাও ছিল সাদামাটা। সে যুগে এই অভূতপূর্ব নির্মাণে প্রশ্ন জাগে বৈকি! তবে কি তিনি খ্রিষ্টানদের দম্ভকে চাপা দিতে চেয়েছিলেন অলৌকিক এই নির্মাণের তলায়? কিন্তু তাই বা কি করে হয়? ইসলাম যে নিরহঙ্কার সংস্কৃতির উদ্ভাস ঘটিয়েছে তার সাথে এ যে একেবারেই যায় না। লেখাগুলো এত বড় ও এত ব্যাপক যে, লম্বায় তা ৭৩৪ ফুট আর চওড়ায় প্রতি অক্ষর তিন মানুষ সমান। আনমনে আমি পা বাড়ালাম সেদিকে। কি আছে ডোম অব রকের ছাদের নিচে?\nখুবই সাদামাটা এর অভ্যন্তর। যে পাহাড়টার চূড়ার জন্য এর ওই নাম সেটিও খুব বড় নয়। উত্তর দক্ষিণে বিস্তৃত অনেকটা অর্ধচন্দ্রের মতো। ইহুদিরা বলে, এখানেই ইসহাককে কোরবানি দেয়ার পরীক্ষা দিয়েছিলেন নবীকুলশিরোমনি হজরত ইব্্রাহিম। আমরা জানি, সেটা ঘটেছিল মক্কায় এবং সেই পরীক্ষার পাত্র ছিলেন ইসমাইল। দ্বন্দ্ব এই মিথ নিয়েই। তো সে যা-ই হোক, পাহাড়টি আরো তিনটি কারণে অতিমাত্রায় পবিত্র। প্রথমত, এখানেই বাদশাহ সোলেমান তার ধর্ম-মন্দির স্থাপন করেছিলেন। দ্বিতীয়ত, এখানেই সংরক্ষিত ছিল আর্ক অব কোভেন্যান্ট এবং তৃতীয়ত, এখান থেকেই নবী মুহাম্মদ তাঁর মেরাজ শুরু করেছিলেন।\nচার দিকে বুক সমান রেলিংঘেরা জায়গাটি খুবই সাদামাটা। সব পাথুরে পাহাড়ের মতো কালচে ধূসর রঙের পাহাড় চূড়া। ছুঁয়ে দেখার ইচ্ছে থাকলেও উপায় নেই। তবে কঠোরতাও খুব বেশি নেই। চার দিকে তাকাতে তাকাতেই চোখ গেল সুউচ্চ গম্বুজের দিকে। আশ্চর্য সুন্দর ক্যালিগ্রাফি, আলপনা এবং লাল-সবুজের সমারোহ যেন আমার দেশের পতাকা। মনের আকাশে অজান্তে ভেসে এলো শিল্পী কামরুল হাসানের স্মৃতি। এই মানুষগুলো বর্ণিল করে গেছেন আমাদের অস্তিত্ব ও চেতনা। রঙে, স্বপ্নে, উদ্ভবে ও স্বাধীনতায়। যার খুব কম অংশই আমরা উপলব্ধি করি! শেরেবাংলা নগরে বসেও যেমন আমি মনে করি না এ কে ফজলুল হককে। এ-ও যেন তেমনি প্রহসন!\nদুটো বিন্যাসের ওপর দাঁড়িয়ে আছে বিশাল গম্বুজ। বাইরের সারিতে আটটি মোটা স্তম্ভ। যার ফাঁকে আবার দু’টি করে সরু খুঁটির ২৪টির উলম্বন। বাইরের এই স্তর ডোমের ডিজাইনের সাথে সমতুল্য। আট কোণা। কিন্তু ভেতরের স্তরটি পূর্ণ বৃত্তাকার। মোটা স্তম্ভ চারটি। আর ভেতরে ভেতরে সরু সরু খুঁটি তিনটি করে। প্রতিটি মোটা স্তম্ভ পাথরের এবং বাইরে দিকে টাইলস আবৃত্ত তেরোশ’ বছর ধরে পৃথিবীর সবগুলো প্রাকৃতিক ও রাজনৈতিক ঝাঁকুনি থেকে যা এই রহস্যাবৃত ডোমকে বাঁচিয়ে রেখেছে।\nদুই সারি খুঁটির মাঝের অংশে উজ্জ্বল লাল কার্পেট। কোথাও কোনো মোমবাতি নেই, হাদিয়া সংগ্রহের ‘মোতাওয়াল্লি’ নেই; নেই কোনো আড়াল। তবে আমাকে আশ্চর্য করে দিলো সুলতান সালাদিন আইউবির ক্যালিগ্রাফ আর দেয়ালের আয়াতগুলো। প্রায় নিরহঙ্কার সেই উচ্চারণে যে কথা খুব সাদামাটাভাবে বলা হয়েছে তা হলো আল্লাহর সাথে মানুষের শারীরিক সম্পর্কের অবাস্তব সম্ভাবনাকে অস্বীকার। এই সরল বিষয়টি আমাকে তীব্রভাবে নাড়া দিলো এবং আমি শিউরে উঠে ভাবলাম ড্যান ব্রাউনের ‘উদ্ভট’ থিওরি তো নাসিরুদ্দীন হোজ্জার সেই কড়াইয়ের গল্পের মতো, যা বাচ্চা দিলে তার মালিক বিশ্বাস করলেও মৃত্যুকে বিশ্বাস করে না। যিশু যদি ঈশ্বরের পুত্রই হতে পারেন, তো তার স্ত্রী-পুত্র থাকা তো অস্বাভাবিক হবে কেন, যা বয়ে নিয়ে চলছে হলি গ্রেইলকে? আধুনিক, বিজ্ঞানমনস্ক, অথচ ট্রিনিটি-থিওরিতে বিশ্বাসী খ্রিষ্টানরা আসলেই বিপাকে পড়েছে, কড়াইয়ের মৃত্যু তাদের মেনে নিতেই হবে।\nডোম অব রকের বাইরের মতো, ভেতরটাও অষ্টভুজ। এই জ্যামিতিক বিন্যাসের বহু কারণ তাত্ত্বিকেরা খোঁজার চেষ্টা করেছেন, যে দিকে চোখ ফেরালে মাথা গুলিয়ে যায়। তবে এই টেম্পল মাউন্টের সর্বত্রই চতুর্ভুজ ও অষ্টভুজের নানা ব্যবহার চোখে পড়ে। এমনকি পুরনো জেরুসালেমে দেয়ালেরও আটটি গেট। টেম্পল মাউন্টের সিঁড়ি আটটি, কানাতির আটটা, ডোমের বাহু আটটি, খুঁটি আটটি এবং নামও আটটি।\nআমি নিজেকে প্রশ্ন করলাম, এখানে কি কখনো নামাজ হতো? এটাই কি আমাদের আদি কিবলা? বায়তুল মাকদাসের ‘কিবলা’ কি একটি শহর, পাহাড়, নাকি এই ডোম? মসজিদুল আকসা নামে যে একতলা মসজিদটি এই পাহাড়েররই দক্ষিণ কোণে অবস্থিত যেটি নির্মিত হয়েছে খলিফা ওমরের নির্দেশে ও নির্দেশনায় সেটি আর ‘এটির’ এই দ্বিঅবস্থান কেন? কেন তার সেই বিখ্যাত নামাজের ঘটনা ওমর ঘটিয়েছিলেন দুটো কেন্দ্র থেকেই আধা মাইল পশ্চিমে গলগাথায়? আর কেনই বা মসজিদ না হওয়া সত্ত্বেও এই ডোম অব রককেই গড়া হলো এমন আশ্চর্য সৌন্দর্যে?\nডোমের অভ্যন্তরীণ সৌন্দর্যও যে এত নয়নাভিরাম হবে আমি ভাবিনি। উজ্জ্বল লাল কার্পেট বিছানো, গোলাকার চত্বরে হাঁটতে হাঁটতে আমি যেন টের পাই বোরাকের অস্তিত্ব। কেমন অদ্ভুত সেই বাহন! ঘোড়ার মতো আবার পাখাযুক্ত পঙ্খীরাজ! সমরখন্দ-বোখারা ভ্রমণে আমি আমির তৈমুরের এক অবিশ্বাস্য গল্প শুনেছিলাম। তৈমুর শুধু মহান বীর ছিলেন তাই নয়, ছিলেন অসম্ভব বিজ্ঞানমনস্কও। পারসিক সা¤্রাজ্যের প্রায় সব প্রকৌশলী ও বিজ্ঞানীদের তিনি উচ্চ পারিতোষিকে বশ করে নিয়োজিত করেছিলেন তার স্বপ্নের সমরখন্দ গড়ার কাজে। সমরখন্দের যে অসাধারণ মিনার এবং উলুবেগ-মাদরাসার নির্মাণ কৌশল এত দিন পরও আমাদেরকে বিমোহিত করে দেয় সেই নির্মাণের প্রধান স্থপতি ছিলেন একাধারে প্রকৌশলী, রসায়নবিদ এবং কবি। মাদরাসা নির্মাণের শেষ পর্যায়ে তৈমুর অভিযানে বেরোন সাসানিক সম্রাটের বিরুদ্ধে। প্রায় আট মাস লেগে যায় পূর্ব তুরস্ককে বশে আনতে। ইত্যবসরে তৈমুরের কনিষ্ঠ স্ত্রী পরমাসুন্দরী বিবি খানুম প্রেমে পড়ে যান প্রকৌশলীর। রূপে যিনি রাজহংস, গুণেও যে তিনি অশ্বরাজ হবেন সে তো বলাই বাহুল্য। ফল কি দাঁড়াল? তাদের প্রণয় শুরু হলো রাধাকৃষ্ণকে হার মানিয়ে। বোখারা সুন্দরীর অনিন্দ্যসুন্দর মুখ দেখে প্রকৌশলী নিত্যনতুন ‘বিস্ময়’ উপহার দিতে শুরু করলেন। আজ বাদাখশানী-চুনির আংটি, তো কাল দুরবীনে আকাশ-দর্শন। সন্ধ্যার মাধুরীতে প্রেম হলো তো শুকতারার লালীই বা বাদ যাবে কেন? এভাবেই সেই প্রণয় ফিসফিস থেকে ছড়িয়ে গেল আমিরের কর্ণকুহর পর্যন্ত। নিজের সিংহাসনে সুস্থির হতে না হতেই প্রধান উজির ভয়ে কম্পিত হয়ে তুললেন কথাটা। আমির তিমুর সিংহের গর্জনে উঠে দাঁড়ালেন : কোথায় সে পামর?\nমাদরাসার বিশাল গম্বুজ কেমন হয়েছে দেখতে তখন পাশের সুউচ্চ মিনারে বসেছিলেন প্রকৌশলী। উদ্যত তরবারি হাতে মহা প্রতাপশালী আমির তিমুরকে ছুটে আসতে দেখেই যা বোঝার বুঝে নিলেন তিনি। পেছনের মাচায় ছিল তার ছোট্ট প্রকৌশল-ল্যাবরেটরি। দ্রুত সেখানে থেকে এক ঘোড়াকৃতির বাহন টেনে বের করলেন তিনি।\nআমির তিমুর হতভম্ব হয়ে গেলেন। প্রকৌশলী কি লাফ দিয়ে আত্মহত্যা করবে?\nকিন্তু না। নির্বিকার প্রকৌশলী ক্রুদ্ধ স¤্রাটকে হাসিমুখে টা টা জানিয়ে বললেন, আমি খোরাসানেই ফিরে যাচ্ছি জনাব। দুঃখ খাতুনকে সঙ্গে নিতে পারলাম না। আমার এই কলের-ঘোড়া এখনো পরীক্ষাধীন। দু’জনকে বহন করতে অক্ষম সে। রানীকে আমার তসলিম জানাই।\nক্রুদ্ধ হতভম্ব মোহিত আমির স্তব্ধ বিস্ময়ে দেখলেন তার মাথার ওপর দিয়ে উড়ে যাচ্ছে এক যান্ত্রিক পঙ্খী। তিনি নাকি চিৎকার করে উঠেছিলেন : প্রকৌশলী, তুমি ফিরে এসো। পঙ্খীরাজের বিনিময়ে আমি তোমায় বিবি খানুমকে দিয়ে দেবো। কিন্তু না সে কথা প্রকৌশলীর কানে পৌঁছেছিল; না তিনি ফিরে এসেছিলেন।\nমিথ মতে, সোলেমানের ম্যাজিক-কার্পেট আর শ্রীকৃঞ্চের আকাশরথের পর, এটাই পৃথিবীর প্রথম প্লেন!\nকদ্দূর যেতে পেরেছিলেন প্রকৌশলী? কারো মতে, উলুবেগের মাদরাসার বাইরে বেরুতেই ইঞ্জিনে গোলমাল দেখা দেয়। আমু-দরিয়ায় তার সলিল সমাধি ঘটে। সেখানে ছোট্ট একটি স্মৃতিস্তম্ভ ‘অজানা গুণীর কবরস্থান’ আজো দৃশ্যমান। অন্য মতে, তিনি চলে যেতে পেরেছিলেন তিমুরের খানাত ছেড়ে এবং আর কোনো সন্ধান তার পাওয়া যায়নি।\nআমার মনের আকাশে সেই অচেনা প্রকৌশলীর জন্য শ্রদ্ধার মেঘ ভাসে। জানালায় উঁকি দিয়ে যায় আরব্য রজনী। ভারত-অভিযান থেকে ফেরার আগেই তিমুরের প্রিয়তমা ছোটি বেগম চাইলেন স্বামীকে তুষ্ট করার জন্য এক অমূল্য উপহার দিতে বিবি খানুম মসজিদ। প্রকৌশলীকে সেভাবেই নির্দেশনা দিলেন তিনি। প্রকৌশলী কাজ এগোতে এগোতে প্রেমের নদীতে ডুবলেন। কেউ বলে এটি ছিল একতরফা, কারো মতে, দ্বিপাক্ষিক। সেই প্রেম শেষে অতুলনীয় লিজেন্ডে পৌঁছে যায়। নির্মাণকাজে দেরি করতে থাকেন প্রকৌশলী। তৈমুরের ফেরার সময় ঘনিয়ে আসছিল, তাই তাড়া দিচ্ছিলেন বিবি তাড়াতাড়ি! তাড়াতাড়ি!! ঠিক আছে তাড়াতাড়িই হবে, তবে শর্ত আছে।\nআমাকে চুমু দিতে হবে একটা।\nবিবি খানুম ষোলোটা ডিম আনালেন। ডিমগুলোর বাইরের দিকে নানা রঙ করিয়ে প্রকৌশলীকে বললেন : ভাঙো।\nরানী বললেন : বাইরের রঙ যা-ই হোক না কেন, ভেতরে সবই এক। প্রেমও তেমনি।\nজবাবে প্রকৌশলী আনালেন দুটো গ্লাস। একটি ভরলেন পানি দিয়ে, অন্যটি স্বচ্ছ শরাবে। বললেন : দুটোই তরল। একটিতে রয়েছে বাতাস, অন্যটিতে বইছে আগুন।\nলা-জওয়াব বিবি প্রেমাষ্পদের অকাট্য যুক্তি মেনে গাল এগিয়ে দিলেন।\nকিন্তু প্রকৌশলীর স্পর্শ ছিল এতই তীব্র যে, গাল কেটে দাগ বসে গেল। ফিরে এসে তৈমুরের চোখে পড়ে যায় সেই দাগ। পরের কাহিনী তো সবাই জেনেছেন আগে!\nপ্লেনের মতো উড়াল-যন্ত্র না হলেও ভয়ঙ্কর আবিষ্কারের এমন আরেকটি ঘটনা ঘটেছিল খোদ আমেরিকাতে বিংশ শতাব্দীর গোড়ার দিকে। এক পাগল বৈজ্ঞানিক আশ্চর্য এক মেশিন আবিষ্কার করে বসলেন, যা কোনো জ্বালানি ছাড়াই পঁচিশ দিন পর্যন্ত চলছিল। যথারীতি সমকালীন বিজ্ঞানীরা তার দাবিকে যথেষ্ট অপদস্ত করে এবং অবিশ্বাস তো করেই। শেষ পর্যন্ত তার আবিষ্কারকে যখন পরীক্ষা করার উদ্যোগ নেয় সরকার তদ্দিনে সেই বিজ্ঞানী দুনিয়ার সবার প্রতি বিশ্বাস হারিয়েছেন। সিয়াটল শহরের জ্ঞানী-বিজ্ঞানীরা যখন তার পরীক্ষাগারে ঢোকেন, তার আগেই চরম হতাশ ও চুরির ভয়ে ভীত বিজ্ঞানী নিজের হাতে গুঁড়ো করে ফেলেছেন তার যন্ত্র। ক্ষ্যাপা-বিজ্ঞানীরা কাছে পৌঁছার আগেই তিনি উন্মাদ কুঠার হাতে আত্মহত্যার ভয় দেখিয়ে সেই যে নদীতে ঝাঁপ দেন কেউ তাকে আর খুঁজে পায়নি।\nকেন জানি না, প্রেম ও অপ্রেমের দুটো ঘটনাই আমার চেতনায় বিম্বিত হয়ে গেল। আমি নিজেকে প্রশ্ন না করে পারলাম না, কেমন ছিল বোরাক?\nকথাচ্ছলে ঝিলামে যখন ছিলাম - ৫...


লাউয়াছড়ায় সংকটে বিভিন্ন প্রজাতির প্রাণী\nকমলগঞ্জ প্রতিনিধি :: একটি গবেষক দলের দীর্ঘ প্রায় ৬ বছর ধরে চলা গবেষণা ও অনুসন্ধানে লাউয়াছড়া জাতীয় উদ্যানে নতুনভাবে ১৮ প্রজাতির সরীসৃপ ও উভচর শ্রেণির প্রাণী সনাক্ত হয়েছে। এর মধ্যে ১১টি প্রজাতির প্রাণীর অস্তিত্ব বাংলাদেশে নতুন বলে তারা দাবি করছেন। তবে আগের ২৩ প্রজাতির সন্ধান আর মিলেনি। ২০১১ সাল থেকে ২০১৭ পর্যন্ত ক্রিয়েটিভ কনজারভেশন অ্যালায়েন্স (ক্যারিনাম) এই গবেষণা পরিচালনা করে। গবেষকদের মতে, প্রতিবেশগত নানা সংকটে আগামী কয়েক বছরে লাউয়াছড়ায় কিছু প্রজাতি বিলুপ্তের আশঙ্কা রয়েছে। তবে বন্যপ্রাণী বিভাগ গবেষক দলের প্রতিবেদন এখনও পুরোপুরি আমলে নেয়নি।\nবন্যপ্রাণী বিভাগসূত্রে জানা যায়, লাউয়াছড়ায় ৪৬০ প্রজাতির দুর্লভ উদ্ভিদ ও প্রাণীর মধ্যে ১৬৭ প্রজাতির উদ্ভিদ, ৪ প্রজাতির উভচর, ৬ প্রজাতির সরীসৃপ, ২৪৬ প্রজাতির পাখি এবং ২০ প্রজাতির স্তন্যপায়ী প্রাণী রয়েছে। এদের মধ্যে উল্লুক, হনুমান, ছোট লেজি বানর, লজ্জাবতি বানর, সজারুসহ বিরল প্রজাতির প্রাণীর বাসস্থান লাউয়াছড়ার বন। তবে গবেষণাকারী দলের অনুসন্ধানে নতুন কিছু প্রাণী সনাক্ত হলেও আগের কিছু প্রাণীর সন্ধান পাওয়া যায়নি বলে তারা দাবি করছেন। সম্প্রতি আন্তর্জাতিক গবেষণাপত্রের চেকলিস্টে এই গবেষণাটি প্রকাশ করা হয়েছে। গবেষণাকারী দলের সংশ্লিষ্ট সূত্রে জানা যায়, যুক্তরাষ্ট্রের ডেলটা স্টেট ইউনিভার্সিটির সহকারী অধ্যাপক ড. এএইচএম আলী রেজা তার পিএইচডি গবেষণায় ২০১০ সালে লাউয়াছড়ায় ৪৫ প্রজাতির সরীসৃপ এবং ১৫ প্রজাতির উভচর প্রাণীর কথা উল্লেখ করেন। এত দিনের গবেষণায় ৫১ প্রজাতির সরীসৃপ এবং ২০ প্রজাতির উভচর প্রাণী শনাক্ত করা হয়। সর্বশেষ গবেষণামতে এই জাতীয় উদ্যানে সর্বমোট ৭১ প্রজাতির উভচর ও সরীসৃপ জাতীয় প্রাণীর সন্ধান মিলেছে। নতুনভাবে পাওয়া সরিসৃপ ও উভচর প্রাণীদের মধ্যে ১১টি বাংলাদেশে নতুন ও এর আগে কেউ এদের অস্থিত্ব আবিষ্কার করতে পারেনি বলে তাদের দাবি। প্রাপ্ত ১১ প্রজাতির বাংলা নামকরণ প্রক্রিয়াধীন।\nগবেষক দলের মতে, আগে ছিল এমন ২৩ প্রজাতির সরীসৃপ ও উভচর প্রাণী পাওয়া যায়নি। লাউয়াছড়া জাতীয় উদ্যানের উভচর ও সরীসৃপ জাতীয় প্রাণীর ওপর এক গবেষণায় এ তথ্য জানা যায়। বাংলাদেশ বন-বিভাগের সহযোগীতায় এই গবেষণাটি চালানো হয়। গবেষক দলের আশঙ্কা, প্রাণীর আবাসস্থল নষ্ট, বনে পানি সংকট, পাশের চা বাগানে কীটনাশকের ব্যবহারসহ বনের মধ্যে নানাবিধ প্রতিবেশগত যে সংকট তাতে বিভিন্ন প্রজাতির প্রাণীর অস্তিত্ব হুমকিতে ফেলবে। আগামী কয়েক বছরে বেশ কিছু প্রজাতি বিলুপ্তও হয়ে যাবে।\nগবেষক দলের প্রধান শাহরিয়ার রহমান সিজার জানান, আগের গবেষণায় ২৩ প্রজাতির যেগুলো লাউয়াছড়ায় আছে বলে ভাবা হতো সেগুলো আমাদের গবেষণাতে ধরা পড়েনি। সেগুলো ভূলভাবে শনাক্ত করা হয়েছে ধরে নিয়ে আমরা তা লিস্ট থেকে বাদ দিয়েছি। তিনি আরও জানান, ২০১১ সালে বাংলাদেশ পাইথন প্রজেক্টের অধীনে এই বনে অজগর সাপের ওপর গবেষণা শুরু হলে বনের জীব বৈচিত্র্যের নানা ক্ষেত্র উঠে আসে। উভচর শ্রেণীর প্রাণীর মধ্যে ১৯ প্রজাতির ব্যাঙ এবং মাত্র ১ প্রজাতির সিসিলিয়ান জাতীয় প্রাণী পাওয়া গেছে। সরীসৃপ শ্রেণীর মধ্যে পাওয়া গেছে ২ প্রজাতির কচ্ছপ, ১৪ প্রজাতির টিকটিকি জাতীয় (২ প্রজাতির গুইসাপসহ) এবং ৩৫ প্রজাতির সাপ। যার মধ্যে মাত্র ৬ প্রজাতির বিষাক্ত সাপ রয়েছে। এই প্রজাতিগুলোর মধ্যে রাজ গোখরা, অজগর ও পাহাড়ি হলুদ কচ্ছপও রয়েছে। গবেষণার প্রতিবেদন নিয়ে শীঘ্রই বন্যপ্রাণী বিভাগ ও প্রশাসনের কর্মকর্তাদের নিয়ে লাউয়াছড়ায় মতবিনিময় অনুষ্ঠিত হবে বলে তিনি জানান।\nএ বিষয়ে বন্যপ্রাণী ব্যবস্থাপনা ও প্রকৃতি সংরক্ষণ বিভাগের বিভাগীয় বনকর্মকর্তা রেজাউল করিম চৌধুরী বলেন, নতুন নতুনভাবে কিছু প্রাণী পাওয়া যাচ্ছে। প্রকৃতিতে নতুনভাবে এমন অনেক প্রাণীরই আবির্ভাব ঘটে। গবেষক দল তাদের গবেষণার বিষয়ে ডকুমেন্টারি প্রদর্শন করবেন। তারপর যাচাই-বাছাই করে দেখা হবে। বন্যপ্রাণীর জন্য সমস্যাগুলো সমাধানের ব্যাপারে আমাদের আন্তরিকতা এবং দায়িত্ববোধ আছে ও থাকবে।\nPrevious articleগোয়াইনঘাট ক্লিনিক ও স্কুলের সামনে পশুর হাট!\nNext articleসুনামগঞ্জে বিশ্ববিদ্যালয় স্থাপন হবেই: পরিকল্পনামন্ত্রী মান্নান


post editorial: দিশাহীন কংগ্রেস, অতঃপর ভবিষ্যৎ কোন পথে? - post editorial on congress | Eisamay\npost editorial on congress\nEiSamay | Updated: 23 Jul 2019, 12:56:00 PM\nএই মুহূর্তে দেশে কংগ্রেসের মতো জাতীয় বিরোধী দলের প্রয়োজন আরও বেশি। প্রশ্ন হল, তারা সেই চ্যালেঞ্জের মোকাবিলায় সমর্থ কি না। লিখছেন শুভাশিস মৈত্র\nরাহুল গান্ধী কংগ্রেসের সভাপতি পদ থেকে পদত্যাগ করেছেন বেশ কিছু দিন হয়ে গেল। অথচ ১৩৪ বছরের একটি রাজনৈতিক দলের কী করুণ অবস্থা, মাস পেরিয়ে যায়, তারা নতুন সভাপতি খুঁজে পায় না। ভারতে এখন তারুণ্যের যুগ চলছে। এ বারের ভোটেও তরুণ ভোটারের সংখ্যা ছিল ৮ কোটির বেশি। গত বিধানসভা ভোটে যখন রাজস্থানে, মধ্যপ্রদেশে কংগ্রেস জয়ী হল, তখন কিন্তু রাহুল গান্ধীকে দেখা যায়নি তরুণ মুখ্যমন্ত্রী বেছে নিতে। সেই পুরোনো বৃদ্ধদের দিকেই ছিল তাঁর নজর।\n২০১৯-এর ভোটের প্রচারে বিজেপি শক্তিশালী রাষ্ট্র গঠনের কথা যত বলেছে, তত কথা বলেনি চাকরিবাকরি, লেখাপড়া, পরিবেশ ইত্যাদি নিয়ে। বিজেপি চায়, শুধু ৫৬ ইঞ্চি ছাতি নয়, ৫৬ ইঞ্চি রাষ্ট্রও হোক। যাকে রাজনৈতিক মনস্তত্ত্ববিদ আশিস নন্দী সম্প্রতি এক সাক্ষাৎকারে বলেছেন ‘ম্যাসকুলিন স্টেট’, যা মূলত বিনায়ক দামোদর সাভারকরের রাষ্ট্র-ভাবনা, এবং যে ভাবনার জন্ম ইউরোপে। এর জন্য প্রয়োজন একটা উগ্র জাতীয়তাবাদের। যা দেশপ্রেমের থেকে একেবারে আলাদা। মানুষ কখন এই ধরনের ভাবনার দিকে ঝোঁকে? তার অনেক কারণের মধ্যে একটা কারণ, যখন মানুষ ভয় পেয়ে যায় চারিদিকের অস্থিরতা দেখতে দেখতে। তখন এক শক্তিশালী রাষ্ট্রের ভাবনা জনপ্রিয় হয়ে ওঠে শৃঙ্খলা পুনঃপ্রতিষ্ঠার আশায়। এবং এর ভেতরেই লুকিয়ে থাকে গণতন্ত্রবিরোধী বীজও।\n২০১৯-এর ভোটের আগে কংগ্রেস ‘ন্যায়’ ঘোষণা করে। এই প্রকল্পে দারিদ্রসীমার নীচে থাকা ৫ কোটি পরিবার মাসে ৬ হাজার করে বছরে ৭২ হাজার টাকা করে পাবে। কংগ্রেস ঘোষণা করে তারা ক্ষমতায় এলে কেন্দ্রীয় সরকারে ৪ লক্ষ এবং বিভিন্ন রাজ্যে ২০ লক্ষ সরকারি পদ পূরণ করবে। এ ছাড়া কৃষিঋণ মকুব, শিক্ষায় বিরাট বরাদ্দের প্রতিশ্রুতিও ছিল। ছিল রাজনৈতিক বন্দিদের মুক্তির কথাও। ১৯৯৫ সাল থেকে এখনও পর্যন্ত তিন লক্ষ কৃষক আত্মহত্যা করেছে আমাদের দেশে। ভোটের আগে লক্ষ লক্ষ কৃষক মিছিল করে দাবি জানাতে দিল্লি এসেছেন। কিন্তু তাঁরা এত প্রতিশ্রুতি সত্ত্বেও কংগ্রেসকে বিশ্বাস করেননি।\nঅন্য দিকে কী ঘটল? ক্রমাগত দেশদ্রোহের কথা বলে, একের পর এক ঘটনায় বিভিন্ন ব্যক্তির দিকে দেশদ্রোহী বলে আঙুল তুলে, খুব সফল ভাবে গত পাঁচ বছরে মুছে দেওয়া হয়েছে দেশপ্রেম আর রাষ্ট্রীয়-জাতীয়তাবাদের মাঝের সীমারেখা। আবার, মূলত দ্বিতীয় ইউপিএ-র জন্যই কংগ্রেসের আদর্শ আর দুর্নীতিপরায়ণ কিছু কংগ্রেস নেতা, এখনও বহু মানুষের মনে সমার্থক। ফলে, কংগ্রেসের কাছ থেকে মানুষ এখনও দুর্নীতির গল্প শুনতে চাইছে না। এই শূন্যতা বিজেপির পক্ষে গিয়েছে। এই জায়গাটা থেকে কংগ্রেস বেরোতে পারছে না। কোলব্লক-স্ক্যাম, টুজি, কমনওয়েলথ গেমস সহ মনমোহন সিং-এর নেতৃত্বে দ্বিতীয় ইউপিএ সরকারের বিরুদ্ধে ওঠা একের পর এক দুর্নীতির যে অভিযোগ, তার তুলনা অতীতের কোনও সরকারের সঙ্গে করা যাবে না। এই ভাবমূর্তি থেকে কংগ্রেসকে মুক্ত করতে রাহুল গান্ধী চেষ্টা করেননি তা নয়, কিন্তু পারেননি।\nদ্বিতীয় ইউপিএ-র শেষের দিকে, আন্না হাজারের দুর্নীতি-বিরোধী আন্দোলনে যেমন দেখা গেল হাজার হাজার কমবয়সীদের যোগদান, তেমনই তাদেরই দেখা গেল নির্ভয়াকাণ্ড নিয়ে দিল্লি কাঁপিয়ে দিতে। এই সময় ভারতীয় রাজনীতিতে দু’টি ঘটনা উল্লেখযোগ্য। প্রথমটি, দিল্লি কেন্দ্রিক। বয়সে নবীন, প্রাক্তন আমলা, অরবিন্দ কেজরিওয়াল সরাসরি রাজনীতিতে এলেন দুর্নীতির বিরুদ্ধে জেহাদ ঘোষণা করে। দ্বিতীয়, গুজরাট মডেলের কাণ্ডারী নরেন্দ্র মোদীর জাতীয় রাজনীতিতে প্রবেশ। কেজরিওয়ালের ‘আপ’ যত গর্জেছিল, বর্ষণ অনেক কম। কিন্তু তাঁর পাশে তখন জড়ো হয়েছিলেন বিরাট সংখ্যায় শিক্ষিত তরুণ-তরুণীরা। নির্বাচনে স্বচ্ছতা নিয়ে তাঁদের বেশ কিছু কাজ ছিল মনে রাখবার মতো। অন্য দিকে বিজেপি তুলে ধরল নরেন্দ্র মোদীকে। রমন সিং, শিবরাজ সিং চৌহান সহ বিজেপি-র প্রথম সারির বহু নেতাকে পিছনে ফেলে মোদী এগিয়ে গেলেন অতি দ্রুত। ওই সময়ে, দেখা গেল, নরেন্দ্র মোদীর সঙ্গে কাজ করবেন বলে লেখাপড়া, চাকরি ছেড়ে বহু ছেলেমেয়ে এসে দাঁড়িয়েছিলেন বিজেপির এই নতুন ‘বিকাশ পুরুষ’-এর পাশে। এই বিবরণ কিছুটা পাওয়া যায় শিবম শঙ্কর সিং-এর লেখা ‘হাউ টু উইন অ্যান ইন্ডিয়ান ইলেকশন’ বইটিতে। শিবম শঙ্কর নিজে বিদেশের চাকরি ছেড়ে এসেছিলেন নরেন্দ্র মোদীর হয়ে কাজ করতে। যদিও জয়ের পর আর থাকতে পারেননি।\nবিভাজন, গেরুয়া দাপট, উগ্র জাতীয়তাবাদের পাশে কংগ্রেস এখন টিমটিম করছে। কিন্তু এমন ভাবা ভুল হবে, কংগ্রেসের আজকের যে সংকট, তা নতুন। বলা যায় রাহুল গান্ধী সভাপতির পদ থেকে সরে দাঁড়ানোয় তা আবার সামনে চলে এল। আসনসংখ্যায় বিজেপি আজ যে অবস্থানে আছে, ভবিষ্যতে তার আরও বৃদ্ধির সুযোগ কিন্তু কম। বিরোধীদের বিজেপির বিরুদ্ধে প্রতিষ্ঠান দখল করে নেওয়ার অভিযোগ যতই সত্যি হোক না কেন, এই দেশে একটি পরীক্ষাব্যবস্থাকে আজও কেউ কব্জা করতে পারেনি। সেটা হল, ৯০ কোটি ভোটারের সামনে গিয়ে পাঁচ বছর পরে পরে দাঁড়ানো। ইন্দিরাকেও বিদায় নিতে হয়েছিল জরুরি অবস্থার পর।\nকংগ্রেসের প্রয়োজনীয়তা কি ফুরিয়ে গিয়েছে? না, যায়নি, বরং বেড়েছে। ভারতীয় রাজনীতিতে যে ধরনের ঝোঁক দেখা যাচ্ছে তাতে বলা যায় আগামী দিনে বেশ কয়েকটি ব্যক্তিনির্ভর রাজনৈতিক দল গুরুত্বহীন হয়ে পড়বে। যেমন চন্দ্রবাবু নাইডুর টিডিপি, অখিলেশের এসপি, জয়ললিতাহীন এআইএডিএমকে, তেজস্বীদের আরজেডি ইত্যাদি। এই তালিকায় বামফ্রন্টের কয়েকটি শরিকের নামও অবশ্যই ঢুকবে। ফলে জাতীয় কংগ্রেসের গুরুত্ব বাড়ার সম্ভাবনা প্রবল। অন্য দিকে কংগ্রেস যদি দুর্বল থাকে, তা হলে মুসলিম লিগ ধাঁচের দলগুলির গুরুত্ব বাড়বে। কারণ ভারতীয় ধর্মীয় সংখ্যালঘুদের জন্য কথা বলার শক্তি কংগ্রেসেরই সব থেকে বেশি। কংগ্রেসের সংস্কৃতির মধ্যেই সেটা রয়েছে। ধর্মীয় সংখ্যালঘু নেতা কংগ্রেস সভাপতি হয়েছেন, এমন নজিরও কম নেই।\nলোকসভা ভোটের ফল প্রকাশের ঠিক দু’দিন পরে কংগ্রেস ওয়ার্কিং কমিটির বৈঠকে রাহুল ঘোষণা করলেন তাঁর পদত্যাগের কথা। প্রথমে ব্যাপারটা কেউ গুরুত্ব দেয়নি। অনেকেই ভেবেছিলেন, এ সব লোক-দেখানো, সাধিলেই খাইব গোছের। ধীরে ধীরে স্পষ্ট হল, ব্যাপারটা তেমন মোটেই নয়। কংগ্রেস ওয়ার্কিং কমিটি সর্বসম্মত ভাবে রাহুলের পদত্যাগের আবেদন নাকচ করল। কিন্তু তাতে পরিস্থিতি বদলাল না। এর পর ৩ জুলাই রাহুল তাঁর পদত্যাগপত্র প্রকাশ করে দিলেন টুইট করে। নতুন নেতা হিসেবে প্রথমে ৭৭ বছরের সুশীল কুমার শিণ্ডে, ৭৬ বছরের মল্লিকার্জুন খাড়গের নাম শোনা যাচ্ছিল। তরুণ নেতা মিলিন্দ দেওরা, জ্যোতিরাদিত্য সিন্ধিয়া রাহুলের পথ অনুসরণ করে পদ ছাড়লেন। এখন ক্যাপটেন অমরিন্দর সিং, করণ সিং-এর মতো নেতারা চাইছেন কোনও তরুণকে এই পদে আনা হোক। কিন্তু কথা যত হচ্ছে, জল তত গড়াচ্ছে না। রাহুল তাঁর পদত্যাগ পত্রে লিখেছেন, ‘দেশের প্রতিষ্ঠানগুলি কব্জা করার ব্যাপারে আরএসএস-এর লক্ষ্য সম্পূর্ণ হয়েছে। গণতন্ত্র দুর্বল হয়েছে। এ বারে ভারতের ভবিষ্যৎ রচনার বদলে আগামী ভোটগুলি হবে নিয়মরক্ষার ভোট। সেটা সব থেকে বড় বিপদ’। লিখেছেন, ‘ আমার শরীরের প্রতিটি জীবন্ত কোষ ভারত সম্পর্কে তাদের ভাবনার বিরোধী’। কিন্তু রাহুল যা লেখেননি, তা হল, মোদীর বিরুদ্ধে তাঁর আনা দুর্নীতির অভিযোগ কংগ্রেস নেতা হিসেবে মানুষকে তিনি বিশ্বাস করাতে পারেননি। ‘চৌকিদার চোর হ্যায়’ থেকে শুরু করে তাঁর প্রচার কৌশল ব্যর্থ, তা ভোটের ফলে প্রমাণিত। সেই আত্মানুসন্ধানের কথা তাঁর চিঠিতে নেই। নতুন নামও তিনি বলছেন না। নজির খুব কম থাকলেও, নির্বাচনের মাধ্যমে নেতা নির্বাচন হতে পারে। যিনি জয়ী হবেন তিনি মাথা উঁচু করে দল চালাবেন। কোনও একটি পরিবারের লোকজনের কাছে চেয়ার বন্ধক রাখতে হবে না। কিন্তু সেটাও সম্ভবত রাহুল চান না। রাহুল গান্ধী যদি সত্যিই পদত্যাগ করে পছন্দের কাউকে সভাপতি হতে সাহায্য করেন, তা হলে সেটা হবে মহাত্মা গান্ধীর এক করুণ অনুকরণ। অর্থাৎ রাহুল সংগঠনের বাইরে থেকেও দলের সর্বেসর্বা থেকে যাবেন। রাহুল লিখেছেন বিজেপির বিরুদ্ধে ল্ড়াইয়ে তিনি সঙ্গী পাননি। সত্যিই কি বিজেপি বা আরএসএস-এর বিরুদ্ধে কংগ্রেস লড়াই করেছে? গোরক্ষার নামে গণপিটুনি, সুধা ভরদ্বাজ, গৌতম নওলখাদের মতো ভিন্ন মতের বিশিষ্টদের জেলে ভরা, শবরীমালায় শীর্ষ আদালতের রায় কার্যকর করা, কাশ্মীরে ৩৭০, তাৎক্ষণিক তিন তালাক, সব বিষয়েই কংগ্রেস প্রায় চুপচাপই ছিল। এগুলো থেকে দূরে সরে কংগ্রেস বরং অর্থনৈতিক প্রশ্ন নিয়েই বেশি মাথা ঘামিয়েছে। ফল যা হওয়ার তাই হয়েছে।\n২৩-২৪ বছর আগে, মিজোরামের প্রত্যন্ত অঞ্চলে কী ভাবে এয়ার ড্রপ করে সেনা ছাউনিতে খাবার পৌঁছে দেওয়া হয়, তা দেখতে সেনাবাহিনীর চপারে কয়েক জন সাংবাদিক গিয়েছিলাম। সেখানে আইজল থেকে বহু দূরে এক আধা-জঙ্গল এলাকায় এক বৃদ্ধ মিজোর সঙ্গে পরিচয় হয়। খুবই গরিব। ছোট্ট একটা চায়ের দোকান চালান। কথায় কথায় বললেন, তিনি কংগ্রেস করেন। সে দিন বুঝেছিলাম কংগ্রেস ভারতের ঠিক কোথায় রয়েছে। কংগ্রেসের আজ ঠিক এই কথাটা মাথায় নিয়ে এগোনোর সময়।\nসত্য শুধু প্রেস বিজ্ঞপ্তি, তার বাইরের কথাগুলো?পরের খবর\nসভাপতি মুখ্যমন্ত্রী বিধানসভা ভোট post editorial Congress\nWeb Title : post editorial on congress


২০২০ অক্টোবর ২৭ ২১:৫৬:২৩\nদ্য রিপোর্ট ডেস্ক: বাংলাদেশসহ মুসলিম সংখ্যাগরিষ্ঠ বেশ কয়েকটি দেশে ভ্রমণের ক্ষেত্রে নিজ দেশের নাগরিকদের সতর্ক থাকতে বলেছে ফ্রান্স। দেশটি বলছে, ফরাসি নাগরিকদের মধ্যে যারা এসব দেশে অবস্থান করছেন কিংবা ভ্রমণ করতে চান, তাদের বাড়তি নিরাপত্তা ব্যবস্থা নিতে হবে।\nরয়টার্সের খবরে বলা হয়, মঙ্গলবার (২৭ অক্টোবর) ফ্রান্সের পররাষ্ট্র মন্ত্রণালয়ের ওয়েবসাইটে এই ভ্রমণ সতর্কতা প্রকাশ করা হয়েছে। মহানবী হজরত মুহম্মদ (সা.)-এর কার্টুন প্রদর্শনের পক্ষে প্যারিসের কট্টর অবস্থান ঘিরে মুসলিম দেশগুলোতে ফ্রান্সবিরোধী বিভিন্ন ধরনের বিক্ষোভ ও কর্মসূচির পরিপ্রেক্ষিতে এমন সতর্কতা জারি করেছে ফ্রান্স।\nফ্রান্সের পররাষ্ট্র মন্ত্রণালয়ের সতর্কবার্তায় যেসব দেশে অবস্থান বা ভ্রমণে নাগরিকদের সতর্ক থাকতে বলা হয়েছে, সেসব দেশের মধ্যে রয়েছে— ইন্দোনেশিয়া, বাংলাদেশ, ইরাক ও মৌরিতানিয়া।\nএর বাইরে তুরস্কে ফরাসি দূতাবাস থেকেও একই ধরনের সতর্কতা জারি করা হয়েছে। ফ্রান্স ও দেশটির প্রেসিডেন্ট ইমানুয়েল ম্যাখোঁর প্রতি তুরস্কের প্রেসিডেন্ট রিসেপ তাইয়েপ এরদোয়ানের সমালোচনামূলক অবস্থান এ ক্ষেত্রে ভূমিকা রেখেছে বলে মনে করা হচ্ছে।\nভ্রমণ সতর্কবার্তায় ফ্রান্স বলছে, মুসলিম দেশগুলোতে ওই কার্টুন সম্পর্কিত যেকোনো ধরনের প্রতিবাদ কর্মসূচি থাকলে সেগুলো এড়িয়ে চলতে হবে। সব ধরনের জনসমাগম এড়িয়ে চলতে হবে। পর্যটক বা বিদেশি নাগরিকদের আনাগোনা বেশি— এমন জায়গাগুলোতে যাওয়ার ক্ষেত্রে আরও বেশি সতর্ক থাকতে হবে।\nমহানবী (সা.)-এর কার্টুন প্রদর্শনকে মুসলিমরা অবমাননা হিসাবেই দেখে। তবে গত ১৭ অক্টোবর ফরাসি ইতিহাস শিক্ষক স্যামুয়েল প্যাটি ক্লাসে শার্লি হেবদো’তে প্রকাশিত এমন একটি কার্টুন দেখানোর পরই স্কুলের বাইরে চেচেন বংশোদ্ভূত এক তরুণের হাতে খুন হন। এ ঘটনায় দেশটিতে ক্ষুব্ধ প্রতিক্রিয়া তৈরি হয়।\nওই সময় ফরাসি প্রেসিডেন্ট ম্যাখোঁ মৌলবাদী ইসলামের বিপরীতে দেশের ধর্মনিরপেক্ষ মূল্যবোধ সমুন্নত রাখা নিয়ে দৃঢ়কণ্ঠে কথা বলেছিলেন। তিনি ওই শিক্ষককে ‘বীর’ আখ্যা দিয়ে উগ্র ইসলামপন্থিদের দেশের জন্য হুমকি বলে উল্লেখ করেন। পরে রাষ্ট্রীয়ভাবে ওই কার্টুন প্রদর্শনও করা হয় ফ্রান্সে।\nএ ঘটনাকে ঘিরেই মুসলিম দেশগুলোতে তীব্র প্রতিক্রিয়া তৈরি হয়েছে। দেশগুলোতে ফ্রান্সবিরোধী নানা ধরনের কর্মসূচি পালন করা হচ্ছে। ফ্রান্সের কট্টর অবস্থানের জের ধরে এরই মধ্যে কাতার ও কুয়েতের সুপারমার্কেটগুলোতে ফরাসি পণ্য বয়কট শুরু হয়েছে। জর্ডানসহ মধ্যপ্রাচ্যের অন্য মুসলিম দেশগুলোর অনেকেই একই পথে হাঁটার চিন্তাভাবনা করছে। তবে এরই মধ্যে ফ্রান্সের পক্ষ থেকে আহ্বান জানানো হয়েছে, মধ্যপ্রাচ্যের দেশগুলো যেন ফরাসি পণ্য বর্জন না করে। বাংলাদেশেও ধর্মভিত্তিক ইসলামি দলগুলো ফরাসি পণ্য বর্জনের আহ্বান জানিয়ে বেশকিছু কর্মসূচি পালন করেছে।\nমুসলিম দেশগুলোর সরকার ও রাষ্ট্রপ্রধানরাও ফ্রান্স ও দেশটির প্রেসিডেন্ট ম্যাখোঁর সমালোচনায় মুখর হয়েছেন। এরই মধ্যে পাকিস্তানের প্রধানমন্ত্রী ইমরান খান টুইট করেছেন, মহানবী (সা.)-এর ব্যাঙ্গচিত্র প্রদর্শনকে উৎসাহিত করে ম্যাখোঁ ইসলাম ধর্মকেই আক্রমণ করছেন।\nতুরস্কের প্রেসিডেন্ট রিসেপ তাইয়েপ এরদোয়ান আরও একধাপ এগিয়ে বলেছেন, ম্যাখোঁর মানসিক চিকিৎসা প্রয়োজন। তিনি তুর্কিদের প্রতি ফরাসি পণ্য বর্জনের আহ্বানও জানিয়েছেন।\n(দ্য রিপোর্ট/আরজেড/২৭ অক্টোবর, ২০২০)


ইস্টবেঙ্গল সমর্থকদের পাশে দাঁড়ালেন ভাইচুং, তিনি কি কর্তাদের সিদ্ধান্তে ক্ষুব্ধ? - Bhaichung Bhutia stood with the East Bengal supporters, Is he upset with the decision of East Bengal officials?, Bangla News\nবাংলা নিউজ > ময়দান > ফুটবল > ইস্টবেঙ্গল সমর্থকদের পাশে দাঁড়ালেন ভাইচুং, তিনি কি কর্তাদের সিদ্ধান্তে ক্ষুব্ধ?\nভাইচুং এবং ইস্টবেঙ্গল।\nইস্টবেঙ্গল সমর্থকদের পাশে দাঁড়ালেন ভাইচুং, তিনি কি কর্তাদের সিদ্ধান্তে ক্ষুব্ধ?\n১ মিনিটে পড়ুন . Updated: 25 Jul 2021, 08:00 AM IST\nদিন চারেক আগে বুধবার দিন ইস্টবেঙ্গল কর্তাদের বিরুদ্ধে বিক্ষোভ দেখাতে ক্লাব তাঁবুর বাইরে জড়ো হয়েছিলেন লাল-হলুদ সমর্থকেরা। সেই বিক্ষোভ সামাল দিতে পুলিশ লাঠিচার্জও করে। যার জেরে অনেকে বাজে ভাবে আহত হয়। ইস্টবেঙ্গল সমর্থকদের পাশে দাঁড়িয়ে এ বার সরব হলেন ভাইচুং ভুটিয়া।\nদল বদলের বাজারে এখন ময়দানের সবচেয়ে বড় খবর ইস্টবেঙ্গল ক্লাবকে নিয়ে। তবে বড় কোনও ফুটবলার আনা, বা দল বদলের বাজারে হইচই ফেলে দেওয়ার মতো কোনও খবরের জন্য নয়। বিনিয়োগকারী সংস্থা শ্রী সিমেন্টের সঙ্গে চুক্তি নিয়ে মতানৈক্য এবং তার জেরে লাল-হলুদ সমর্থকদের বিক্ষোভ মারারামরি, অগ্নিগর্ভ অবস্থার কারণেই এখন চর্চায় ইস্টবেঙ্গল।\nদিন চারেক আগে বুধবার দিন ইস্টবেঙ্গল কর্তাদের বিরুদ্ধে বিক্ষোভ দেখাতে ক্লাব তাঁবুর বাইরে জড়ো হয়েছিলেন লাল-হলুদ সমর্থকেরা। সেই বিক্ষোভ সামাল দিতে পুলিশ লাঠিচার্জও করে। যার জেরে অনেকে বাজে ভাবে আহত হয়। এ বার ইস্টবেঙ্গল সমর্থকদের পাশে দাঁড়িয়ে এ বার সরব হলেন লাল-হলুদের প্রাক্তন তারকা ফুটবলার ভাইচুং ভুটিয়া।\nফেসবুকে জাতীয় দলের প্রাক্তন অধিনায়ক দু'টি ছবি পোস্ট করেছেন। একটি ছবিতে লাল-হলুদ জার্সিতে তরুণ ভাইচুংকে দেখা গিয়েছে। অন্য ছবিতে ইস্টবেঙ্গলের একটি অনুষ্ঠানের। যেখানে প্রদীপ জ্বালাচ্ছেন ভাইচুং। ছবি দু'টি পোস্ট করার সঙ্গে ভাইচুং লিখেছেন, ‘আমি ইস্টবেঙ্গল সমর্থকদের পাশে দাঁড়াতে চাই। আমার ক্লাব ইস্টবেঙ্গলে যে সব ঘটনা ঘটছে, সেটা দেখে খুবই কষ্ট হচ্ছে। ক্লাব কিন্তু সমর্থক এবং তাদের ঐতিহ্যের উপরেই নির্ভর করে। আমি আশা করি পুরো বিষয়টা তাড়াতাড়ি মিটে যাবে। এবং ক্লাব তার গৌরবোজ্জ্বল দিনগুলো আবার ফিরে পাবে।’\nআসলে বুধবার লাল-হলুদ সমর্থকদের বিক্ষোভে উত্তাল হয়ে উঠেছিল লেসলি ক্লডিয়াস সরণী। লাল-হলুদ সমর্থকেরা নিজেদের মধ্যেই মারামারিতে জড়িয়ে পড়েছিলেন। শ্রী সিমেন্টের চুক্তিতে ক্লাব কর্তাদের সই না করা নিয়েই যত বিতর্ক এবং বিবাদ। সমর্থকদের একটা গোষ্ঠী, যারা ক্লাব কর্তাদের সমর্থনে ছিল। অন্য গোষ্ঠী ক্লাব কর্তাদের বিরুদ্ধে সরব হয়েছিল। আর এই ঘটনাকে কেন্দ্র করে বুধবার অগ্নিগর্ভ হয়ে ওঠে ইস্টবেঙ্গল তাঁবুর বাইরে। পরিস্থিতি সামাল দিতে পুলিশকে লাঠিচার্জও করতে হয়। চার জনকে গ্রেফতার করা হয়েছে বলেও জানা গিয়েছিল। তারই প্রতিবাদে সরব হয়েছেন ভাইচুং-ও।\neast bengal supporters east bengal east bengal officials bhaichung bhutia sree cement


গল্পপাঠ: লেখকের স্মৃতিযাত্রা\nউঝোওদিনমা ইউওলা'র প্রবন্ধ ''দেয়ার ওয়াজ এ কান্ট্রি' : চিনুয়া আচেবে'স মেমোয়ার অভ ওয়ার' অবলম্বনে ট্র্যান্সক্রিয়েশন : হুমায়ূন কবির\nআমি যখন হাইস্কুলে পড়তাম, তখনই প্রথম চিনুয়া আচেবের সঙ্গে সাক্ষাৎ হয় কিন্তু আমি অনেক আগ থেকেই তার কাজের সঙ্গে পরিচিত ছিলাম...ঠিক এভাবেই নাইজেরিয়ার তরুণ লেখক উঝোওদিনমা ইউওলা, আচেবে সম্পর্কে লিখতে শুরু করেন। আমার মা একদিন বিকালে চা-নাস্তার ব্যবস্থা করে ছিলেন তাকে অভ্যর্থনা জানানোর জন্য আর, আমাদের ওয়াশিংটন ডি. সি.'র বাড়িতে তিনি এসেছিলেন এবং আমি আর আমার ভাই বোনেরা তাকে আংকেল বলে সম্মোধন করেছিলাম...বাচ্চাদের জন্য তাঁর জীবন বৃত্তান্ত লেখার জন্যে মা সহকারী লেখক হিসেবে কাজ করেছিলেন তখন।\nবাগানে হুইলচেয়ারে বসে মাথায় কালো টুপিপরা বয়স্ক ভদ্রলোকের মুখে যে হাসি ছড়িয়ে পড়ছিল, তা ভাষায় প্রকাশ করা দুঃসাধ্য । আমি খুবই অবাক হয়েছি যখন তার আফ্রিকার সাহিত্যের পরবর্তী বিকাশের ভিত্তি বা বলা যায় বীজগর্ভ-বই 'থিংস ফল অ্যাপার্ট' পড়েছি । উঝোওদিনমা ইউওলা তাঁর প্রবন্ধে লেখেন-- ১৯৮২ সালের প্রবন্ধ 'দ্য ট্রাবল উইদ নাইজেরিয়া-য় আমি খুব ভাল ভাবেই লক্ষ্য করেছি একজন রাগী মানুষের সংকল্প ও যুক্তিতর্কগুলো, যা এখনও ভাবায় সারা বিশ্বকে । লোকটি বাবার কাছে স্মৃতিচারণ করছিলেন আমাদের লিভিং রুমে বসে, যখন আমার বন্ধুর মা ডগ-ইয়ারডের 'থিংকস ফল অ্যাপার্ট' বইটিতে স্বাক্ষরের জন্য তার সামনে ধরল তখন তিনি বললেন 'জানি সত্যিই বইটি আপনার বইটি পড়া আছে' -- ওটা বিনয়-ই ছিল;- যা সত্যি থেকে বেশি ছিল না বরং সত্যিই ছিল।\nআচেবের কাজগুলো আফ্রিকান সাহিত্যের ভিত্তি হিসেবে ব্যবহৃত হয়। তিনি এখন আফ্রিকার লেখক বা অলেখকদের কাছে এক রোল মডেল । তাঁর প্রথম এবং সবচেয়ে প্রভাবশালী উপন্যাস 'থিংস ফল অ্যাপার্ট' ১৯৫৮ সালে প্রকাশ হওয়ার পর থেকে প্রায় ১২ মিলিয়ন কপিরও বেশি বিক্রি হয়েছে । এটাকে ইংরেজি ভাষার প্রধান উপন্যাসের সমতুল্য ধরা হয়, এমনকি কালো মানুষদের ব্যান্ড দ্য রুটস-এর হিপ হপ এ্যালবামকেও বিশেভাবে অনুপ্রাণিত করেছে এটি । কনরাডের হার্ট অফ ডার্কনেসের ওপর লিখিত তাঁর প্রবন্ধগুলির ভিতর গভীর জ্ঞান সন্নিবেশিত রয়েছে, কনরাডকে বুঝতে গেলে এসব লেখা পড়তেই হয়। তবে, এখানে বিশেষ কিছু কথা আছে। কনরাডকে আচেবে এক নতুন চেহারায় উন্মোচন করেছেন। শাদা চামড়ার চোখে এই পৃথিবীর কালো মানুষেরা কেমন-- কনরাড যেন নীরব থাকেন এখানে। আচেবে তার 'দ্য ট্রাবল উইদ নাইজেরিয়া-য়, দেশ-শাসন সংক্রান্ত যে-সমস্যাগুলো তুলে ধরেছিলেন, তার বেশিরভাগই সমাধান করা হয়নি তাই তিনি নাইজেরিয়ার জাতীয় সম্মান গ্রহণে দুইবার অসম্মতি জানান । কিন্তু এই আলোর শিক্ষক তাঁর সাংস্কৃতিক, ঐতিহাসিক এবং ব্যক্তিগত পরিচয় সাধনে ফোকাস করে রেখেছিলেন উত্তর ঔপনিবেশিক তাত্ত্বিকদের--যারা ছিলেন বিশ্বের সবচেয়ে গ্রহণযোগ্য লেখক ।\nআচেবে এই নভেম্বরে বিরাশি-তে পা দেবেন, তাঁর 'দেয়ার ওয়াজ এ ক্যান্ট্রি'-তে নিশ্চয় নতুন স্মৃতিকথা আছে যা তিনি আমাদের বলতে চান এবং এই বইতে একজন লেখকের জীবন দর্শনের সব উপাদান রয়েছে । সেখানে তাঁর এতিম বাবা কিভাবে খ্রিস্টীয় ধর্মে দীক্ষা লাভ করেন সেই গল্প রয়েছে । তিনিই দেখেছিলেন আচেবের শিক্ষার প্রতি ভালবাসা । আবার কিভাবে আচেবের ব্যক্তি জীবনে দুই ধর্মের প্রভাব পড়েছিল সেই অভিজ্ঞতাও, আবার খ্রিস্টধর্ম কিভাবে তাঁর উপন্যাসগুলোর ওপর দ্বন্দ্ব সৃষ্টি করে এবং কিভাবে তিনি তা মোকাবেলা করেন, তাঁর কর্মজীবন। তাঁর স্ত্রী অকোলাই শেষ ৫৬ বছর ধরে তাঁকে যে শক্তি যোগিয়েছেন। টনি মরিসন, যিনি আচেবের স্মৃতিকথাগুলোকে বাতিল করে বলেছিলেন, কমপক্ষে আমার কাছে আপনার জীবন তেমন আকর্ষনীয় না । ১৯৬৭-১৯৭০ সালের নাইজেরিয়ার গৃহযুদ্ধের প্রসঙ্গেই আচেবের জীবন দর্শন পাওয়া যায় (যা নাইজেরিয়া বায়াফ্রা নামে পরিচিত), এ যুদ্ধে প্রায় তিন মিলিয়ন মানুষ মারা যায়, যাদের অধিকাংশ ছিল জাতিগত ভাবে ইগবো এবং আচেবে ছিলেন তাদেরই একজন । উত্তর নাইজেরিয়ায় ব্যাপকহারে ইগবোদের হত্যা করার পর এ যুদ্ধ শুরু হয়েছিল আর তাদের হত্যা করতে অনুপ্রাণিত করেছিল কিছু শিক্ষিত অক্সফোর্ডিয়ান কর্নেল। অডুম্যাগয়ু অযুকয়ু ইগবো-শাসিত রাষ্ট্র হিসেবে ঘোষণা করা হয়, এমনকি গৃহযুদ্ধের প্রভাব দেখাও অসম্ভব নয় । অনেক ইগবোদের জন্য তা এখনও ব্যক্তিগত। যখন আমি দাদিদের কাছে যুদ্ধের জীবন সম্পর্কে জানতে চাই, তখন তারা শুধু তাদের মাথা ঝাঁকান এবং বলেন ,এটা খুব ভয়ানক ছিল । আমার পিতামহ নাইজেরিয়ান জঙ্গি ও বোমারু বিমানের পাইলটদের খুব কাছাকাছি চলে গিয়েছিলেন সেখান থেকে মরণকে অবলোকন করেছেন, যা আচেবের 'দেয়ার ওয়াজ এ কান্ট্রি-তে রয়েছে। আমার বাবা-মা প্রাথমিকভাবে উত্তেজিত হয়েই বলেছিলেন বায়াফ্রার স্বাধীনতার কথা এবং যা অনুসরন করেছে ভয়, বঞ্চনা এবং শেষ পর্যন্ত একটা পরম ক্লান্তির কথা । শিশুরা প্রচণ্ড মানসিক আঘাত পেয়েছিল। যুদ্ধের বিধ্বংসী প্রভাব সমানভাবে পড়েছিল জাতীয় রাজনৈতিক সিস্টেমে ।\nআচেবে বেশ দৃঢ়ভাবেই লিখেছেন কিভাবে একটি দেশ তার মানুষকে গুরুত্ব দিবে। তাঁর কাল্পনিক চরিত্রকে বাস্তবে রূপ দেওয়ার জন্য লিখেছেন। উপনিবেশবাদ ও নাইজেরিয়ান সমাজ সম্পর্কে সমালোচনা করে নানামাত্রিক লেখা তিনি লিখেছেন।\nআমরা জানি যে আচেবে তাঁর থিংকর ফল অ্যাপার্ট-এ নাইজেরিয়াকেই দেখিয়েছেন ,মূলত তিনি সেই সব দৃশ্য দেখে কি অনুভব করেছিলেন তা লিখেন নি বরং কী স্বচক্ষে দেখেছিলেন তারই ব্যাখ্যা পাওয়া যায় তারঁ বইতে । যুদ্ধের বর্ণনা লেখা সহজ নয় এবং সেটা যদি নিজের লেখা হয়, তাহলে একটি মহাকাব্যে পরিনত হয় । তিনি বলেন--'আমার মতই যারা বায়াফ্রার যুদ্ধের সাথে পরিচিত, আমি এই গল্পগুলো অনেকবার শুনেছি, আমি নিজে বোমায় আমার বাবার বাড়ি উড়িয়ে দিতে দেখেছি যেখানে আমার বাবার শৈশব কেটেছে।' এইসব থেকেই বোঝা যায় তারঁ লেখায় কেমন করে যুদ্ধের আকার আকৃতি ফুটিয়ে তুলেছেন ।\nআচেবের সবচেয়ে ভয়ের ব্যাপারগুলো হল বিমান আক্রমন, ঘনিষ্ঠ বন্ধুদের যুদ্ধে হারানো, যুদ্ধের পর জীবনের দুঃসহ চিত্রগুলো। আজ, মানুষ তাঁকে শিক্ষক, প্রকাশক, বায়াফ্রা প্রজাতন্ত্রের জন্য রাষ্ট্রদূত এবং অধ্যাপক হিসেবে স্মরণ করবে। 'দেয়ার ওয়াজ এ কান্ট্রি' লেখা শেষ হল আমরা দেখলাম আচেবে আশা করেছেন, নাইজেরিয়ার জন্য আমাদের জাতীয় বিবেকের ভুমিকা পালনে এগিয়ে আসা উচিত ।\nআচেবের স্মৃতিকথার পূর্বাভাষগুলোয় ঠিক কি ছিল তার বর্ণনা আছে তাঁরই উপন্যাস 'এ ম্যান অফ দ্য পিপলে' । তাঁর ভবিষৎবাণী সত্য হতে পারে কোন সহিংসতার মধ্য দিয়ে এই ১৫ জানুয়ারি ১৯৬৬ সালে । যদিও আচেবে নাইজেরিয়াতে বসবাস বন্ধ করে দিয়েছিলেন কারণ তাঁর শরীর পক্ষাঘাত গ্রস্থ হয়েছিল। তবুও তিনি বুঝতে পারতেন দেশের দুর্নীতিগ্রস্থ মানুষদের, জাতীয় সমস্যাগুলোকে, মৌলবাদী ইসলামী রাজনৈতিক দল বোকো হারামের ভয়কে, সাধারণ মানুষের হতাশাকে । আচেবে লিখেছেন, 'এই ব্যাপক হত্যাকাণ্ডের সমাপ্তি ঘটবে শুধু মাত্র বর্তমান দুর্নীতিগ্রস্ত রাজনৈতিক ব্যবস্থা, ধর্মীয় গোঁড়ামিকে নিশ্চিহ্ন করে দিতে পারলে এবং শান্তিপূর্ণ ও গণতান্ত্রিক প্রক্রিয়ার মধ্য দিয়ে এই সমস্যা সমাধান করা সম্ভব ।' মানুষের অধিকারের জন্য ও ধর্মীয় গোঁড়ামির বিরুদ্ধে তিনি সংগ্রাম করেছিলেন যা বিশ্ব ও তার দেশের সাথে সম্পর্ক বজায় রাখতে সহায়তা করত। আচেবে বিনয়ের সাথে লিখেছেন, 'আমার সংজ্ঞা অনুযায়ী আমি প্রতিবাদী লেখক নই।' তিনি আফ্রিকান সাহিত্যকে বিশ্বের দরবারে তুলে ধরতে, ব্রিটিশ ঔপনিবেশিক থেকে মুক্তির জন্য লিখে গেছেন যেখানে প্রতিবাদের সুর ঠিকই রয়েছে । আচেবের অন্যান্য কাজের মত এই বইটিও যুদ্ধের অগ্রগতি ও বর্তমানের সহিংসতার উপস্থিতি লক্ষনীয় যা এটিকে সার্বজনীন করে তুলেছে । নোংরা রাজনৈতিক মাধ্যম থেকে উদ্দীপ্ত সাম্প্রদায়িক ঘৃণাই যে সিরিয়া ভাঙার কারণ, ইসরাইল ও ইরানের মধ্যে হুমকি বা রেসারেসি চলছে এই সব নিয়ে 'দেয়ার ওয়াজ এ কান্ট্রি'তে খুব ভালভাবে বলা আছে যে, যুদ্ধ কখনও শান্তি আনে না, যুদ্ধের পরিণাম যে নির্মম হয়, তাই । এটা তাঁর অন্য কোন কাজের সাথে মিলবে না যেমন, থিংকস ফল অ্যাপার্ট । কিন্তু এটা লেখা খুবই কঠিন ছিল একজন বিরাশি বছর বয়স্ক লোকের পক্ষে, যা আফ্রিকান সাহিত্যকে বিশ্ব দরবারে স্থান দিয়েছে । যদিও 'দেয়ার ওয়াজ এ কান্ট্রি'-তে ইতিহাস, ব্যক্তি জট পাকিয়ে যায়, তবুও এতে একটি অদ্ভুত দুনিয়াও তৈরি হয় যেখানে আচেবে অদ্ভুত এক পৃথিবীর সন্ধান পান ।\nLabels: চিনুয়া আচেবে, ফাল্গুন ১৪২১ সংখ্যা


১৭ই রমজান ঐতিহাসিক ” বদর দিবস ” – ইতিহাস , শিক্ষা ও তাৎপর্য – 24banglanews\nবদর একটি জায়গার নাম। মক্কা শরীফ থেকে কিছুটা উত্তরে, মদিনা শরীফ থেকে কিছুটা দক্ষিণ-পশ্চিমে। প্রায় চৌদ্দশ’ ত্রিশ কিংবা একত্রিশ বছর আগে ওই আমলের আরব দেশে মক্কা নগরীর কুরাইশদের সাথে যে বাণিজ্য হতো সেই বাণিজ্যের কাফেলাগুলো চলাচল করার যে পথ ছিল সেটি ‘বদর’ নামক জায়গার পাশ দিয়েই যেত।বদরের যুদ্ধ সংঘটিত হয়েছিল হিজরি দ্বিতীয় সালে রমজান মাসের ১৭ তারিখে।\nমহানবী হযরত মুহাম্মদ (সা.) মক্কা থেকে মদীনায় হিজরত করে চলে এলেন। তারপর মদীনায় নতুন একটি নগররাষ্ট্র, নতুন সভ্যতা, সংস্কৃতি, স্বকীয়তা ও দ্বীন ইসলামের মূল কেন্দ্ররূপে গড়ে তোলার জন্য নিরলস কাজ করে যাচ্ছিলেন। এটা দেখে মক্কার কুরাইশগণ ঈর্ষান্বিত হলো। দুশ্চিন্তাগ্রস্ত হয়ে তারা নানা ষড়যন্ত্রের পথ খুঁজতে লাগল। মক্কার কুরাইশগণ চিন্তা করল যে, আমরা তো সবাই মিলে মক্কায় তাকে (মুহাম্মদ সা.) দমন করে রাখতে পেরেছিলাম, কিন্তু এখন মদীনায় গিয়ে তিনি নতুন রূপে বাধাহীনভাবে ইসলাম প্রচার করতে লাগলেন। যদি এরূপ প্রচার অব্যাহতভাবে চলতে থাকে আর তার এই সংগ্রাম সামনে অগ্রসর হতে থাকে তাহলে অচিরেই মদীনার মুসলিমগণ মক্কার লোকজনের প্রতি হুমকি হয়ে দাঁড়াবে। অতএব তাদের অঙ্কুরেই বিনাশ করা প্রয়োজন।।\nঅপর দিকে, মাত্র জন্ম নেয়া মদীনা নামক নগররাষ্ট্র তথা ইসলামি রাষ্ট্রব্যবস্থার ভিত্তি ক্রমবর্ধমান হচ্ছিল, যেটি সেখানে মহানবী হযরত মুহাম্মদ (সা.) এবং তার সাথীরা চিন্তা করলেন যে, আমরা মক্কা থেকে বের হয়ে এসেছি সত্য, কিন্তু মক্কার হুমকি থেকে আমরা এখনো মুক্ত হতে পারিনি। আমরা এখনো তেমন শক্তি অর্জন করতে পারিনি। তাই আগে আমাদের শক্তি সঞ্চয় করা প্রয়োজন এবং আল্লাহ্র দ্বীনকে তার জমিনে প্রতিষ্ঠা করতে হলে যুদ্ধের কোনো বিকল্প নেই। মোটামুটি এ ধরনের চিন্তাভাবনার প্রেক্ষাপটের পরেই মক্কা ও মদিনা এই দুই শহরকেন্দ্রিক জনগোষ্ঠির মধ্যে একটি যুদ্ধ অনিবার্য হয়ে উঠেছিল।।\nতা ছাড়া পরোক্ষভাবে আল্লাহ্ তা’আলার পক্ষ থেকে নির্দেশ এলো যুদ্ধের প্রস্ত্ততি গ্রহণ করার। অবশেষে রাসূল (সা.)-এর নেতৃত্বে মদীনা থেকে মুসলমানদের একটি দল বের হলো। তাঁদের উদ্দেশ্য ছিল সিরিয়াগামী মক্কা নগরীর আরবদের বাণিজ্য কাফেলা, যেটা সিরিয়া থেকে ধনসম্পদ নিয়ে মক্কায় ফেরত যাবে তাদের মোকাবেলা করা। সে জন্য তারা চলাচলের রাস্তার পাশে ওঁৎ পেতে ছিল। অপর দিকে ধনসম্পদ নিয়ে মক্কা নগরীর ব্যবসায়ীদের কাফেলা সিরিয়া থেকে ফেরত যাওয়ার সময় সংবাদ পেল, এই পথ ধরে গেলে পথিমধ্যে তাদের বিপদে পড়ার সম্ভাবনা আছে। তাই তারা সবার সিদ্ধান্তক্রমে তাদের গতিপথ একটু পরিবর্তন করে মক্কায় যাওয়ার জন্য নতুন পথ আবিষ্কার করল এবং সেই পথ ব্যবহার করে তারা মক্কার কাছাকাছি চলে গেল।।\nকিন্তু ইতোমধ্যে অন্য একটি ঘটনার উদ্ভব হলো। বাণিজ্য কাফেলার অনুরোধে মক্কা থেকে একদল সৈন্য অস্ত্রশস্ত্রে সজ্জিত হয়ে রওনা দিয়েছিল বাণিজ্য কাফেলাকে এগিয়ে আনার জন্য। মক্কা থেকে উত্তর দিকে যে পথ ধরে বাণিজ্য কাফেলা আসছে, সেই পথ ধরে যাওয়ার সময় পথিমধ্যে বাণিজ্য কাফেলার ওপর কোনো বিপদ-আপদ হলে যেন তারা সাহায্য-সহযোগিতা করতে পারে। কিন্তু বাণিজ্য কাফেলা মদিনার মুসলমানদের দৃষ্টি এড়িয়ে চলে গেল, এমনকি মক্কা থেকে আসা সাহায্যকারী লোকদেরও দৃষ্টির অগোচরে চলে গেল। মক্কা থেকে আগত সাহায্যকারী দল যখন বদর নামক স্থানে এসে অবস্থান করছিল তখন তারা সংবাদ পেল মুসলমানগণ তাদের আশপাশে আছে। আবার মুসলমানগণ বদর নামক স্থানটির কাছেই অবস্থান করেছিল; ফলে তারাও জানতে পারল মক্কা থেকে আগত অস্ত্রশস্ত্রে সজ্জিত একদল সৈন্যবাহিনী তাদের পাশে অবস্থান করছে। যুদ্ধটি চূড়ান্ত রূপে দেখা দিলো।।\nবদর নামক স্থানে কাফেরেরা এক দিকে অবস্থান নিল, অন্য দিকে মুসলমানগণ অবস্থান নিলেন। মুসলমান বাহিনী যে স্থানটিতে অবস্থান নিল সেখানে একটি পানির কূপ ছিল। যেহেতু পানির কূপটি মুসলমানদের দখলে সেহেতু কাফেররা পানির সঙ্কট অনুভব করল। কূপের পাশেই একটি পাহাড়, সেখানে মুসলমানদের সদর দফতর স্থাপন করা হলো। একটি তাঁবুর বন্দোবস্ত করা হলো, সেখানে রাসূলে পাক (সা.) অবস্থান নিলেন। এলাকাটি ছিল সমতল, কিন্তু তিন দিকে ছিল পাহাড়-বেষ্টিত।।\nবদরের যুদ্ধে মুসলমানদের সৈন্যসংখ্যা আর কাফেরদের সৈন্যসংখ্যা সম্পর্কে ছোটখাটো মতপার্থক্য আছে। তবে যে মতামতটি জোরালোভাবে গ্রহণযোগ্য সেটা এ রকম : মুসলমানগণ ছিলেন ৩১৩ জন, অপরপক্ষে কাফেরদের সংখ্যা ছিল এক হাজার। মুসলমানদের ৩১৩ জন সাহাবির মধ্যে ৮৫জন ছিলেন মুহাজির সাহাবি; বাকি সবাই ছিলেন মদিনার আনসার। আনসারদের মধ্যে ৬১ জন আউস গোত্রের আর বাকি ৬৯ জন ছিলেন খাজরাজ গোত্রের। পুরো ৩১৩ জনের দলে উট ছিল ৭০টি আর ঘোড়া ছিল মাত্র দু’টি। অপরপক্ষে কাফেরদের এক হাজারের দলের ৬০০ জনের কাছে ছিল দেহ রক্ষাকারী বর্ম এবং তাদের কাছে ঘোড়া ছিল ২০০টি।।\nযুদ্ধের ক্ষেত্রটির অবস্থান এবং পরিবেশের বর্ণনা দেয়া অবশ্যই প্রয়োজন। মুসলমানেরা যে স্থানটিতে অবস্থান নিয়েছিলেন সেখানে সূর্যের তেজ সরাসরি তাদের মুখের ওপরে পতিত হয়। কিন্তু কাফেরদের মুখে দিনের বেলায় সূর্যের আলো পড়ে না। মুসলমানেরা যেখানে দাঁড়িয়ে যুদ্ধ করবেন সেখানের মাটি একটু নরম, যা যুদ্ধক্ষেত্রের জন্য উপযুক্ত নয়। অপর দিকে কাফেররা যেখানে অবস্থান নিয়েছিলেন সেখানের মাটি শক্ত এবং যুদ্ধের জন্য স্থানটি উপযুক্ত।।\nরমজান মাসের ১৬ তারিখ দিনটি শেষ মাগরিবের পর তারিখ বদলে গেল, অতঃপর ১৭ রমজান শুরু হলো। সেই রাতে উৎকণ্ঠিত মুসলমানগণ এবং কাফেররা নিজ নিজ ক্যাম্পে অবস্থান করছে। সেই রাতে মহান আল্লাহ্ তা’য়ালার নিকট সেজদায় পড়ে সাহায্য প্রার্থনা করছেন মানবতার মুক্তির দূত হযরত মুহাম্মদ (সা.). কেঁদে কেঁদে বলেছিলেন অনেকটা এ রকম : ‘হে দয়াময় আল্লাহ্, আগামীকালের নীতিনির্ধারণী যুদ্ধে তোমার সাহায্য আমাদের অতি প্রয়োজন। এই যুদ্ধে আমরা তোমার সাহায্য ছাড়া বিজয় লাভ করতে পারব না। আর আমরা যদি পরাজিত হই হয়তো তোমাকে সেজদা করার কিংবা তোমার নাম ধরে ডাকার লোক এই পৃথিবীতে আর নাও থাকতে পারে। অতঃপর তুমি সিদ্ধান্ত গ্রহণ করো কী করবে; কারণ তুমি সিদ্ধান্ত গ্রহণ করার মালিক। আমরা আমাদের জীবন দিয়ে প্রাণপণ যুদ্ধ চালিয়ে যাবো। আমরা আমাদের জীবন তোমার পথে উৎসর্গ করলাম। বিনিময়ে তোমার দ্বীনকে আমরা তোমার জামিনে প্রতিষ্ঠা করতে চাই। তুমি আমাদেরকে বিজয় দান করো। আমরা তোমার কাছে সাহায্য চাই।’ রাসূল (সা.)-এর আন্তরিক আকুতি-মিনতি মহান আল্লাহ্র নিকট কবুল হয়ে গেল। হযরত জিব্রাঈল (আ.)-এর মাধ্যমে আল্লাহ্র পক্ষ থেকে জবাব এলো- সাহায্য আসবে, তোমার যুদ্ধের জন্য প্রস্ত্তত হও, তোমাদের শিরকে উঁচু করো এবং দৃঢ় পদক্ষেপে দাঁড়াও।পবিত্র কুরআনের সূরা আনফালের ৯ নম্বর আয়াতে মহান আল্লাহ তা’য়ালার এই ঘোষণাটি দিয়েছেন।।\nওই রাতে মরুভূমিতে প্রবল বৃষ্টি হলো। যেটি একটি ব্যতিক্রমী ঘটনা। বৃষ্টি মুসলমানদের উপকারে লাগল। কারণ বৃষ্টির কারণে কাফেরদের যুদ্ধের মাঠের শক্ত মাটি কাদায় ভরে পিচ্ছিল হয়ে গেল। অপর দিকে মুসলমানদের যুদ্ধের মাঠ শক্ত হয়ে গেল। বৃষ্টির কারণে আবহাওয়া শীতল হলো, উৎকণ্ঠিত উদ্বিগ্ন মুসলমানগণের চোখে তন্দ্রাচ্ছন্নভাবে প্রশান্তি এসে গেল। অপর একটি ঘটনা, যেটি মহান আল্লাহ তায়ালা ঘটিয়েছেন কাফেরেরা যখন মুসলমানদের ক্যাম্পের দিকে তাকাচ্ছিল ঠিক তখন কাফেরদের চোখে মুসলমানদের ক্যাম্প অনেক বড় মনে হচ্ছিল। তারা চিন্তায় পড়ে গেল এত মুসলমান কোত্থেকে এলো! অপরপক্ষে মুসলমানগণ যখন কাফেরদের ক্যাম্পের দিকে তাকাচ্ছিল তখন কাফেরদের ক্যাম্প মুসলমানদের চোখে অনেক ছোট মনে হচ্ছিল এবং তারা ভাবতে লাগল কাফেররা তো তেমন বেশি না; আগামীকালের যুদ্ধে এদেরকে আমরা পরাজিত করতে পারব। অতঃপর এমন মনে হচ্ছিল যে মুসলমানগণের চোখে দেখা দিয়েছিল অন্য এক স্বপ্ন যে, আমরা তাদের সমান সমান। আর এ ধরনের চিন্তা-চেতনা মহান আল্লাহ্ তায়ালার পক্ষ থেকে মুসলমানদের মনে ঢুকিয়ে দেয়া হয়েছিল, যাতে করে মুসলমানেরা তাদের মনোবল হারিয়ে না ফেলেন।।\nঅতঃপর দিনের বেলায় যুদ্ধ শুরু হলো। প্রথমে তিনজন করে উভয় পক্ষ থেকে এলো এবং কাফেরদের তিনজনই মৃত্যুবরণ করল। অতঃপর কথা মোতাবেক উন্মুক্ত প্রান্তরে উন্মুক্তভাবে যুদ্ধ শুরু হয়ে গেল। সেই আমলের যুদ্ধের অস্ত্র হতো তরবারি, তীর, ধনুক, বর্ম, বল্লম ইত্যাদি। মুসলমানগণ প্রাণপণ যুদ্ধ চালিয়ে যাচ্ছেন। মহান আল্লাহ্ তা’য়ালা তার প্রতিশ্রুতি মোতাবেক মুসলমানদের সাহায্যের জন্য ফেরেশতা পাঠিয়ে দিলেন। সাধারণত ফেরেশতারা মানুষের চোখের অদৃশ্য থাকে। কিন্তু যুদ্ধের পর সাহাবিগণ সাক্ষী দিলেন যে, আমরা মানুষ দেখিনি তথা পরিচালনাকারী দেখিনি; কিন্তু আমরা দেখেছি দীর্ঘ আকৃতির তরবারি; যেগুলো শত্রুপক্ষকে ঘায়েল করছিল।।\nআবার আরেকটি পর্যায়ে যুদ্ধ চলাকালে জিব্রাঈল (আ.) এসে মহানবী (সা.)-কে এসে জানালেন, হে আল্লাহ্র রাসূল, আপনি আপনার হাতে এক মুষ্টি ধুলো নিন আর শাহাদাত আঙুল ইশারা করে কাফেরদের দিকে ছুড়ে দিন। রাসূল (সা.) এক মুষ্টি ধুলো তার হাতে নিলেন এবং শত্রুপক্ষের দিকে নিক্ষেপ করলেন।।\nসম্মানিত পাঠককুল বিষয়টি আসলেই আশ্চর্যের। আমরা চাইলেই এক মুষ্টি ধুলো কিংবা বালু হাতে নিয়ে এ কাজটি করতে পারি। শিশুরা খেলার মাঠে দুষ্টুমিবশত এ কাজটি করে থাকে। কিন্তু চিন্তা করার বিষয়টি হলো এক মুঠ ধুলো যদি কেউ কারো দিকে ছুড়ে দেয় তাহলে তা কত দূর উড়ে যাবে? কিন্তু অসংখ্য প্রমাণ এসেছে সেই বদরের মাঠে রাসূলের ছুড়ে দেয়া ধুলো সেদিন অনেক দূর পর্যন্ত গেছে এবং সব কাফেরের চোখে-মুখে নাকে গিয়ে লেগেছে। এ ছাড়া পবিত্র কুরআনের সূরার মাধ্যমে মহান আল্লাহ্ তা’য়ালা সাক্ষ্য দিয়ে বলেছেন, ‘হে রাসূল, সেদিন সেই ধুলো আমি সবার চোখে পৌঁছে দিয়েছি। আপনি কেবল নিক্ষেপ করেছেন। এর কারণ ছিল কাফেররা যেন ভালোভাবে তাদের যুদ্ধের অবস্থান না দেখতে পারে এবং অতি দ্রুত ছিন্নভিন্ন হয়ে যায়; এমনকি বলা হয়েছে তারা তাদের হাতের অস্ত্র ছেড়ে চোখ কচলাতে শুরু করেছিল। একটু চিন্তা করলে দেখা যায় যদিও আমরা জাগতিক দৃষ্টিতে দেখলাম ধুলোগুলো রাসূল (সা.) তার হাত দিয়ে ছুড়েছেন, কিন্তু এই এক মুষ্টি ধুলো কিভাবে শত্রু বাহিনীর চোখে গেল? তাই বলতে হচ্ছে এটা স্বাভাবিক দৃষ্টিতে সম্ভব নয়, এটা হয়েছে অস্বাভাবিক দৃষ্টিতে; যা স্বয়ং আল্লাহ্ ঘটিয়েছেন। আর এটাই হলো ঐশী বা গায়েবি সাহায্য।।\nবোখারি শরীফের হাদিস মোতাবেক যুদ্ধের শেষে সাহাবিগণ সাক্ষী দিয়েছেন কেউ কেউ যে, আমরা সাদা পোশাক পরিহিত কিছুসংখ্যক ব্যক্তিকে আমাদের পাশে দাঁড়িয়ে যুদ্ধ করতে দেখেছি। তাদেরকে আমরা যুদ্ধের আগে কখনো দেখিনি এমনকি যুদ্ধের পরেও দেখিনি। আবার কিছুসংখ্যক সাহাবি বলেছেন, আমরা তরবারি ব্যবহারকারীকে দেখছি না, কিন্তু তরবারিটি দেখছি। তাদের তরবারিগুলো আমাদের তরবারিগুলোর চেয়ে দৈর্ঘ্যে অনেক লম্বা এবং সেগুলো শত্রুপক্ষকে ঘায়েল করছিল। সেদিন সাদা পোশাক পরিহিত ফেরেশতাদের আকৃতি কারো চোখে দেখা গিয়েছিল আবার কারো চোখে দেখা যায়নি। মূলত তারা ছিল আল্লাহ্র প্রেরিত ফেরেশতা।।\nবদরের যুদ্ধ ছিল মুসলমানদের জন্য প্রথম সমন্বিত এবং যতটুকু সম্ভব পরিকল্পিত যুদ্ধ। যুদ্ধের ময়দানে সুবিধাজনক অবস্থান নেয়া, পানির উৎস নিয়ন্ত্রণে রাখা, সূর্যের আলোর গতিবেগ লক্ষ্য করে সৈন্যদের দাঁড় করানো এবং যুদ্ধের আগে শত্রুদলের চার পাশ পর্যবেক্ষণে রাখা ইত্যাদি বিষয় শিক্ষণীয়।।\nসবচেয়ে বড় শিক্ষণীয় বিষয় ছিল অজাগতিক তথা সব কিছুর জন্য আল্লাহ্র ওপর ভরসা বা তাওয়াক্কুল করা। তাওয়াক্কুলের সংক্ষিপ্ত ব্যাখ্যায় আমরা বলতে পারি যে, নিজের দ্বারা সম্ভব সর্বপ্রকার প্রস্ত্ততি গ্রহণ করা হবে, কিন্তু সাফল্যের জন্য সে প্রস্ত্ততির ওপর নির্ভর করা যাবে না, সাফল্যের জন্য নির্ভর করতে হবে একমাত্র আল্লাহ্ তা’য়ালার ওপর। বদরের যুদ্ধে মুসলমানেরা জয়ী না হলে কী হতে পারত, সেটা কল্পনা করার প্রয়োজন নেই। আল্লাহ্ তায়ালার অসংখ্য দয়া আর মেহেরবানির বদৌলতে মুসলমানদের অগ্রযাত্রার ভিত্তি সুদৃঢ় হয়েছিল এবং বদরের যুদ্ধের মাধ্যমে তিনি নতুন ইতিহাস সৃষ্টি করেছিলেন।।\nইতিহাসে যতগুলো যুদ্ধ মুসলমানদের সাথে বিভিন্ন সম্প্রদায় বা জাতিগোষ্ঠীর মধ্যে কিংবা বিধর্মীদের সাথে সংঘটিত হয়েছে, তার মধ্যে বদরের যুদ্ধ ছিল মুসলমানদের জন্য অত্যধিক গুরুত্বপূর্ণ। কারণ বদরের যুদ্ধের তাৎপর্য ছিল ঐতিহাসিক। বদরের যুদ্ধ ছিল ইতিহাস নির্ধারণকারী একটি যুদ্ধ। যদি বদরের যুদ্ধে মুসলমানগণ পরাজিত হতেন তাহলে দ্বীন ইসলামের ভাগ্যে কী ছিল কিংবা মহান আল্লাহ্ তা’য়ালার নাম ডাকার মতো কোনো লোক এই পৃথিবীতে থাকত কি না তা কেবল সেই মহান সৃষ্টিকর্তা ছাড়া আর কারো জানা ছিল না। শত্রুগণের দৃষ্টিতে বদরের যুদ্ধ ছিল উদীয়মান বা নব অঙ্কুর, সবেমাত্র চারা গজাচ্ছে এই ইসলাম নামক ধর্মটিকে আল্লাহ্র জমিন থেকে নিশ্চিহ্ন করে দেয়ার যুদ্ধ। বদরের যুদ্ধের অপর একটি তাৎপর্য হলো দ্বীন ইসলাম প্রচার করতে গিয়ে আমাদের প্রিয় নবী হযরত মুহাম্মদ (সা.)-কে একজন সেনাপতির দায়িত্ব পালন করতে হয়েছে। বদরের যুদ্ধের তৃতীয় তাৎপর্য হলো যে মহান আল্লাহ্ তায়ালা অনেকটাই অদৃশ্যমানভাবে তার প্রিয় বান্দাদের বিপদে কীভাবে সাহায্য করেন তার জ্বলন্ত প্রমাণ এই যুদ্ধে বিদ্যমান।\nএকজন তৃতীয় শ্রেণীর কর্মচারী (প্রুফ রিডার)থেকে তদবির ও দুর্নীতির মাধ্যমে যেভাবে তিনি ইসলামিক ফাউন্ডেশনের পরিচালক !


দিরিলিস আরতুগ্রুল : ইসলাম বিদ্বেষী সংস্কৃতির বিরুদ্ধে তরুণ প্রজন্মের উত্থান - My News\nওরা এত খারাপ যে, ‘বিসমিল্লাহ’ বলে মানুষের গলায় ছুরি চালিয়ে দেয়। ওরা এমনই, তাই ইতিহাসের তোয়াক্কা না করেই সুলতান আলাউদ্দিন খলজি ‘পদ্মাবত’ সিনেমায় নিষ্ঠুর, নরমাংসভোজী, অসভ্যতার প্রতীক হয়ে ওঠেন। কিংবা, বর্তমানে দুবাই, মুম্বইয়ের মাফিয়া ডন। মুসলিমরা ইতিহাসের আয়নায় হয় অসভ্য, নয় নিষ্ঠুর, অত্যাচারী জানোয়ার।\nকিন্তু…সৌভাগ্যক্রমে ও আশ্চর্যজনক ভাবে তুরস্কে নির্মিত ‘দিরিলিস: আরতুগ্রুল’ সিরিজে মুসলিম চরিত্রগুলিকে এই স্টিরিওটাইপের মধ্যে বেঁধে ফেলা হয়নি। পরিচালক মেহমেত বোজদাগ তাদের অন্যভাবে এঁকেছেন। আসলে মুসলিমরা যা, যেভাবে তাদের মন একজন প্রকৃত মুসলিমকে দেখতে চায়, ঠিক সেরকম ভাবেই গড়ে উঠেছে এই ধারাবাহিক চিত্রের কাহিনি।\nভেনেজুয়েলার প্রেসিডেন্ট নিকোলাস মাদুরাই থেকে শুরু করে (যিনি তুর্কি ‘বে’-এর টুপি পরে ছবিও তুলেছেন) পাকিস্তানের প্রধানমন্ত্রী ইমরান খান, তুরস্কের রাষ্ট্রপতি এরদোগান কিংবা বিশ্বের কোটি কোটি দর্শক আরতুগরুলকে গ্রহণ করেছে।\nযে মুসলিম তরুণতরুণীরা রোল মডেল বা নিজস্ব সংস্কৃতির কোনো ছাপ ‘গেম অব থ্রোনস’ বা অন্য কিছুতে দেখতে পাচ্ছিল না, সেই আত্মমর্যাদাটুকুর চিত্রায়ণই কি তাদের এটা দেখার জন্য উদ্বুদ্ধ করছে? বিশ্বের ৬০ টির বেশি দেশের কোটি কোটি মানুষ আরতুগ্রুল সিরিজ জ্বরে আক্রান্ত। মধ্যপ্রাচ্য, দক্ষিণ আফ্রিকা, দক্ষিণ এশিয়া ছাড়িয়ে দক্ষিণ আমেরিকার দেশগুলিতেও এটি জনপ্রিয়তা পেয়েছে।\nজনপ্রিয়তায় বিশ্বের সব সিরিজকে ছাপিয়ে গেছে আরতুগরুল। মুসলিম ইতিহাসকে উপজীব্য করে বেশকিছু চলচ্চিত্র ও সিরিজ এর আগেও নির্মিত হয়েছে। মহানবী সা. ( দ্য মেসেজ, মুহাম্মদ: দ্য মেসেঞ্জার অব গড) থেকে শুরু করে খিলাফতে রাশিদিন (ওমর সিরিজ বেশ জনপ্রিয়), সালাহউদ্দিন আইয়ুবীর উপর সিরিজ রয়েছে। নবী জীবনের উপর ভিত্তি করে নির্মিত ‘দ্য মেসেজ’ ভালোই জনপ্রিয়। তবে দর্শকদের চাহিদার ক্ষেত্রে পূর্ববর্তী সব সিনেমা ও সিরিজকে ছাড়িয়ে গেছে দিরিলিস: আরতুগরুল। কারণ কাহিনির সঙ্গে সঙ্গে প্রোডাকশনও খুবই উন্নতমানের যা যে কোনো বয়সের দর্শককে স্ক্রিনে আটকে রাখতে সমর্থ হয়েছে। আর এই সময়টাতে স্ক্রিনে মুসলিমদের উপস্থাপনা একটি গুরুত্বপূর্ণ বার্তা বহন করে এনেছে।\nঅন্যদিকে, মুসলিম দেশগুলোর চিত্রনির্মাতারাও ইতিহাস, ঐতিহ্যের উপর তেমন একটা গুরুত্ব দিয়ে চলচ্চিত্র নির্মাণ করেন না তথাকথিত সেকুলারিজম রক্ষা করতে গিয়ে। ফলে মুসলিমরা ‘আদার’ হিসেবেই রয়ে যেতে থাকে। অথচ তাদেরও জীবন সংকট, আনন্দ, হাসি, কান্না রয়েছে। সেগুলোর কোনো উপস্থাপনা নেই মূলধারার মিডিয়ায়।\nআমেরিকার র‍্যামি ইউসেফের ‘র‍্যামি’ ওয়েব সিরিজ বা আরতুগ্রুল সেই অভাবকেই পূরণ করার চেষ্টা করেছে। আমাদের সাহিত্য-সংস্কৃতিতেও সংখ্যাগরিষ্ঠ শ্রেণির আধিপত্যবাদ প্রতিষ্ঠিত হয়েছে। ফলে তারা যেটাকে সাহিত্য মনে করছেন তাই শুধু সাহিত্য বা চলচ্চিত্র হয়ে উঠেছে। সেখানে মুসলিমরা কেমনভাবে উঠে আসছে, বা আদৌ থাকছে কি না, সেই প্রশ্ন এতদিন কেউ করেনি। কিন্তু তথাকথিত মেইনস্ট্রিম কালচারের সাম্রাজ্যবাদী মানসিকতার প্রতি ভ্রূ কুঁচকে তাকানো শুরু হয়েছে এবার।\nদোহায় তালেবানদের সঙ্গে আলোচনায় সম্মত আফগানিস্তানের প্রেসিডেন্ট


শ্রীপুরে নেশাগ্রস্ত ছেলে মা’কে পিটালো! – মুক্তিনিউজ24.কম, সত্যের সাথে সারাক্ষণ\nশ্রীপুরে নেশাগ্রস্ত ছেলে মা’কে পিটালো!\nআলফাজ সরকার আকাশ,শ্রীপুর,গাজীপুরঃ\nগাজীপুরের শ্রীপুর উপজেলার তেলিহাটি ইউনিয়নের ডুমবাড়ি চালা নেশার টাকা না পেয়ে মাকে কে পিটিয়ে জখম করার অভিযোগ উঠেছে নেশাগ্রস্ত ছেলে সাদ্দাম হোসেন (২১)এর বিরোদ্ধে। এসময় গুরুতর অবস্থায় মা মনোয়ারা বেগম (৬০) কে জৈনা বাজার স্থানীয় চিকিৎসকের কাছে চিকিৎসা দেয়া হয়েছে। তার ডান হাতে কব্জির পার্শ্বে উপরে আঘাতে গভীর তের সৃষ্টি হওয়ায় সেলাই দেওয়া হয়েছে।\n১২নভেম্বর বুধবার সন্ধায় এঘটনা ঘটেছে। মনোয়ারা বেগম জানান, বুধবার দুপুরে নেশার জন্য সাদ্দাম আমার টাকা চায়। আমার কাছে টাকা ছিলনা। টাকা না দেওয়ায় সাদ্দাম হোসেন আমার ডান হাতে গাছের কাঁঠ দিয়ে মাথায় আঘাত করে, সে আঘাত ফিরাতে গিয়ে ডান হাতের কোবজি ভেঙ্গে রক্তাত্ব হয়। এ সময় আমার মেয়ে খাদিজা আক্তার (১৭) আহত হয়েছে। প্রতিবেশীরা এসে সাদ্দাম কে বাঁধা দিলে সুলতান মিয়ার ছেলে সাজাহান মিয়া (৩৩) আহত হয়েছে।


প্রিয়া সাহাকে গ্রেফতার নয়, নিরাপত্তা দিবে সরকার\nযুগান্তর রিপোর্ট ২৪ জুলাই ২০১৯, ২০:৩৮:১৬ | অনলাইন সংস্করণ\nপ্রিয়া সাহা ও পররাষ্ট্রমন্ত্রী। ছবি সংগৃহী\nমার্কিন প্রেসিডেন্ট ডোনাল্ড ট্রাম্পের সঙ্গে প্রিয়া সাহার সাক্ষাৎ নিয়ে বইছে সমালোচনার ঝড়। এ বিষয়ে পররাষ্ট্রমন্ত্রী ড. এ কে আব্দুল মোমেন বলেছেন, প্রিয়া সাহাকে গ্রেফতারের কোনো পরিকল্পনা আমাদের নেই। তাকে নিরাপত্তা দিতে আমরা প্রস্তুত।\nবুধবার পররাষ্ট্র মন্ত্রণালয়ে সাংবাদিকদের এসব কথা বলেন পররাষ্ট্রমন্ত্রী ড. এ কে আব্দুল মোমেন।\nপররাষ্ট্রমন্ত্রী বলেন, প্রিয়া সাহা বাংলাদেশে এলে তাকে গ্রেফতারের পরিকল্পনা সরকারের আছে কিনা সেটা জানতে চেয়েছিল মার্কিন যুক্তরাষ্ট্র। আমরা বলেছি তাকে গ্রেফতারের পরিকল্পনা আমাদের নেই।\nপররাষ্ট্রমন্ত্রী যুক্তরাষ্ট্র, যুক্তরাজ্য ও মাল্টা সফর শেষে বুধবার ঢাকায় ফিরেছেন।\nতিনি বলেন, যুক্তরাষ্ট্র সরকার আয়োজিত মন্ত্রী পর্যায়ের ধর্মীয় স্বাধীনতা বিষয়ক আন্তর্জাতিক সম্মেলনে যোগ দিয়েছিলাম আমি। বাংলাদেশ সরকার থেকে চার সদস্যের প্রতিনিধি যোগ দেন। তবে প্রিয়া সাহা সেখানে সরকারের প্রতিনিধি হিসেবে যোগ দেননি।\nড. মোমেন বলেন, প্রিয়া সাহা মার্কিন প্রেসিডেন্ট ডোনাল্ড ট্রাম্পের সঙ্গে সাক্ষাতের পরিপ্রেক্ষিতে বাংলাদেশে এলে তাকে গ্রেফতার বা মামলার পরিকল্পনা সরকারের রয়েছে কিনা মার্কিন যুক্তরাষ্ট্রের অ্যাসিস্ট্যান্ট সেক্রেটারি অ্যালিস ওয়েলস আমার কাছে জানতে চেয়েছিলেন। আমি তাকে বলেছি, প্রিয়া সাহাকে গ্রেফতারের পরিকল্পনা আমাদের নেই। আমরা তার বিরুদ্ধে মামলাও করতে চাই না। আমরা তাকে নিরাপত্তা দিতেও প্রস্তুত।\nগত ১৭ জুলাই মার্কিন প্রেসিডেন্ট ডোনাল্ড ট্রাম্পের কাছে বাংলাদেশের নারী প্রিয়া সাহা অভিযোগ করেছেন, বাংলাদেশ থেকে ৩ কোটি ৭০ লাখ হিন্দু বৌদ্ধ খ্রিস্টান উধাও হয়ে গেছে। তার ঘর-বাড়ি পুড়িয়ে দেওয়া হয়েছে, জমি কেড়ে নিয়েছে। মুসলিম উগ্রবাদীরা এটা করেছে বলেও তিনি অভিযোগ করেন।\nপ্রিয়া সাহা যুক্তরাষ্ট্র সরকার আয়োজিত মন্ত্রী পর্যায়ের ধর্মীয় স্বাধীনতা বিষয়ক আন্তর্জাতিক সম্মেলনে যোগ দেন। সে সময় ট্রাম্পের কাছে তিনি এ অভিযোগ করেন।


একটা সিগারেটই রহস্যভেদ! সালাউদ্দিন খুনের ন'বছর পরে যাবজ্জীবন কারাদণ্ড দুই অভিযুক্তর – News18 Bangla\nএকটা সিগারেটই রহস্যভেদ! সালাউদ্দিন খুনের ন'বছর পরে যাবজ্জীবন কারাদণ্ড দুই অভিযুক্তর\nইনসেটে মহম্মদ সালাউদ্দিনের ছবি।\nপরিবহণ ব্যবসায়ী মহম্মদ সালাউদ্দিন খুনের ঘটনায় দোষী বাপি সেন ও মিলি পালের যাবজ্জীবন সাজা ঘোষণা করল শিয়ালদহ আদালত।\nLast Updated : September 17, 2020, 09:16 IST\n#কলকাতা: ন'বছর সময় লাগল বিচার পেতে। পরিবহণ ব্যবসায়ী মহম্মদ সালাউদ্দিন খুনের ঘটনায় দোষী বাপি সেন ও মিলি পালের যাবজ্জীবন সাজা ঘোষণা করল শিয়ালদহ আদালত।\nডিএনএ টেষ্ট করে এই খুনের মামলার তথ্য সংগ্রহ ও অভিযুক্তের অবস্থান নিশ্চিত করল পুলিশ। কলকাতা পুলিশের বিভিন্ন ঘটনার তদন্তই বারবার সংবাদ শিরোনাম হয়েছে কিন্তু সালাউদ্দিন খুনের ঘটনার তদন্তে কলকাতা পুলিশের ভূমিকা এক কথায় নজিরবিহীন। একটি সিগারেটই ধরিয়ে দিয়েছে সালাউদ্দিনের হত্যাকারীদের।\n২০১১ সালের কুড়ি জুন ভোর ৫ টা নাগাদ উল্টোডাঙ্গায় এক ৪২ বছরের ব্যাক্তি রক্তাক্ত অবস্থায় গাড়ি চালিয়ে থানায় এসে জানান তাঁকে গুলি করা হয়েছে। পুলিশকে সেই ঘটনার ব্যাখা করতে গিয়ে মাটিয়ে লুটিয়ে পড়েন সালাউদ্দিন। তদন্তকারী অফিসার তৎক্ষনাৎ মহম্মদ সালাউদ্দিনকে সরকারি হাসপাতালে নিয়ে গেলেও বাঁচানো সম্ভব হয়নি। সালাউদ্দিনকে দেখা মাত্রই চিকিৎসকরা জানিয়েদেন মহম্মদ সালাউদ্দিন মৃত।\nপুলিশ খুনের ধারা প্রয়োগ করে তদন্ত শুরু করলেও লুঠপাটের ঘটনা সামনে আসে। তদন্তের শুরুতেই বেশ কিছু প্রাতঃভ্রমণকারীদের জিজ্ঞাসাবাদ করে জানতে পারে আগের রাতেই বিমানবন্দরের কাছে একটি রেস্তোরায় যান সালাউদ্দিন। ভারতীয় দন্ডবিধির ৩০২ অর্থাৎ খুন, ৩৯৪ অর্থাৎ লুঠপাট, ৩৪ অর্থাৎ সমবেত ভাবে কিছু পরিচালনা করা ও অস্ত্র আইন মামলায় তদন্ত শুরু হয়। পুলিশ জানতে পারে অভিযুক্ত মিলি পাল ও বাপি সেন আগে থেকেই অপেক্ষা করছিলেন পরিবহণ ব্যাবসায়ীর জন্য। রাতের দিকে রেস্তোরা ছাড়লে তিনি সঙ্গে করে গাড়িতে নিয়ে যান মিলি ও বাপিকে। সল্টলেকের একটি নির্জন জায়গায় মিলি ও বাপি চড়াও হন সালাউদ্দিনের উপরে। তাঁরা দুজনেই ব্যাবসায়ীর কাছে থাকা দামী ঘড়ি, টাকা, মানি ব্যাগ নিয়ে চলে যেতে চান। সালাউদ্দিন প্রথমে বাধা দিলেও আগ্নেয় অস্ত্র দেখিয়ে সব লুঠ করা হয়। যাবার সময় বাপি সেন তিনটি গুলি করে দুজনেই চম্পট দেন।\nবীরভূমের মুরারই-তে দূর সম্পর্কের আত্মীয়ের বাড়িতে গা ঢাকা দেন অভিযুক্ত দম্পতি। ঘটনার চারদিনের মধ্যেই গ্রেফতার করা হয় দু'জনকে। খুনে ব্যাবহার অস্ত্র বাজেয়াপ্ত করা হয় অভিযুক্ত বাপির কলকাতার বাড়ি থেকে। পুরো তদন্ত প্রক্রিয়ায় ৩৯ জনের সাক্ষী গ্রহন করেন তদন্তকারী অফিসার। লুঠ হওয়া সব জিনিস উদ্ধার হলেও গাড়ির মধ্যে উদ্ধার হয় পোড়া সিগারেটের শেষাংশ।\nসেই সিগারেট ফরেন্সিক ল্যাবে পাঠানো হলে পরীক্ষা করা হয় ডিএনএ-র। অভিযুক্তের রক্তের নমুনা সংগ্রহ করে প্রমাণ হয় অভিযুক্ত বাপি সেন গাড়ির পিছনেই বসেছিলেন। বুধবার শিয়ালদহ আদালত এই ঘটনার রায়দান পর্ব ছিল। বিভিন্ন তথ্য ও সাক্ষপ্রমানের ভিত্তিতে বাপি সেন ও মিলি পালকে দোষী সাবস্ত করে যাবজ্জীবন কারাদণ্ড দেয় আদালত। সালাউদ্দিনের বাড়ির লোক এই রায়ে খুশি।\nFirst published: September 17, 2020, 09:11 IST


Mixing and matching Covid-19 vaccines can be dangerous: দু’বার দু’রকমের টিকা ভয়ঙ্কর বিপদ ডেকে আনতে পারে ! সতর্কবার্তা হু-র– News18 Bangla\nMIXING AND MATCHING COVID 19 VACCINES DANGEROUS TREND SAID WHOS CHIEF SCIENTIST SS\nMixing and matching Covid-19 vaccines: দু’বার দু’রকমের টিকা ভয়ঙ্কর বিপদ ডেকে আনতে পারে ! সতর্কবার্তা WHO-র\nWHO’s chief scientist Soumya Swaminathan: ভ্যাকসিনের ক্ষেত্রে এই ‘মিক্স অ্যান্ড ম্যাচ’ লাভজনক বলেই মনে করছেন একদল বিজ্ঞানী ৷ তবে এ ব্যাপারে সম্পূর্ণ আলাদা মত বিশ্ব স্বাস্থ্য সংস্থা (হু)-র চিফ সায়েন্টিস্ট সৌম্যা স্বামীনাথনের। তিনিই এ ব্যাপারে সতর্কই করেছেন সবাইকে ৷\nLast Updated : July 13, 2021, 06:48 IST\nনয়াদিল্লি: করোনার ভ্যাকসিন কোনটা সবচেয়ে কার্যকর, তা নিয়ে যেমন নানা রিপোর্ট রয়েছে ৷ তেমনি করোনাকে রুখতে মিশ্র ভ্যাকসিন বা দুটো আলাদা আলাদা সংস্থার ভ্যাকসিন দেওয়ার ব্যাপারেও পরীক্ষা-নিরীক্ষা করতে চাইছেন বিজ্ঞানীরা ৷ ভ্যাকসিনের ক্ষেত্রে এই ‘মিক্স অ্যান্ড ম্যাচ’ লাভজনক বলেই মনে করছেন একদল বিজ্ঞানী ৷ তবে এ ব্যাপারে সম্পূর্ণ আলাদা মত বিশ্ব স্বাস্থ্য সংস্থা (হু)-র চিফ সায়েন্টিস্ট সৌম্যা স্বামীনাথনের। তিনিই এ ব্যাপারে সতর্কই করেছেন সবাইকে ৷\nসৌম্যা স্বামীনাথন জানিয়েছেন, দুটো আলাদা আলাদা ভ্যাকসিন একজন মানুষের নেওয়া উচিৎ নয় ৷ এতে ভয়ঙ্কর বিপদ হতে পারে ৷ আর মানবদেহে দু’রকমের ভ্যাকসিন অনেক বেশি কার্যকর, এমন কোনও তথ্যপ্রমাণ এখনও পর্যন্ত মেলেনি ৷ তাই সেটা না করাই ভাল ৷ দু’রকমের টিকা ভয়ঙ্কর বিপদ ডেকে আনতে পারে ৷\nমিশ্র টিকা করোনার বিরুদ্ধে কতটা কার্যকরী, তা নিয়ে গোটা বিশ্বেই গবেষণা চলছে। ভারতে এখনও এই বিষয়টা চালু হয়নি ৷ তবে আগামী দিনে মিশ্র টিকা ব্যবহারের সম্ভাবনা এ দেশেও থাকছে ৷ বিশ্বের অনেক বিজ্ঞানীরাই মনে করছেন, দু’রকমের ভ্যাকসিন নিলে তাতে লাভ বেশি ৷ কিন্তু এ ব্যাপারে সাধারণ মানুষকে সতর্কই করছে হু ৷\nFirst published: July 13, 2021, 06:46 IST


দুই বিভাগীয় প্রধানকে স্বপদে ফিরিয়ে আনার দাবিতে শাবি ভিসিকে ৪ ঘন্টা অবরুদ্ধ দুই বিভাগীয় প্রধানকে স্বপদে ফিরিয়ে আনার দাবিতে শাবি ভিসিকে ৪ ঘন্টা অবরুদ্ধ – জগন্নাথপুর টুয়েন্টিফোর\nমঙ্গলবার, ১৯ নভেম্বর ২০১৯, ০৬:২১ পূর্বাহ্ন\nদুই বিভাগীয় প্রধানকে স্বপদে ফিরিয়ে আনার দাবিতে শাবি ভিসিকে ৪ ঘন্টা অবরুদ্ধ\nUpdate Time : সোমবার, ১৩ এপ্রিল, ২০১৫\nশাবি সংবাদদাত :: শাহজালাল বিজ্ঞান ও প্রযুক্তি বিশ্ববিদ্যালয়ের দুই বিভাগীয় প্রধানকে স্বপদে ফিরিয়ে আনার দাবি ও অপমানের প্রতিবাদে আন্দোলনরত শিক্ষার্থীরা ভিসিকে আলটিমেটাম দিয়ে বুধবার সকাল ৯টা পর্যন্ত তাদের কর্মসূচী স্থগিত করেছে। ওই দুই বিভাগীয় প্রধানকে স্বপদে বহাল করা হবে এমন আশ্বাসের প্রেক্ষিতে ভিসি আমিনুল ইসলাম ভুঁইয়াকে বুধবার সকাল ৯টা পর্যন্ত সময় দিয়ে নিজেদের কর্মসূচী স্থগিত করে শিক্ষার্থীরা। সোমবার দুপুর সাড়ে ১২টা থেকে বিকাল সাড়ে ৪টা পর্যন্ত ভিসি ভবনে তালা দিয়ে রেখেছিল শিক্ষার্থীরা। সাড়ে ৪টায় শিক্ষার্থীরা ভিসি ভবনের তালা খুলে দিয়ে বুধবার সকাল ৯টা পর্যন্ত ৩৯ ঘন্টার আলটিমেটাম দিয়েছে।\nজানা যায়, শাবির পদার্থ বিজ্ঞান বিভাগের প্রধান প্রফেসর ড. বদিউজ্জামান ফারুক ও জিওগ্রাফি এন্ড এনভায়রনমেন্ট সাইন্স বিভাগের প্রধান প্রফেসর ড. শরীফ মোহাম্মদ শরাফ উদ্দিন ভিসি আমিনুল ইসলাম ভুঁইয়ার অসদাচরণের কারণে পদত্যাগ করেন। তাদের পদত্যাগের প্রতিবাদে এবং তাদেরকে স্বপদে বহালের দাবিতে সোমবার দুপুর থেকে ভিসি ভবনে তালা দিয়ে রাখে বিভাগের শিক্ষার্থীরা।\nবিকাল সাড়ে ৪টার দিকে ভিসি আমিনুল ইসলাম ভুঁইয়া শিক্ষার্থীদের বুঝানোর চেষ্টা করেন, মঙ্গলবার পহেলা বৈশাখ। এমন দিনে ক্যাম্পাস অস্থিতিশীল থাকুক, তা কারো কাম্য নয়।\nভিসি শিক্ষার্থীদেরকে আন্দোলন থেকে সরে আসার আহবান জানান। ভিসির এমন আহবানে শিক্ষার্থীরা বুধবার সকাল ৯টা পর্যন্ত তাদের আন্দোলন স্থগিত করে। তবে এর মধ্যে যদি ওই দুই বিভাগীয় প্রধানকে স্বপদে ফিরিয়ে আনা না হয়, তবে বুধবার সকাল ৯টা থেকে ফের ভিসি ভবনে তালা দিয়ে আন্দোলন শুরু করা হবে বলে আলটিমেটাম দিয়েছে শিক্ষার্থীরা।\nপদত্যাগকারী জিওগ্রাফি এন্ড এনভায়রনমেন্ট সাইন্স বিভাগের প্রধান অধ্যাপক শরীফ মোহাম্মদ শরাফ উদ্দিন জানান, ফলিত বিজ্ঞান অনুষদের ডিন অধ্যাপক জহির বিন আলম রোববার সকালে একাডেমিক ভবন ‘এ’ তে এসে দুই বিভাগের শিক্ষকদের অশালিন ভাষায় গালাগাল করেন। বিষয়টি ভিসির সাথে দেখা করে অবহিত করতে পদার্থবিজ্ঞান বিভাগের প্রধান অধ্যাপক সৈয়দ বদিউজ্জামান ফারুক একাধিকবার ফোন করলেও তিনি দেখা করার সময় দেননি। পরে ওইদিন বিকেল সাড়ে ৪টায় দুই বিভাগের শিক্ষকরা ভিসির সাথে দেখা করতে গেলে তিনিও তাদের সাথে অসৌজন্যমূলক ব্যবহার করে ভিসির কক্ষ থেকে বের করে দেন।\nএ ব্যাপারে পদার্থবিজ্ঞান বিভাগের অধ্যাপক ড. ইয়াসমিন হক বলেন, ‘একজন ডিন তো আর ইচ্ছে করলে আমাদের অফিসে এসে অশালীন ভাষায় গালাগাল করতে পারেন না। এর আগেও ২০১৪ সালের ফেব্রুয়ারী মাসে তিনি আমাদের শিক্ষকদের সাথে খারাপ ব্যবহার করেছেন। এ নিয়ে পাঁচ বিভাগীয় প্রধান তার বিরুদ্ধে লিখিত অভিযোগ করায় তার বিরুদ্ধে একটি তদন্ত কমিটি গঠন করা হয়েছিল। ওই কমিটির রির্পোটে জহির বিন আলমের বিরুদ্ধে শাস্তির সুপারিশ করেছে বলেও আমরা জানতে পেরেছি। কিন্তু অদৃশ্য কারণে শাবির সাধারণ সিন্ডিকেট সভায় রিপোর্ট এখনো প্রকাশ করেননি ভিসি।\nঅধ্যাপক ড. ইয়াসমিন হক আরো বলেন, ‘ভিসির সাম্প্রতিক কর্মকান্ড দেখে মনে হচ্ছে তিনি এই ক্যাম্পাস চালানোর যোগ্যতা রাখেন না।’\nবিশ্ববিদ্যালয় ভালোভাবে চালানোর জন্য একজন যোগ্য ভিসি প্রয়োজন বলে তিনি মন্তব্য করেন।\nবিশ্ববিদ্যালয়ের স্পেস কমিটির আহবায়ক অধ্যাপক জহির বিন আলম বলেন, ‘কতিপয় শিক্ষকরা যা বলার বলে গেছেন। যখন আমার কাছে কোন চিঠি আসবে, তখন আমি মন্তব্য করব। ক্যাম্পাসে কে কি করেছে সেটা শাবির সকলেই জানে।’\nএ ব্যাপারে উপাচার্য অধ্যাপক আমিনুল হক ভুঁইয়া বলেন, ‘সমস্যা সমাধানে আমরা একটি প্রক্রিয়ার মধ্যে আছি। বিশ্ববিদ্যালয় চলতে হবে এবং ভালোভাবেই চলবে ইনশাহল্লাহ। আমার আচরণ নিয়ে শিক্ষকদের মাঝে ভুল বুঝাবুঝি হতে পারে, আশা করি এ সমস্যার সমাধান হবে। কারো প্রতি বিশেষ কোনো আধিক্য অনাধিক্য আমার নেই।’


এখন মামলার তদন্ত নয়, এটা নিয়ে রাজনীতি হচ্ছে - শহিদুল - Swadeshnews24.com\nএখন মামলার তদন্ত নয়, এটা নিয়ে রাজনীতি হচ্ছে – শহিদুল\nতিন র‌্যাব কর্মকর্তাকে গ্রেফতার ও র‌্যাব-১১’র নারায়ণগঞ্জ ক্যাম্প তল্লাশির দাবি জানিয়েছেন নিহত কাউন্সিলর নজরুল ইসলামের শ্বশুর শহিদুল ইসলাম৷ তার আশঙ্কা প্রধান অভিযুক্ত নূর হোসেনকে গুম করে ঘটনা ধামাচাপা দেয়া হতে পারে৷\nডয়চে ভেলের সঙ্গে এক সাক্ষাৎকারে শহিদুল এ আশঙ্কা প্রকাশ করেন। তিনি বলেন, তদন্তের নামে ঢাকঢোল পেটানো হলেও আসামিদের গ্রেফতার না করা রহস্যজনক৷\nনারায়ণগঞ্জের ওয়ার্ড কাউন্সিলর নজরুল ইসলামসহ সাতজনকে অপহরণ করা হয় ২৭ এপ্রিল৷ আর শীতলক্ষ্যা নদী থেকে তাদের লাশ উদ্ধার করা হয় ৩০ এপ্রিল৷ তারপর ১০ দিন কেটে গেলেও আসামি এবং অভিযুক্তদের গ্রেফতারে তেমন কোনো অগ্রগতি নেই৷ আর মূল অভিযুক্ত আরেক ওয়ার্ড কাউন্সিলর নূর হোসেনকে নিয়ে নতুন নাটক চলছে বলে দাবি করেন নিহত নজরুলের শ্বশুর শহিদুল ইসলাম৷\nডয়চে ভেলেকে তিনি বলেন, “প্রথমে হাতের কাছে পেয়েও নূর হোসেনকে গ্রেফতার করেনি পুলিশ৷ আর এখন প্রচার করা হচ্ছে নূর হোসেন দেশের বাইরে পালিয়ে গেছে৷”\nতিনি আশঙ্কা করেন, ‘‘নূর হোসেন শেষ পর্যন্ত গুমের শিকার হতে পারেন৷ কারণ নূর হোসেন গ্রেফতার হলে সব কিছু প্রকাশ পাবে৷ এই হত্যাকাণ্ডের সঙ্গে জড়িত তিন র্যা ব কর্মকর্তা এবং প্রভাবশালীদের নাম প্রকাশ করে দেবে সে৷ আর সে কারণেই হয়তো নূর হোসেনকেও আর পাওয়া নাও যেতে পারে৷”\nশহিদুল ইসলাম দাবি করেন, ‘‘নূর হোসেন আইন-শৃঙ্খলা বাহিনীর নিয়ন্ত্রণেই আছে৷ তাকে দিয়ে হয়তো নতুন কোনো নাটকের অধ্যায় তৈরি হচ্ছে৷”\nতিনি বলেন, ‘‘র‌্যাব-১১’র কমান্ডিং অফিসার লে. কর্নেল তারেক সাইদ মোহাম্মদ, মেজর আরিফ হোসেন এবং র্যা বের নারায়ণগঞ্জ ক্যাম্পের প্রধান লে. কমান্ডার মাসুদ রানা- এই তিনজনকে এখনো গ্রেফতার বা জিজ্ঞাসাবাদ করা হয়নি। নূর হোসেনকে পাওয়া না গেলেও এই তিনজনতো পালিয়ে যাননি৷ তাদের জিজ্ঞাসাবাদ করলেই সব তথ্য বেরিয়ে আসবে৷”\nশহিদুল ইসলাম প্রশ্ন করেন, ‘‘কী কারণে এখনো এই তিন কর্মকর্তাকে গ্রেফতার করা হচ্ছে না?”\nতিনি দাবি করেন, “এই তিন কর্মকর্তা যে ছয় কোটি টাকার বিনিময়ে সাতজনকে হত্যা করেছেন তা এখন পুরোপুরি পরিষ্কার৷ হত্যার আর লাশ নদীতে ডোবাতে যে ইট, দড়ি এবং বস্তা ব্যবহার করা হয়েছে তা সবই র‌্যাবের নারায়ণগঞ্জ ক্যাম্পের৷”\nতারপরও বিষযটি নিয়ে সময় পার করা হচ্ছে বলে তার দাবি৷ তিনি বলেন, ‘‘নারায়ণগঞ্জের র‌্যাব ক্যাম্পে তল্লাশি চালানো হলে হত্যাকাণ্ডের সব আলামত পাওয়া যাবে৷ কিন্তু তাও করা হচ্ছে না৷”\nশহীদুল ইসলাম বলেন, “নূর হোসেনকে পাওয়া গেলেই সব কিছু জানা যাবে, পুলিশ এই দাবি করছে৷ কিন্তু তাকে আদৌ পাওয়া যাবে কি না তা নিয়ে এখন সন্দেহ আছে৷ আর তাকে পাওয়া না গেলেও তিন র‌্যাব কর্মকর্তাইতো সব জানেন৷ তাদের কেন ধরা হচ্ছে না৷”\nতিনি বলেন, ‘‘এখন মামলার তদন্ত নয়, এটা নিয়ে রাজনীতি হচ্ছে৷ তিন র‌্যাব কর্মকর্তাসহ প্রভাবশালীদের বাঁচানোর চেষ্টা চলছে৷ রাজনীতি নয়, আমি হত্যার বিচার চাই৷”


এমপি পদ থাকবে কি না মুরাদের সিদ্ধান্ত স্পিকারের - Firtvonline\nHome আইন আদালত এমপি পদ থাকবে কি না মুরাদের সিদ্ধান্ত স্পিকারের\nএমপি পদ থাকবে কি না মুরাদের সিদ্ধান্ত স্পিকারের\nএফআইআর টিভি অনলাইন ডেস্কঃ বহু আলোচিত আর বিতর্কিত সাবেক তথ্য ও সম্প্রচার প্রতিমন্ত্রী ডা. মুরাদ হাসানের সংসদ সদস্য (এমপি) পদ থাকার বৈধতা চ্যালেঞ্জ করে করা রিট পিটিশনের বিষয়ে কোনো আদেশ দিতে অস্বীকৃতি জানিয়ে, হাইকোর্ট বলেছেন এটি জাতীয় সংসদের স্পিকারের দায়িত্ব।সোমবার (১৩ ডিসেম্বর) বিচারপতি এম ইনায়েতুর রহিম ও বিচারপতি মো. মোস্তাফিজুর রহমানের বেঞ্চ বলেছেন, সংক্ষুব্ধ যে কোনো ব্যক্তি মুরাদ হাসানের সংসদ সদস্য পদ চ্যালেঞ্জ করে সংসদের স্পিকারের কাছে আবেদন করতে পারেন। রিট আবেদনটি এই পর্যায়ে অপরিপক্ক।বেঞ্চ আবেদনটি ‘স্ট্যান্ড ওভার’ (শুনানির জন্য অপেক্ষমান) রাখা হয়।\nতথ্য ও সম্প্রচার প্রতিমন্ত্রীর পদ থেকে পদত্যাগ করার একদিন পর গত ৮ ডিসেম্বর সুপ্রিম কোর্টের আইনজীবী মো. ইউনুস আলী আকন্দ হাইকোর্টে জনস্বার্থ মামলা হিসেবে আবেদনটি জমা দেন। আবেদনে বলা হয়, মুরাদ অশ্লীল মন্তব্য করে সংসদ সদস্য হিসেবে তার শপথ লঙ্ঘন করেছেন।\nউল্লেখ্য, ডা. মুরাদ হাসান সম্প্রতি ভার্চুয়াল টকশোতে তারেক রহমানের মেয়ে ব্যারিস্টার জাইমা রহমানকে নিয়ে বিতর্কিত মন্তব্য করেন। তার এ বক্তব্যে বিএনপি ও অঙ্গসংগঠনের নেতাকর্মীদের মাঝে বিরূপ প্রতিক্রিয়ার সৃষ্টি হয়। তার পদত্যাগের দাবি উঠে। এছাড়া ঢাকার সিনেমার এক নায়িকার সঙ্গে তার অডিও ফাঁস হলে তিনি সমালোচনার মুখে পড়েন। পরে প্রধানমন্ত্রী শেখ হাসিনার নির্দেশে তিনি মন্ত্রিসভা থেকে পদত্যাগ করেন। একই সঙ্গে জামালপুর-৪ আসনের সংসদ সদস্য মুরাদ হাসান জামালপুর আওয়ামী লীগের পদ হারান।\nএকাদশ জাতীয় সংসদ নির্বাচনের পর আওয়ামী লীগ সরকার গঠন করলে ডা. মুরাদ হাসানকে স্বাস্থ্য ও পরিবার কল্যাণ প্রতিমন্ত্রী করা হয়। ২০১৯ সালের মে মাসে তাকে তথ্য ও সম্প্রচার মন্ত্রণালয়ের প্রতিমন্ত্রীর দায়িত্ব দেওয়া হয়েছিল।


Sara Ali Khan: নিজের গোপন প্রতিভা ফাঁস করলেন সারা, ভাইরাল ভিডিও\nHome/Hoop Plus/Bollywood/Sara Ali Khan: নিজের গোপন প্রতিভা ফাঁস করলেন সারা, ভাইরাল ভিডিও\nArnab MitraApril 10, 2022\nঅভিনেত্রী সারা আলি খান বরাবর নিজের সোশ্যাল মিডিয়া হ্যান্ডেলে ভীষণ পরিমাণে সক্রিয় থাকেন। নিজের চোখ ধাঁধানো সৌন্দর্যের ছবি থেকে শুরু করে নানা মজাদার ভিডিও নিজের ইনস্টাগ্রামে পোস্ট করে থাকেন সইফ কন্যা সারা আলি খান। সম্প্রতি তিনি ইনস্টাগ্রামে একটি ভিডিও পোস্ট করেছেন যা নিয়ে নেটিজেনরা এখন নিজেদের মধ্যে হাসির ফোয়ারা ছোটাচ্ছেন। অভিনেত্রীর পোস্ট করা সেই ভিডিওটিতে দেখা যাচ্ছে একটি ফটোশুটের মাঝখানে একজন ব্যক্তি তাকে তার গোপন প্রতিভা সম্পর্কে জিজ্ঞাসা করেন। সারা আলি খান কেমন গান গাইতে পারেন তা জানতে চাইলে সারা আলি খান খোলা গলায় গেয়ে ওঠেন ‘গুন গুনা রাহে হ্যায় ভাওরে, খিল রাহি হ্যায় কলি কলি’ গেয়েছেন।\nকিন্তু তিনি সুন্দরভাবে গানটি গাইতে পারেন না। গাইতে গাইতে তিনি বুঝে যান যে তার গানটি কিরকম হচ্ছে তাই তিনি থেমে যান এবং খাবার খাওয়ার ইচ্ছা প্রকাশ করেন। সবাই জানেন যে সারা আলি খানের একটি খাদ্যরসিক দিক রয়েছে যা প্রতিবার সেটে বেরিয়ে আসে। সম্প্রতি, অভিনেত্রী তার ফটোশুটের নেপথ্যের একটি ভিডিও শেয়ার করেছেন যেখানে তিনি গান গেয়েছেন এবং নিজের সম্পর্কে প্রশ্নের উত্তর দিয়েছেন। সেখানে তিনি খাবারের প্রতি তার ভালবাসার কথাও স্বীকার করেছেন।\nসারা আলি খান সম্পূর্ণ ভোজনরসিক এবং সুস্বাদু খাবার দেখলে নিজেকে আটকে রাখতে পারেন না। তিনি জিমে ঘাম ঝরিয়ে কঠোর পরিশ্রম করেন, কিন্তু কিছু খাবারের আইটেম আছে যা দেখলে তিনি নিজেকে প্রতিরোধ করতে পারেন না। একটি নতুন ভিডিওতে, তিনি প্রকাশ করেছেন যে সেই খাবারগুলি হল পিজ্জা, চোলে ভাটুরে এবং বেসনের লাড্ডু। তার গোপন প্রতিভা সম্পর্কে জিজ্ঞাসা করা হলে তিনি একটি গানও গেয়েছিলেন। এর বাইরে, সারা বলেছিলেন যে তার বাবা সাইফ আলি খানকে নিয়ে তার প্রিয় ছবি হাম তুম, যদিও প্রথমে তিনি ওমকারা বলেছিলেন।\nভিডিওটি শেয়ার করে সারা লিখেছেন, “খাচ্ছেন নাকি গান করছেন? আমার আসল দক্ষতা কোনটি??” কেদারনাথের মাধ্যমে বলিউডে যাত্রা শুরু। তারপর সিম্বা, আত্রঙ্গি রে সিনেমায় রণবীর সিং ধনুশ এবং অক্ষয় কুমারের সঙ্গে অভিনয় করেন। সারা আলি খান এবং ইব্রাহিম আলী খান অমৃতা সিং এবং সইফ আলি খানের সন্তান। তাদের বিবাহবিচ্ছেদের পর, অভিনেতা ২০১২ সালে করিনা কাপুরকে বিয়ে করেন। তাদের প্রথম ছেলে তৈমুর আলি খানের জন্ম ডিসেম্বর, ২০১৬-এ হয়েছিল। এই দম্পতি গত বছরের ফেব্রুয়ারিতে তাদের দ্বিতীয় পুত্রসন্তান জেহকে স্বাগত জানায়।\nAmrita singh atrangi re Bollywood hum tum Instagram reel kareena kappor Saif Ali khan Sara Ali khan Simba\nনিজের বাবার বিরুদ্ধে গুরুতর অভিযোগ আনলেন ‘কুমকুম ভাগ্য’ ধারাবাহিকের অভিনেত্রী\nবিষধর পাইথনের হাত থেকে ছোট্ট কুকুর ছানাকে উদ্ধার, তোলপাড় নেটদুনিয়া\nভোটের প্রচারে যশের বাইক থামিয়ে অভিনেতাকে জড়িয়ে ধরেন মহিলা অনুরাগী, ভাইরাল সম্পূর্ণ ভিডিও


কী কারণে দেখবেন অনুরাগ? জেনে নিন! -\nকী কারণে দেখবেন অনুরাগ? জেনে নিন!\nLeaveaComment on কী কারণে দেখবেন অনুরাগ? জেনে নিন!\n#Anuraag, #lockdown short\nমেঘলা আবহাওয়া, বৃষ্টি পড়ছে এবং আবহে করোনা সংক্রান্ত খবর চলছে! খানিকটা এইভাবেই শুরু হচ্ছে অনুরাগ। এই লকডাউন পরিস্থিতিতে মানুষকে আরও বেশি সচেতন করতে এল এই শর্টফিল্ম। এই ছবিতে বলা হয়েছে যে এই মুহূর্তে আমাদের ঠিক কতটা সচেতন হওয়া উচিত।\nএই ছবিতে দেখানো হয়েছে যে বারবার হাত ধোয়া কতটা গুরুত্বপূর্ণ। শুধু হাত ধুলেই হবেনা WHO এর সেফ হ্যান্ডস এর নির্দেশিকা মেনে হাত ধুতে হবে এবং তার সাথে স্যানিটাইজারের ব্যবহার ও দেখানো হয়েছে এই ছবিতে। করোনার জেরে আমরা গৃহবন্দি হয়েছি ঠিকই তবে প্রকৃতি আবার মন খুলে বাঁচতে শিখেছে, পাখিরা গান গাইতে শিখেছে, সেই বার্তাও দেওয়া হয়েছে এই ছবিতে।\nএছাড়াও লকডাউনের ফলে আমরা আমাদের বন্ধু বান্ধব, আত্মীয় পরিজনের সঙ্গে দেখা করতে পারছিনা। কোনও বিশেষ দিন হলেও বাড়িতে কাটানো ছাড়া আমাদের কাছে আর উপায় নেই। তবে আবেগের বসে যে আমাদের বাইরে বেরোনো উচিত নয়, সেটাও তুলে ধরা হয়েছে এই ছবিতে। ক্ষণিকের কষ্ট হলেও এইরকম সচেতনতা অবলম্বন করলে আমরা করোনা মুক্ত হতে পারব।\nতবে এই ছবির মূল গল্পটা আর একটু সৃজনশীল করা যেতে পারত, বার্তাগুলো যেন খুব সোজা সাপটা ভাবেই দেওয়া হয়ে গেল। এছাড়াও হ্যান্ডসোপ নিয়ে হাত পরিষ্কারের সময় অনেকটা সময় ধরে কল খোলা ছিল, যা WHO এর নির্দেশিকা বিরোধী। সেফ হ্যান্ড এর সঙ্গে জল অপচয় না করার বার্তাটাও তুলে ধরা যেতে পারত। তবে ক্যামেরার কাজ খুবই প্রশংসনীয়। এছাড়াও ছবিতে প্রপের ব্যবহার খুব সুন্দর ভাবে করা হয়েছে। সব মিলিয়ে অনুরাগ একটি স্বচ্ছ, সচেতনতামূলক ছবি।


হাইপারসনিক মিসাইল: এটা কী? চীন, রাশিয়া, যুক্তরাষ্ট্র, উত্তর কোরিয়া – সবাই কেন এমন ক্ষেপণাস্ত্র পরীক্ষা করতে শুরু করেছে? – সোনার দেশ\nআপডেট: অক্টোবর ২১, ২০২১, ১:৫১ অপরাহ্ণ\nচিনের একটি সা¤প্রতিক সামরিক কুচকাওয়াজে হাইপারসনিক ক্ষেপণাস্ত্র সরঞ্জাম দেখানো হয়\nঅনেকেরই হয়তো চোখ এড়ায়নি যে পৃথিবীর প্রধান সামরিক শক্তিগুলো ইদানিং ঘন ঘন ক্ষেপণাস্ত্র পরীক্ষা চালাচ্ছে।\nযুক্তরাষ্ট্র, রাশিয়া, চিন, এমনকি উত্তর কোরিয়া – এই সবগুলো দেশই গত এক মাসের মধ্যে তাদের ‘হাইপারসনিক’ অর্থাৎ শব্দের চেয়ে কয়েকগুণ দ্রæতগতিসম্পন্ন ক্ষেপণাস্ত্র পরীক্ষা করেছে।\nএ মুহূর্তে প্রতিযোগিতাটা হচ্ছে ক্ষেপণাস্ত্রের ক্ষেত্রে। এতদিন ধরে বিভিন্ন দেশের হাতে যেসব দূরপাল্লার ক্ষেপণাস্ত্র ছিল, সেগুলো অনেকটা সেকেলে হয়ে যাচ্ছে এবং তার শূন্যস্থান পূরণ করতেই এ প্রতিযোগিতা – কার আগে কে নতুন প্রজন্মের দূরপাল্লার ক্ষেপণাস্ত্র তৈরি করতে পারে।\nতাছাড়া, পরাশক্তিগুলোর হাতে এখন যেসব প্রচলিত ক্ষেপণাস্ত্র আছে, এগুলো যেভাবে ঠেকাতে হবে তার কৌশল প্রতিপক্ষ দেশগুলো ইতোমধ্যেই বের করে ফেলেছে ।\nঠিক এ লক্ষ্য নিয়েই তৈরি হচ্ছে হাইপারসনিক মিসাইল – যা এত দ্রæতগতির যে তা উড়ে এসে আঘাত হানার আগে চিহ্নিত করা বা মাঝপথে তাকে ধ্বংস করে দেয়া খুব কঠিন।\nকত দ্রæত ছুটতে পারে হাইপারসনিক ক্ষেপণাস্ত্র?\nঅনেকেই জানেন যে শব্দের গতি হচ্ছে প্রতি সেকেন্ডে ১,১২৫ ফুটের মত।\nঅনেক সামরিক জেট বিমান বা অধুনাবিলুপ্ত কনকর্ডের মত যাত্রীবাহী বিমানও এর চেয়ে বেশি দ্রæত অর্থাৎ ‘সুপারসনিক’ গতিতে উড়তে পারে।\nকিন্তু একটা হাইপারসনিক ক্ষেপণাস্ত্র ছুটতে পারে শব্দের চেয়ে পাঁচ থেকে নয় গুণ বেশি গতিতে।\nএটা থেকে খানিকটা ধারণা পাওয়া যায় যে এই মিসাইল কত দ্রæতগামী এবং কেন এর মোকাবিলা করা কঠিন।\nঅন্তত আটটি দেশ এখন হাইপারসনিক ক্ষেপণাস্ত্র তৈরির প্রযুক্তি নিয়ে কাজ করছে।\nহাইপারসনিক ক্ষেপণাস্ত্রের অধিকারী হবার জন্য কেমন প্রতিযোগিতা চলছে, তা বোঝা যায় সা¤প্রতিক কিছু খবর থেকে।\nস¤প্রতি লন্ডন থেকে প্রকাশিত অর্থনীতি বিষয়ক প্রভাবশালী সংবাদপত্র ফিনান্সিয়াল টাইমসের এক রিপোর্ট বিশ্বে চাঞ্চল্য সৃষ্টি করে। এতে বলা হয়, গত অগাস্ট মাসে চিন শব্দের চেয়ে পাঁচগুণ দ্রæতগতিসম্পন্ন – এবং পারমাণবিক অস্ত্র বহনে সক্ষম – একটি ক্ষেপণাস্ত্র পরীক্ষা করেছে।\nযুক্তরাষ্ট্র এতে উদ্বেগ প্রকাশ করে। যদিও চিন দাবি করছে যে ওটা ছিল পুনর্ব্যবহারযোগ্য একটি মহাকাশযান – ক্ষেপণাস্ত্র নয়।\nসাবমেরিন থেকে ক্ষেপণাস্ত্র উৎক্ষেপণের এই ছবি প্রকাশ করেছে উত্তর কোরিয়ার রাষ্ট্রীয় সংবাদ মাধ্যম কেসিএনএ\nচিনের কথায় অবশ্য ওয়াশিংটনের উদ্বেগ কাটেনি। চিন মিসাইল প্রযুক্তিতে আসলে কতটা উন্নতি করে ফেলেছে এবং এর পরিণাম কী হবে – এ নিয়ে পেন্টাগনের প্রধানরা দুর্ভাবনায় পড়ে গেছেন।\nএর মাত্র কিছুদিন আগে অক্টোবরের ৪ তারিখে বার্ত সংস্থা এপি খবর দেয় যে রাশিয়া তাদের একটি পারমাণবিক সাবমেরিন থেকে একটি হাইপারসনিক ক্ষেপণাস্ত্র নিক্ষেপের পরীক্ষা সফলভাবে সম্পন্ন করেছে। ব্যারেন্টস সী-তে ‘সেভারোদভিনস্ক’ সাবমেরিন থেকে জিরকন নামের দুটি ক্ষেপণাস্ত্রের এই পরীক্ষা চালানো হয়।\nশব্দের চেয়ে নয় গুণ দ্রæতগতিতে উড়ে গিয়ে ১,০০০ কিলোমিটার দূরের লক্ষ্যবস্তুতে আঘাত হানতে পারে এই জিরকন। শুধু এই জিরকনই নয়, আরও কয়েক ধরনের হাইপারসনিক ক্ষেপণাস্ত্র তৈরি করছে রাশিয়া।\nএরই মাত্র কয়েকদিন আগে, সেপ্টেম্বর মাসের ২৭ তারিখ মার্কিন যুক্তরাষ্ট্র রেথিওন নামে একটি হাইপারসনিক ক্ষেপণাস্ত্র পরীক্ষা করে। এটি ছিল শব্দের চেয়ে পাঁচ গুণ দ্রুতগতিসম্পন্ন।\nবার্তা সংস্থা রয়টার্স বলছে, ২০১৩ সালের পর এই স্তরের কোন সমরাস্ত্রের সফল পরীক্ষা মার্কিন যুক্তরাষ্ট্র এই প্রথম চালালো।\nঅন্যদিকে উত্তর কোরিয়া গত কিছু দিনে একের পর এক ক্ষেপণাস্ত্র পরীক্ষা চালিয়ে যাচ্ছে। কিছুদিন আগেই তারা একটি হাইপারসনিক ক্ষেপণাস্ত্রও পরীক্ষা করেছে, যদিও দক্ষিণ কোরিয়ার সূত্রগুলো বলছে, ওই পরীক্ষা সফল হয়নি।\nবেশিরভাগ ক্ষেপণাস্ত্রের মাথায় একটা বোমা বা বিস্ফোরক বসানো থাকে – যাকে বলা হয় ওয়ারহেড। হাইপারসনিক ক্ষেপণাস্ত্রের মাথায় ওয়ারহেড হিসেবে পারমাণবিক বোমা বসানোর সুযোগ রয়েছে, ফলে এটা হতে পারে আধুনিক যুগের যুদ্ধে এক মারাত্মক অস্ত্র।\nসামরিক বিশেষজ্ঞরা বলছেন, হাইপারসনিক ক্ষেপণাস্ত্র হতে যাচ্ছে আন্তঃমহাদেশীয় যুদ্ধের এক মোড়বদলকারী সংযোজন বা ‘নেক্সট বিগ থিং।’\nনিউইয়র্ক টাইমসে এক বিশ্লেষণী প্রতিবেদনে উইলিয়াম ব্রড লিখছেন, এর কারণ হলো – এই মিসাইলগুলো প্রতি সেকেণ্ডেপাঁচ মাইল পর্যন্ত গতিতে ছুটতে পারবে, উপগ্রহগুলো থেকে আসা সতর্ক সংকেতকে বোকা বানাতে পারবে, একে মাঝপথে বাধা দেয়ার মত প্রতিপক্ষের কোন যন্ত্র বা ক্ষেপণাস্ত্রকেও ফাঁকি দিতে পারবে। তাই আকস্মিক আক্রমণের জন্য এগুলো হবে খুবই উপযোগী।\nরয়টার্সের বিশ্লেষক হিয়নহি শিন বলেন, বায়ুমÐলের ওপরের স্তরে ঘন্টায় ৩,৮৫০ মাইল গতিতে ছুটতে পারে এই হাইপারসনিক মিসাইল।\n“একটি ইন্টারকন্টিনেন্টাল ব্যালিস্টিক মিসাইল বা আইসিবিএম এর চেয়েও দ্রæতগতিতে চলে। কিন্তু হাইপারসনিক মিসাইলের আকৃতি ভিন্ন ধরনের হওয়ায় এটিকে আঁকাবাঁকা পথে চালনা করা সম্ভব, যা আইসিবিএম পারে না,” বলেন তিনি।\nএই মিসাইলগুলো ব্যালিস্টিক ক্ষেপণাস্ত্রের মত নির্দিষ্ট অধিবৃত্তাকার গতিপথে চলে না, তার পক্ষে প্রতিরক্ষা ব্যূহকে এড়িয়ে এঁকেবেঁকে চলা সম্ভব, আর এগুলোকে ট্র্যাকিং বা চিহ্নিত করাও কঠিন।\nহিয়নহি শিন আরও বলেন, সাধারণ ক্ষেপণাস্ত্র এবং গøাইড ভেহিকল বা ইঞ্জিনবিহীন বিমানের সমন্বয় ঘটিয়ে এমনভাবে এই হাইপারসনিক মিসাইল তৈরি করা হয়েছে, যাতে এটা নিক্ষেপের পর মহাশূন্যে উঠে আংশিকভাবে পৃথিবীর কক্ষপথে পৌঁছে যেতে পারবে।\nসাধারণ আইসিবিএম ক্ষেপণাস্ত্র উৎক্ষেপণের পর মহাশূন্যে উঠতে পারে, কিন্তু কক্ষপথে পৌঁছাতে পারে না।\nএর নাম হলো ‘ফ্র্যাকশনাল অরবিটাল বোম্বার্ডমেন্ট সিস্টেম’ বা ফবস। বলা হচ্ছে, এর বিরুদ্ধে শত্রæপক্ষের সাধারণ ক্ষেপণাস্ত্র-প্রতিরোধী ব্যবস্থা কার্যকর হবে না, এবং মোকাবিলা করার জন্য হাতে সময়ও যথেষ্ট পাওয়া যাবে না।\nব্রিটিশ আমেরিকান সিকিউরিটি ইনফরমেশন কাউন্সিলের নির্বাহী পরিচালক পল ইঙগ্রাম বিবিসিকে বলছেন, প্রচলিত ব্যালিস্টিক মিসাইলগুলো ছোঁড়া হয় রকেটের মতো। ফলে উৎক্ষেপণ করার পর এর ট্রাজেক্টরি বা গতিপথ কি হবে তা মোটামুটি অনুমান করা যায়। লক্ষ্যবস্তুতে আঘাত হানার আগেই প্রতিপক্ষ তখন তাদের ক্ষেপণাস্ত্র প্রতিরক্ষা-ব্যবস্থা দিয়ে এটিকে ধ্বংসের চেষ্টা করতে পারে।\n“কিন্তু হাইপারসনিক মিসাইল প্রযুক্তি একেবারেই ভিন্ন। এটি উৎক্ষেপণের পর খুব দ্রæত ওপরে উঠে আবার নেমে এসে আনুভূমিকভাবে বায়ুমন্ডলের মধ্যেই চলতে থাকে, গতিপথও পরিবর্তন করতে পারে। তার মানে, এটি কোন দিকে যাবে তা আগে থেকে অনুমান করা সম্ভব নয়। তাই তা মাঝপথে ধ্বংস করা প্রায় অসম্ভব।”\nস্নায়ুযুদ্ধের যুগ থেকেই যুক্তরাজ্য ও রাশিয়া এই ফবস নিয়ে গবেষণা করছে, আর ১৯৭০-এর দশকে এ রকম একটি পদ্ধতি মোতায়েনও করেছিল রাশিয়া। তবে ১৯৮০-র দশকে তা বন্ধ করে দেয়া হয়। তখন মনে করা হচ্ছিল, সাবমেরিন-থেকে-নিক্ষেপযোগ্য ক্ষেপণাস্ত্র থেকে ফবস-এর অনেকগুলো সুবিধাই পাওয়া যায়।\nকারণ সাবমেরিন পানির নিচে থাকায় কোথা থেকে কখন ক্ষেপণাস্ত্র নিক্ষিপ্ত হবে, তা প্রতিপক্ষের জানা অসম্ভব।\nকে এগিয়ে – যুক্তরাষ্ট্র, রাশিয়া না চিন?\nজুলাই মাসে রাশিয়া প্রথমবারের মত সাবমেরিন থেকে ছোঁড়া জিরকন ক্ষেপণাস্ত্র পরীক্ষা করে। প্রেসিডেন্ট পুতিন তখন বলেছিলেন যে এটি একটি নতুন প্রজন্মের মিসাইল সিস্টেম।\nঅন্যদিকে যুক্তরাষ্ট্র সেপ্টেম্বর মাসে যে ক্ষেপণাস্ত্রটি পরীক্ষা করে, তা ছিল আরও একটু ভিন্ন ধরনের। এটি ছিল এয়ার-ব্রিদিং হাইপারসনিক ওয়েপন- যা উৎক্ষেপণের পর একটা ইঞ্জিনচালিত ক্রুজ মিসাইলের মতই বায়ুমণ্ডেলর মধ্যে দিয়ে উড়ে গিয়ে তার লক্ষ্যবস্তুতে আঘাত হানতে পারে।\nঅন্যদিকে গত শনিবার ফিনান্সিয়াল টাইমসের রিপোর্টে বলা হয়, চিন যা উৎক্ষেপণ করেছিল তা হচ্ছে একটি রকেট এবং তার সাথে সংযুক্ত হাইপারসনিক গøাইড ভেহিকল বা ইঞ্জিনবিহীন উড়ন্ত যান। এটি মহাশূন্যের ভেতর দিয়ে উড়ে পৃথিবী প্রদক্ষিণ করে এবং তার পর মাটিতে থাকা লক্ষ্যবস্তুর ২৪ মাইল দূরে এসে পড়ে।\nচিন যেভাবে তার ক্রমবর্ধমান সামরিক ক্ষমতা প্রদর্শন করছে, তা বিশেষভাবে যুক্তরাষ্ট্রের জন্য উদ্বেগের বিষয় হয়ে উঠেছে।\nগত মাসেই যুক্তরাষ্ট্রের বিমানবাহিনী বিষয়কমন্ত্রী ফ্রাংক কেন্ডাল বলেছিলেন, চিন এক নতুন অস্ত্র তৈরি করছে, এবং মহাশূন্য থেকে সারা বিশ্বে আঘাত হানতে পারে এমন অস্ত্র তৈরির ক্ষেত্রে বিপুল অগ্রগতি অর্জন করেছে।\nঅনেক বিশেষজ্ঞের সংশয় প্রকাশ\nকিছু বিশেষজ্ঞ অবশ্য মনে করেন যে চিনের এই ক্ষেপণাস্ত্রটি খুব বেশি হৈচৈ করার মত নয়।\nযুক্তরাষ্ট্রের জেমস মার্টিন সেন্টারের ক্ষেপণাস্ত্র বিশেষজ্ঞ জেফরি লুইস বলেন, “আমেরিকার ভেতরে আঘাত হানতে পারে এমন শ’খানেক পারমাণবিক আইসিবিএম চিনের হাতে এখনই আছে। যদিও এই গøাইডার একটি চমৎকার সংযোজন, কিন্তু এটা একটা পুরোনো জিনিস যা ক্ষেপণাস্ত্র প্রতিরক্ষা ব্যূহ ভেদ করার পন্থা হিসেবে নতুন করে প্রাসঙ্গিক হয়ে উঠেছে।”\n২০১৯ সালে রাশিয়া যখন আভনগার্ড নামে ‘অত্যাধুনিক হাইপারসনিক ক্ষেপণাস্ত্র’ মোতায়েন করেছিল, তখন প্রেসিডেন্ট ভ্লাদিমির পুতিন দাবি করেছিলেন যে পারমাণবিক অস্ত্র বহনে সক্ষম এই মিসাইলগুলো শব্দের চেয়ে বিশগুণ বেশি গতিতে ছুটতে পারবে এবং এটা রাশিয়াকে অন্যান্য দেশের চেয়ে সামনে এগিয়ে নিয়েছে।\nকিন্তু তখনও অন্য অস্ত্র বিশেষজ্ঞরা এটির কার্যকারিতা নিয়ে সংশয় প্রকাশ করেছিলেন।\nএক বিবৃতিতে পেন্টাগন বলেছিল, ”অ্যাভনগার্ড মিসাইল সিস্টেমের ক্ষমতা সম্পর্কে রাশিয়ার দাবি নিয়ে তারা কোন ব্যাখ্যা-বিশ্লেষণে যাবে না।”\nঅন্যদিকে যুক্তরাষ্ট্রের সাবেক প্রেসিডেন্ট ট্রাম্প তার হাইপারসনিক ক্ষেপণাস্ত্র নিয়ে যেসব দাবি করেছিলেন, তা নিয়েও যুক্তরাষ্ট্রেরই কিছু বিশেষজ্ঞ সংশয় প্রকাশ করেছেন।\nনিউইয়র্ক টাইমসের এক রিপোর্টে ম্যাসাচুসেটস ইনস্টিটিউট অব টেকনোলজি বা এমআইটি-র পদার্থবিজ্ঞানী ডেভিড রাইট বলেছেন, এসব সুপার-ওয়েপন আসলে মরীচিকা মাত্র।\n“এ রকম অনেক দাবি করা হয়, যেগুলো সংখ্যায় পরিণত করলে দেখা যায় যে এর বেশিরভাগই অর্থহীন।”\nএই বিশেষজ্ঞদের অনেকের মতে, ক্ষেপণাস্ত্র নিয়ে এসব দাবি আসলে এগুলো তৈরির জন্য যে বিপুল অর্থ ব্যয় হয়, তাকে যৌক্তিকতা দেবার জন্যই করা হয়।\nতবে বিশেষজ্ঞরা যাই বলুন, চীনের সা¤প্রতিকতম হাইপারসনিক ক্ষেপণাস্ত্র পরীক্ষা ওয়াশিংটনে বিস্ময় ও উদ্বেগের সৃষ্টি করেছে।\nফিনান্সিয়াল টাইমসের রিপোর্টে বলা হয়, এ পরীক্ষায় বোঝা যায় হাইপারসনিক ক্ষেপণাস্ত্র তৈরির ক্ষেত্রে মার্কিন কর্মকর্তারা যতটা ধারণা করতেন, তার চেয়ে অনেক বেশি এগিয়ে গেছে চিন।\nমার্কিন কংগ্রেসের একজন সিনিয়র সদস্য বলেছেন, চিন হাইপারসনিক ক্ষেপণাস্ত্রের পরীক্ষা করে থাকলে তা আমেরিকার জন্য সতর্কসংকেত।\nসশস্ত্র বাহিনী সম্পর্কিত কংগ্রেস কমিটির রিপাবলিকান সদস্য মাইক গ্যালাহার সতর্ক করে দিয়েছেন যে ওয়াশিংটন যদি ক্ষেপণাস্ত্র প্রতিরক্ষার ক্ষেত্রে তার বর্তমান দৃষ্টিভঙ্গীতেই আটকে থাকে, তাহলে চিনের সাথে এই নতুন স্নায়ু যুদ্ধে যুক্তরাষ্ট্র এক দশকের মধ্যেই হেরে যাবে।\nগত সোমবার নিরস্ত্রীকরণ সংক্রান্ত মার্কিন দূত রবার্ট উড বলেছেন, যুক্তরাষ্ট্র অত্যন্ত উদ্বিগ্ন এবং ওয়াশিংটন এই প্রযুক্তিকে সামরিক ক্ষেত্রে ব্যবহারের ব্যাপারে অনেক দিন সক্রিয় হয়নি।\nতিনি বলেন, চিন এবং রাশিয়া অত্যন্ত সক্রিয়ভাবে হাইপারসনিক প্রযুক্তির সামরিক প্রয়োগ নিয়ে কাজ করছে – এবং এর অর্থ হলো, যুক্তরাষ্ট্রকে কথায় নয় কাজে এর জবাব দিতে হবে।\nজেনেভায় রিপোর্টারদের মি. উড আরও বলেছেন, “আমরা জানি না, কীভাবে এ প্রযুক্তি থেকে আমরা আত্মরক্ষা করতে পারবো – এমনকি চিন বা রাশিয়াও জানে না।”\nফলে বিশেষজ্ঞদের ধারণা, আধুনিকতম ক্ষেপণাস্ত্রের ক্ষেত্রে শ্রেষ্ঠত্ব অর্জনের জন্য প্রখম সারির সামরিক শক্তিগুলোর মধ্যে একটা প্রতিযোগিতা এখন তীব্রতর হয়ে উঠছে।